text:
——སྲིད་གྲོས་སྐབས་བཅུ་གཅིག་པའི་བོད་རང་སྐྱོང་ལྗོངས་ཨུ་ཡོན་ལྷན་ཁང་གི་ཚོགས་འདུ་ཐེངས་གསུམ་པའི་ཐོག
(2020ལོའི་ཟླ་དང་པོའི་ཚེས་6ཉིན)
ཀའོ་དབྱང་།
ཨུ་ཡོན་རྣམ་པ།
རྒྱལ་ཡོངས་སྲིད་གྲོས་ཀྱི་ཀྲུའུ་ཞི་གཞོན་པ། རང་སྐྱོང་ལྗོངས་སྲིད་གྲོས་ཀྱི་ཀྲུའུ་ཞི་འཕགས་པ་ལྷ་དགེ་ལེགས་རྣམ་རྒྱལ་གྱི་བཀའ་མངགས་ལྟར། ངས་སྲིད་གྲོས་སྐབས་བཅུ་གཅིག་པའི་བོད་རང་སྐྱོང་ལྗོངས་ཨུ་ཡོན་ལྷན་ཁང་རྒྱུན་ལས་ཨུ་ཡོན་ལྷན་ཁང་གི་ཚབ་ཞུས་ཏེ་ཚོགས་ཆེན་ལ་ལས་དོན་སྙན་སྒྲོན་ཞུ་རྒྱུ་ཡིན་པས་གྲོས་ཞིབ་གནང་རོགས།
2019ལོའི་ལས་དོན་ལ་ཕྱིར་མིག་ལྟ་བ།
2019ལོ་ནི་ཀྲུང་གོ་གསར་པ་དབུ་བརྙེས་ནས་ལོ་ངོ་70འཁོར་བ་དང་། མི་དམངས་སྲིད་གྲོས་དབུ་བརྙེས་ནས་ལོ་ངོ་70འཁོར་བའི་ལོ་ཞིག་ཡིན་ལ། བོད་དུ་དམངས་གཙོའི་བཅོས་བསྒྱུར་བྱས་ནས་ལོ་ངོ་60འཁོར་བ་དང་བོད་ལྗོངས་སྲིད་གྲོས་དབུ་བརྙེས་ནས་ལོ་ངོ་60འཁོར་བའི་ལོ་ཞིག་ཀྱང་ཡིན། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གིས་ཀྲུང་གོ་གསར་པ་དབུ་བརྙེས་ནས་ལོ་ངོ་70འཁོར་བའི་འཁྲུངས་སྐར་ལ་རྟེན་འབྲེལ་གཟབ་རྒྱས་ཞུས་པ་དང་། ཀྲུང་དབྱང་གི་སྲིད་གྲོས་ལས་དོན་ཚོགས་འདུ་དང་ཀྲུང་གོ་མི་དམངས་ཆབ་སྲིད་གྲོས་མོལ་ཚོགས་འདུ་དབུ་བརྙེས་ནས་ལོ་ངོ་70འཁོར་བའི་རྟེན་འབྲེལ་ཚོགས་ཆེན་གཟབ་རྒྱས་ངང་སྐོང་ཚོགས་བྱས་ཐོག དུས་རབས་གསར་པའི་མི་དམངས་སྲིད་གྲོས་ཀྱི་ཁ་ཕྱོགས་གསལ་སྟོན་དང་། ངོ་བོ་གཏན་འཁེལ། འགན་ནུས་གསར་སྣོན་བཅས་བྱས་པ་མ་ཟད། མི་དམངས་སྲིད་གྲོས་ཀྱི་ལམ་ལུགས་བཀོད་སྒྲིག་བྱ་རྒྱུ་སྔར་བས་ཚགས་ཚུད་དང་སྔར་བས་གཏན་འཁེལ་བྱུང་ཡོད་ལ། རྒྱལ་ཁབ་བཅོས་སྐྱོང་མ་ལག་དང་བཅོས་སྐྱོང་ནུས་པ་དེང་རབས་ཅན་དུ་འགྱུར་བའི་ཁྲོད་སྐྱེ་སྟོབས་ཀྱི་གསོན་ཤུགས་གསར་པ་འཕེལ་ཡོད། ཀྲུའུ་ཞི་དབང་དབྱང་གིས་བོད་ལྗོངས་སྲིད་གྲོས་ཀྱི་ལས་དོན་ལ་ཐུགས་ཁུར་ཧ་ཅང་ཆེན་པོ་གནང་གི་ཡོད་ཅིང་། མངའ་རིས་ས་ཁུལ་རྩ་མདའ་རྫོང་སྲིད་གྲོས་ལས་ཁུངས་སུ་ཕེབས་ནས་བརྟག་ཞིབ་གནང་བ་དང་། “གཞི་རིམ་སྲིད་གྲོས་ཀྱིས་ནུས་པ་འདོན་སྤེལ་བྱས་ཏེ་འཐབ་ཕྱོགས་གཅིག་གྱུར་དང་མི་རིགས་ཆོས་ལུགས་བཅས་ཀྱི་ལས་དོན་ཡག་པོ་བསྒྲུབས་ནས་རྒྱལ་གཅེས་འཐབ་ཕྱོགས་གཅིག་གྱུར་སྟོབས་ཆེར་གཏོང་བ་དང་། རིགས་ཁོངས་ཁག་གི་མང་ཚོགས་ཏང་གི་མཐའ་འཁོར་དུ་མཐུན་སྒྲིལ་དམ་ཟབ་བྱེད་དགོས་པ”ཞེས་ནན་བཤད་གནང་ཡོད་པ་དེས་ང་ཚོས་དུས་རབས་གསར་པར་གཞི་རིམ་སྲིད་གྲོས་ཀྱི་ལས་དོན་ཡག་པོ་བསྒྲུབ་རྒྱུར་བླང་བྱ་གསལ་སྟོན་དང་སྒུལ་ཤུགས་གསར་པ་བསྣན་ཡོད། ལྗོངས་ཏང་ཨུད་ཀྱིས་སྲིད་གྲོས་ལས་དོན་ལ་ཚད་མཐོའི་མཐོང་ཆེན་གནང་བ་དང་། དུས་རབས་གསར་པར་རང་སྐྱོང་ལྗོངས་ཏང་ཨུད་ཀྱི་སྲིད་གྲོས་ལས་དོན་ཚོགས་འདུ་ཐེངས་དང་པོ་དང་རང་སྐྱོང་ལྗོངས་སྲིད་གྲོས་དབུ་བརྙེས་ནས་ལོ་ངོ་60འཁོར་བར་རྟེན་འབྲེལ་ཞུ་བའི་ཚོགས་ཆེན་དུས་ཐོག་ཏུ་འཚོགས་ཤིང་། ལྗོངས་ཏང་ཨུད་ཀྱི་ཧྲུའུ་ཅི་བློ་མཐུན་ཝུའུ་དབྱིང་ཅེ་ཚོགས་འདུར་ཕེབས་པ་དང་འབྲེལ་གསུང་བཤད་ཀྱང་གནང་བ་རེད། ཚོགས་འདུའི་ཐོག་ཏང་གི་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་བཞི་པ་དང་། ཀྲུང་དབྱང་གི་སྲིད་གྲོས་ལས་དོན་ཚོགས་འདུ། རྒྱལ་ཡོངས་སྲིད་གྲོས་ཀྱི་རྟེན་འབྲེལ་གློག་འཕྲིན་བཅས་ཀྱི་དགོངས་དོན་སློབ་སྦྱོང་ནན་ཏན་བྱས་པ་དང་། བོད་ལྗོངས་སྲིད་གྲོས་ཀྱི་ལོ་ངོ་60དང་ལྷག་པར་དུ་ཏང་གི་ཚོགས་ཆེན་བཅོ་བརྒྱད་པ་འཚོཌ་ཚུན་ཐོབ་པའི་མངོན་གསལ་དོད་པའི་གྲུབ་འབྲས་ལ་ཐུན་མོང་ཐོག་ཕྱིར་དྲན་བྱས་པ། ཏང་ཀྲུང་དབྱང་གི་ཕྱོགས་ཡོངས་ཀྱི་འགོ་ཁྲིད་འོག་མི་དམངས་སྲིད་གྲོས་བྱ་གཞག་གི་མཛེས་སྡུག་ལྡན་པའི་མདུན་ལམ་ལ་ཐུན་མོང་ཐོག་རྒྱང་ལྟ་བྱས་པ། དུས་རབས་གསར་པའི་བོད་ལྗོངས་སྲིད་གྲོས་ལས་དོན་གྱི་འཆར་གཞི་གསར་པ་ཐུན་མོང་ཐོག་ཇུས་འགོད་བྱས་པ་བཅས་བྱས་ཡོད། ཚོགས་འདུ་གྲོལ་རྗེས་ལྗོངས་ཏང་ཨུད་ཀྱིས《དུས་རབས་གསར་པར་བོད་ལྗོངས་སྲིད་གྲོས་ཀྱི་ལས་དོན་ལ་ཤུགས་སྣོན་རྒྱག་པ་དང་ལེགས་སུ་གཏོང་རྒྱུའི་སྐོར་གྱི་ཀྲུང་གུང་བོད་རང་སྐྱོང་ལྗོངས་ཨུ་ཡོན་ལྷན་ཁང་གི་ལག་བསྟར་བསམ་འཆར》གྲོས་ཞིབ་བྱས་ནས་གྲོས་འཆམ་བྱུང་སྟེ། དུས་རབས་གསར་པའི་བོད་ལྗོངས་སྲིད་གྲོས་ཀྱི་ལས་དོན་ལ་བསམ་ཕྱོགས་གསལ་བཟོ་དང་། བྱ་ཐབས་ཞིབ་ཕྲ་བཟོ་བ། གཞི་འཛིན་ས་མཁོ་འདོན་བཅས་བྱས་ཡོད།
ལོ་གཅིག་རིང་། རྒྱལ་ཡོངས་སྲིད་གྲོས་ཀྱི་མཛུབ་ཁྲིད་ཞིབ་ཚགས་དང་ལྗོངས་ཏང་ཨུད་ཀྱི་ཞུམ་མེད་སྟོབས་ལྡན་གྱི་འགོ་ཁྲིད་འོག་དང་། ཀྲུའུ་ཞི་འཕགས་པ་ལྷ་དགེ་ལེགས་རྣམ་རྒྱལ་གྱི་སྣེ་ཁྲིད་འོག སྲིད་གྲོས་བོད་རང་སྐྱོང་ལྗོངས་ཨུ་ཡོན་ལྷན་ཁང་དང་དེའི་རྒྱུན་ལས་ཨུ་ཡོན་ལྷན་ཁང་གིས་དད་སེམས་བརྟན་ཞིང་ལྷག་བསམ་རྣམ་དག་གིས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པ་ལག་ལེན་བསྟར་བ་དང“འདུ་ཤེས་བཞི”ཟབ་ཏུ་གཏོང་བ། “གདེང་ཚོད་བཞི”བརྟན་དུ་གཏོང་བ། “སྲུང་སྐྱོང་གཉིས”ཐུབ་པ་བཅས་ཀྱི་ཐོག་ནས་བོད་ལྗོངས་སྲིད་གྲོས་ཀྱི་ལས་དོན་ལ་ཤུགས་སྣོན་བརྒྱབ་པ་དང་ལེགས་བཅོས་ཟམ་མི་ཆད་པ་བྱས་ཏེ“དམངས་གཙོ་དར་སྤེལ་དང་མཐུན་སྒྲིལ་དམ་ཟབ་བྱ་རྒྱུ་ཕན་ཚུན་འབྲེལ་མཐུད་དང་། སྲིད་སྐྱོང་ཇུས་འདོན་དང་ཐུན་མོང་གི་ངོས་འཛིན་གཅིག་སྒྲིལ་བྱ་རྒྱུ་ཕྱོགས་གཉིས་ནས་ཤུགས་རྒྱག་རྒྱུ་མཐའ་འཁྱོངས་བྱེད་པའི”བསམ་གཞི་གསར་པ་དང་བླང་བྱ་གསར་པ་ལག་ལེན་ཧུར་ཐག་བསྟར་བ་མ་ཟད། ཆབ་སྲིད་གྲོས་མོལ་དང་། དམངས་གཙོའི་ལྟ་སྐུལ། སྲིད་ཞུགས་སྲིད་གླེང་བཅས་ཀྱི་འགན་ནུས་ནན་ཏན་ངང་བསྒྲུབས་ཏེ་རྒྱ་ཁྱབ་ངང་ཐུན་མོང་གི་ངོས་འཛིན་གཅིག་སྒྲིལ་དང་། ཆེད་དོན་གྲོས་མོལ་ལས་ཁུངས་ཀྱི་ནུས་པ་འདོན་སྤེལ་ཏན་ཏིག་བྱས་ནས་རང་ལྗོངས་ཀྱི་སྲིད་གྲོས་ལས་ཀའི་རྣམ་པ་གསར་པ་བཏོད་ཡོད།
(གཅིག) ཏང་གི་འགོ་ཁྲིད་མཐའ་འཁྱོངས་བྱས་ཏེ་སྲིད་གྲོས་ལམ་ལུགས་ཀྱི་དགེ་མཚན་དེ་མཐའ་སྐྱོང་བོད་བརྟན་གྱི་ཕན་ནུས་སུ་བསྒྱུར་བ། རྒྱུན་ལས་ཨུ་ཡོན་ལྷན་ཁང་གིས་དུས་རབས་གསར་པའི་ཏང་འཛུགས་སྐྱོང་གི་སྤྱིའི་བླང་བྱ་དང་། ཀྲུང་གུང་ཀྲུང་དབྱང་གཞུང་དོན་ཐིང་གི《དུས་རབས་གསར་པར་མི་དམངས་སྲིད་གྲོས་ཀྱི་ཏང་འཛུགས་སྐྱོང་ལས་དོན་ལ་ཤུགས་སྣོན་རྒྱག་རྒྱུའི་སྐོར་གྱི་བསམ་འཆར་འགའ་ཞིག》དང་། དེ་བཞིན་རང་ལྗོངས་ཀྱི“ལག་བསྟར་བསམ་འཆར”གྱི་དགོངས་དོན་ལག་བསྟར་མཐའ་གཅིག་ཏུ་བྱས་པ་དང་། རྒྱལ་ཡོངས་སྲིད་གྲོས་ཁོངས་གཏོགས་ཀྱི་ཏང་འཛུགས་སྐྱོང་ལས་དོན་གྱི་བཞུགས་མོལ་ཚོགས་འདུ་དང་། དེ་བཞིན་ལྗོངས་ཡོངས་ཀྱི་སྲིད་གྲོས་ཁོངས་གཏོགས་ཀྱི་ཏང་འཛུགས་སྐྱོང་ལས་དོན་གྱི་བཞུགས་མོལ་ཚོགས་འདུའི་དགོངས་དོན་ལག་བསྟར་མཐའ་གཅིག་ཏུ་བྱས་པ། རང་རྟོགས་ངང་ཏང་གི་འགོ་ཁྲིད་མཐའ་འཁྱོངས་བྱ་རྒྱུ་དེ་སྲིད་གྲོས་ཀྱི་ལས་དོན་ཡོངས་ཀྱི་ནང་ཁྱབ་པར་བྱས་ནས་ལྗོངས་ཏང་ཨུད་ཀྱི་ལས་དོན་གང་དུ་སྤེལ་བ་ཡིན་ན་སྲིད་གྲོས་ཀྱིས་དེའི་ཕྱོགས་སུ་འགན་འཁྲི་སྒྲུབ་ཐུབ་པ་བྱས་ཏེ། མི་དམངས་སྲིད་གྲོས་ལམ་ལུགས་ཀྱི་ལེགས་ཆ་དེ་མཐའ་སྐྱོང་བོད་བརྟན་གྱི་ཕན་ནུས་སུ་ཏན་ཏིག་འགྱུར་བ་བྱས་ཡོད།
ཏང་གིས་སྲིད་གྲོས་ལས་དོན་ལ་ཕྱོགས་ཡོངས་ནས་འགོ་ཁྲིད་བྱེད་པའི་ལམ་ལུགས་ཀྱི་བླང་བྱ་མངོན་གསལ་དོད་པོས་དོན་འཁྱོལ་བྱས་ཡོད། ཐོག་མཐའ་བར་གསུམ་དུ་ཏང་གི་འགོ་ཁྲིད་མཐའ་འཁྱོངས་བྱ་རྒྱུ་དེ་ཆབ་སྲིད་ཀྱི་རྣམ་འགྱུར་དང་ཆབ་སྲིད་ཀྱི་ལངས་ཕྱོགས་ཐོག་མངོན་པ་དང་། ཏང་ཀྲུང་དབྱང་གི་དགོངས་དོན་དང་རྒྱལ་ཡོངས་སྲིད་གྲོས། ལྗོངས་ཏང་ཨུད་བཅས་ཀྱི་བཀོད་སྒྲིག་བླང་བྱ་ལག་བསྟར་མཐའ་གཅིག་ཏུ་བྱེད་པའི་ཚད་མཐོའི་རང་རྟོགས་ལ་བརྟེན་ནས་ཆབ་སྲིད་ཀྱི་འགན་འཁྲི་འཁུར་ཤུགས་ཆེ་རུ་གཏོང་བ་དང་ཆབ་སྲིད་ཀྱི་འགན་འཁྲི་དོན་འཁྱོལ་བྱེད་པ། མི་དམངས་སྲིད་གྲོས་ཀྱི་ལས་དོན་ལ་ཤུགས་སྣོན་རྒྱག་པ་དང་ལེགས་སུ་གཏོང་རྒྱུའི་སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་དགོངས་པ་གལ་ཆེན་སློབ་སྦྱོང་དང་ཞིབ་བསྡུར་བྱེད་སྒོའི་གྲུབ་འབྲས་མངོན་གསལ་དོད་རིགས་སྲ་བརྟན་དང་རྒྱ་ཆེར་བཏང་ནས་ཕུགས་བསམ་དད་འདུན་བརྟན་དུ་བཏང་བ་དང་མདུན་སྐྱོད་ཀྱི་ཁ་ཕྱོགས་སྟངས་འཛིན་ཡང་དག་བྱེད་པ། ཆ་འཕྲིན་ཅན་གྱི་བྱེད་ཐབས་གསར་གཏོད་ལ་བརྟེན་ནས་ཆེད་དོན་སྒྲོག་འགྲེལ་ཐེངས་8སྤེལ་བའི་ཞིབ་ཕྲའི་བྱ་སྤྱོད་ཐོག་ནས་རྒྱ་ཆེའི་ཨུ་ཡོན་དང་སྲིད་གྲོས་ལས་བྱེད་པའི་བསམ་བློ་དེར་གནས་པ་དང་བློ་གྲོས་དེར་འདོན་ཐུབ་པ་བྱས་ཡོད། དགོངས་སྐོར་སྙན་སེང་ཞུ་བའི་ལམ་ལུགས་མཐའ་འཁྱོངས་བྱས་ཏེ། ལོ་ཧྲིལ་པོར་ལྗོངས་ཏང་ཨུད་རྒྱུན་ལས་ཨུ་ལྷན་ལ་ལས་དོན་སྙན་ཞུ་ཐེངས་5ཕུལ་བ་དང་། བྱེད་སྒོ་གལ་ཆེན་དང་། ལས་དོན་གལ་ཆེན། གཙོ་གནད་བརྟག་ཞིབ་སོགས་དགོངས་སྐོར་སྙན་ཞུ་36ཕུལ་བ་དང་། རང་འགུལ་ངང་བོད་ལྗོངས་སྲིད་གྲོས་ཀྱི་ལས་ཀར་ཤུགས་སྣོན་རྒྱག་པ་དང་ལེགས་སུ་གཏོང་རྒྱུར་དམིགས་ནས་གཟིགས་ཞིབ་དང་བརྟག་ཞིབ་བྱས་ཏེ། ལྗོངས་ཏང་ཨུད་ཀྱི་ཐབས་ཇུས་བཀོད་སྒྲིག་ལྟར་སྲིད་གྲོས་ཀྱི་ཞན་ཆའི་གནད་དོན་བསལ་ཡོད།
ཆབ་སྲིད་འཛུགས་སྐྱོང་གིས་སྲིད་གྲོས་ཀྱི་འཛུགས་སྐྲུན་ཁག་ལ་སྤྱི་འདོམས་བྱ་རྒྱུ་མངོན་གསལ་དོད་པོ་ཡོང་བ་བྱས་ཡོད། དར་ཆ་གསལ་སྟོན་གྱིས་ཆབ་སྲིད་ལ་སྣང་ཆེན་བྱ་རྒྱུ་མཐའ་འཁྱོངས་བྱས་ཏེ། སྲིད་གྲོས་ཏང་ཙུའུ་ཡི་འགོ་ཁྲིད་འོག ཆབ་སྲིད་དང་། བསམ་བློ། རྩ་འཛུགས། སྤྱོད་ཚུལ། སྒྲིག་ཁྲིམས་བཅས་འཛུགས་སྐྱོང་བྱེད་པར་ཕྱོགས་ཡོངས་ནས་ཤུགས་སྣོན་བརྒྱབ་སྟེ། ལམ་ལུགས་འཛུགས་སྐྱོང་དེའི་ནང་དུ་ཁྱབ་པར་བྱས་པས། ཏང་གི་འགོ་ཁྲིད་དང་། ཏང་གི་ལས་དོན། ཏང་གི་རྩ་འཛུགས་བཅས་སྲིད་གྲོས་ཀྱི་ལས་དོན་ནང་ཡོངས་སུ་ཁྱབ་པར་བྱས་ཡོད། སྲིད་གྲོས་ཀྱི་ཏང་རྩ་འཛུགས་མ་ལག་འཛུགས་སྐྱོང་ལ་སྐུལ་འདེད་ཏན་ཏིག་བཏང་ཞིང་། ཆེད་དོན་ཨུ་ཡོན་ལྷན་ཁང་7གྱི་ཡན་ལག་ཏང་ཙུའུ་བཙུགས་པ་དང་འཐུས་ཚང་དུ་བཏང་བ་དང་། ལས་ཁུངས་ཀྱི་ཏང་ཀྲི་པུའུ་15ལེགས་སྒྲིག་བྱས་ཤིང་། ཆེད་དོན་ཨུ་ཡོན་ལྷན་ཁང་གི་ཡན་ལག་ཏང་ཙུའུ་གཙོ་བོར་བྱས་པ་དང་། ཆེད་དོན་ཨུ་ཡོན་ལྷན་ཁང་གཞུང་ལས་ཁང་གི་ཏང་ཀྲི་པུའུ་གཞི་རྟེན་དུ་བྱས་ནས་རིགས་ཁོངས་ཨུ་ཡོན་གྱི་ཁྲོད་དུ་ཏང་གི་ལས་དོན་སྤེལ་བ་དང་། སྲིད་གྲོས་ཚང་འཛོམས་ཚོགས་འདུ་དང་གཟིགས་ཞིབ་བརྟག་ཞིབ་རྟོག་ཞིབ་སོགས་ཀྱི་འགན་སྒྲུབ་བྱེད་སྒོ་སྤེལ་རིང་གནས་སྐབས་ཏང་ཨུད་དམ་གནས་སྐབས་ཏང་ཀྲི་པུའུ་བཙུགས་ཡོད། 《ཏང་ཡོན་ཨུ་ཡོན་གྱི་རྩ་འཛུགས་འབྲེལ་བ་ཕྱོགས་གཅིག་གི་ཁོངས་སུ་གཏོགས་པ་དང་། རྩ་འཛུགས་ཀྱི་འཚོ་བ་ཉིས་བརྩེགས་ནང་ཞུགས་ཐབས》དང《ཏང་ཡོན་ཨུ་ཡོན་གྱིས་ཏང་ཕྱིའི་ཨུ་ཡོན་ལ་འབྲེལ་གཏུག་བྱ་རྒྱུའི་སྐོར་གྱི་ཀྲུང་གུང་བོད་རང་སྐྱོང་ལྗོངས་སྲིད་གྲོས་ཏང་ཙུའུ་ཡི་བསམ་འཆར》སོགས་ལམ་ལུགས་གཏན་འབེབས་བྱས་པ་དང་། རང་འགུལ་ངང་ཏང་ཕྱིའི་ཨུ་ཡོན་གྱི་བསམ་ཚུལ་ཉན་པ་དང་། ལྟ་ཚུལ་བརྗེ་རེས། བསམ་བློ་སྤེལ་རེས། དོགས་གནད་གསལ་འགྲེལ། ཐུན་མོང་གི་ངོས་འཛིན་གཅིག་སྒྲིལ་བཅས་བྱས་ཡོད།
སྤུས་འབྲས་ལེགས་སུ་གཏོང་རྒྱུ་དེ་སྲིད་གྲོས་ལས་དོན་གྱི་བརྒྱུད་རིམ་ཧྲིལ་པོར་ཁྱབ་རྒྱུ་མངོན་གསལ་དོད་པོ་ཡོང་བ་བྱས་ཡོད། རང་རྟོགས་ཀྱི་སྒོ་ནས་ཏང་གི་འགོ་ཁྲིད་འོག་འགན་འཁྲི་སྒྲུབ་ནུས་དང་ལག་ལེན་གྱི་ཕན་འབྲས་མངོན་པ་བྱས་ཏེ། “ཕྱོགས་ལྔ་གཞི་གཅིག”གི་སྤྱིའི་བཀོད་ཁྱབ་དང“ཕྱོགས་ཡོངས་བཞིའི”འཐབ་ཇུས་བཀོད་ཁྱབ་མཐའ་འཁྱོངས་བྱ་རྒྱུ་ནས་འགོ་བརྩམས་པ་དང་། མེས་རྒྱལ་གོང་བུ་གཅིག་གྱུར་སྲུང་སྐྱོང་དང་། མི་རིགས་མཐུན་སྒྲིལ་ལ་ཤུགས་སྣོན། དམངས་འཚོ་ལེགས་བཅོས། མི་སེམས་གཅིག་སྒྲིལ་བཅས་ཀྱི་ལས་ཀའི་སྤྱི་ཡོངས་ནས་འགོ་བརྩམས་པ། བླ་ན་མེད་པའི་རྒྱལ་ཁོངས་སྲུང་མཁན་ཞིག་དང་བདེ་སྐྱིད་ལྡན་པའི་ཁྱིམ་གཞིས་སྐྲུན་མཁན་ཞིག་བྱེད་པའི་འགན་འཁྲི་ལག་བསྟར་བྱ་རྒྱུ་ནས་འགོ་བརྩམས་པ་བཅས་བྱས་ཏེ། གོང་འཕེལ་ནི་དོན་ཆེན་ཨང་དང་པོ་དང་། དམངས་འཚོ་ནི་ཁྲིད་ཕྱོགས་ཨང་དང་པོ། བརྟན་ལྷིང་ནི་འགན་འཁྲི་ཨང་དང་པོ། སྐྱེ་ཁམས་ནི་དམར་ཐིག་ཨང་དང་པོ་བཅས་མངོན་གསལ་དོད་པོ་ཡོང་བ་བྱས་པ། བབ་བསྟུན་རྒྱུན་ལྡན་གྱི་གྲོས་མོལ་སྲིད་གླེང་བྱེད་སྒོའི་ཁྲོད་ནས་ཨུ་ཡོན་གྱི་ཆབ་སྲིད་ཁོང་དུ་ཆུད་ནུས་དང་། བརྟག་དཔྱད་ཞིབ་འཇུག་བྱེད་ནུས། མང་ཚོགས་དང་འབྲེལ་བ་བྱེད་ནུས། མཉམ་ལས་མཉམ་སྒྲུབ་བྱེད་ནུས་བཅས་མཐོ་རུ་བཏང་བ་དང་། སྲིད་སྐྱོང་ཇུས་འདོན་དང་ངོས་འཛིན་གཅིག་སྒྲིལ་བྱ་རྒྱུ་ཕྱོགས་གཉིས་ནས་ཤུགས་འདོན་པའི་ཕན་འབྲས་དངོས་ཆེ་རུ་བཏང་ཡོད། ས་ཁུལ་དང་གྲོང་ཁྱེར། རྫོང(ཆུས)བཅས་ཀྱི་སྲིད་གྲོས་ལས་དོན་ལ་མཛུབ་ཁྲིད་བྱ་རྒྱུར་ཤུགས་སྣོན་བརྒྱབ་སྟེ་ལྗོངས་ཡོངས་སྲིད་གྲོས་ཀྱི་དྲུང་ཆེའི་ལས་དོན་ཚོགས་འདུའི་ལམ་ལུགས་བཙུགས་པ་དང་། ལས་ཀའི་མཉམ་འགུལ་ལ་ཤུགས་སྣོན་བརྒྱབ་པ། འཁོར་སྐྱོད་ལམ་སྲོལ་ལེགས་སུ་བཏང་བ་བཅས་བྱས་ཏེ་ལྗོངས་ཡོངས་ཀྱི་སྲིད་གྲོས་ལས་དོན“བསམ་ཇུས་གཅིག”ཡིན་པ་བྱུང་ཡོད། སེམས་ནུས་གཅིག་སྒྲིལ་གྱི་འཐབ་ས་དང་པོ་དང་། ཐབས་ཇུས་བློ་འདྲིའི་འཐབ་ས་དང་པོ། གྲོས་མོལ་དམངས་གཙོའི་འཐབ་ས་དང་པོ། རྒྱལ་ཁབ་བཅོས་སྐྱོང་གི་འཐབ་ས་དང་པོ་བཅས་ལ་གཞི་ཚུགས་ནས“འཐབ་ས་དང་པོའི”འདུ་ཤེས་བརྟན་པོ་བཅངས་པ་དང་། “འཐབ་ས་དང་པོའི”སྙིང་སྟོབས་སྐྱེད་སྲིང་བྱས་པ། “འཐབ་ས་དང་པོའི”བརྩོན་ཤུགས་བཏོན་པ། འཐབ་རྩོད་ཀྱི་སྙིང་སྟོབས་དར་སྤེལ་དང་། འཐབ་རྩོད་ཀྱི་འཇོན་ཐང་ཆེ་རུ་བཏང་བ། སྲིད་གྲོས་ཀྱི་གྲོས་མོལ་དམངས་གཙོ་འཛུགས་སྐྱོང་གི་གྲུབ་འབྲས་དེ་མཐའ་སྐྱོང་བོད་བརྟན་གྱི་ཕན་ནུས་སུ་འགྱུར་རྒྱུར་སྐུལ་འདེད་ཧུར་ཐག་བཏང་བ་བཅས་རེད།
(གཉིས)རིགས་པའི་གཞུང་ལུགས་ལ་བརྟེན་ནས་དྲག་ཆས་སྤྲོས་རྒྱུར་ཤུགས་སྣོན་བརྒྱབ་སྟེ་ཐུན་མོང་གི་བསམ་བློ་ཆབ་སྲིད་ཀྱི་རྨང་གཞི་བརྟན་དུ་བཏང་བ། རྒྱུན་ལས་ཨུ་ཡོན་ལྷན་ཁང་གིས་ཏང་གི་གསར་གཏོད་གཞུང་ལུགས་ལ་བརྟེན་ནས་དྲག་ཆས་སྤྲོས་ཤུགས་ཆེ་རུ་གཏོང་རྒྱུ་དང་རྒྱུན་གཏན་རང་བཞིན་གྱི་བསམ་བློ་ཆབ་སྲིད་ཀྱི་ལས་དོན་ཟུང་འབྲེལ་བྱ་རྒྱུ་མཐའ་འཁྱོངས་བྱས་ཐོག བསམ་བློ་དང་། ཆབ་སྲིད། རིན་ཐང་། དགོངས་པ་བཅས་ཀྱིས་ཁྲིད་སྟོན་བྱ་རྒྱུ་དེ་རིགས་པའི་གཞུང་ལུགས་སློབ་སྦྱོང་བྱེད་པའི་བརྒྱུད་རིམ་ཧྲིལ་པོར་ཁྱབ་པ་བྱས་ཡོད། མི་དམངས་སྲིད་གྲོས་ཀྱི་ཆབ་སྲིད་རང་བཞིན་གྱི་བླང་བྱ་ནན་པོ་བསྲུངས་ནས་ཆབ་སྲིད་ཀྱི་རྣམ་འགྱུར་དང་། ཆབ་སྲིད་ཀྱི་ལངས་ཕྱོགས། སྲུང་སྐྱོང་བྱེད་ནུས། སྲུང་སྐྱོང་བྱས་འབྲས་བཅས་ཀྱི་ཐོག“སྲུང་སྐྱོང་གཉིས”ལག་ལེན་བྱ་རྒྱུ་མངོན་ཐུབ་པ་བྱས་ཏེ། ཐོག་མཐའ་བར་གསུམ་དུ་བློ་སེམས་དང་། བློ་ཁ། བྱ་སྤྱོད་བཅས་ཏང་དང་གཅིག་མཐུན་ཡོང་བ་བྱས་ཡོད།
རིགས་པའི་གཞུང་ལུགས་སློབ་སྦྱོང་བྱ་རྒྱུ་དམ་འཛིན་ཡག་པོ་བྱས་ཏེ་ཆབ་སྲིད་ཐད་བློ་ཁ་གཅིག་མཐུན་ཡོང་བ་བྱས་ཡོད། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པ་དེ་སྲིད་གྲོས་ཀྱི་ལས་དོན་ལ་སྤྱི་འདོམས་བྱེད་པའི་སྤྱིའི་རྩ་འཛིན་དུ་བཟུང་ནས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གལ་ཆེའི་གསུང་བཤད་རབ་དང་རིམ་པ་དང་། ལྷག་པར་དུ་ཏང་གི་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་བཞི་པ་དང་ཀྲུང་དབྱང་གི་སྲིད་གྲོས་ལས་དོན་ཚོགས་འདུའི་ཐོག་གི་གལ་ཆེའི་གསུང་བཤད་ཀྱི་དགོངས་དོན་སློབ་སྦྱོང་གཏིང་ཟབ་བྱ་རྒྱུ་སྒྲིག་འཛུགས་བྱས་ཏེ། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་ལམ་ལུགས་དང་རྒྱལ་ཁབ་བཅོས་སྐྱོང་མ་ལག་གི་ཚན་རིག་དང་མཐུན་པའི་གོ་དོན་དང་། ངོ་བོའི་ཁྱད་ཆོས། མངོན་ཆེའི་ལེགས་ཆ་བཅས་ཁོང་དུ་གཏིང་ཟབ་ཆུད་ཐུབ་པ་དང་། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་ལམ་ལུགས་མཐའ་འཁྱོངས་དང་འཐུས་སྒོ་ཚང་དུ་གཏོང་རྒྱུ་དང་། རྒྱལ་ཁབ་བཅོས་སྐྱོང་མ་ལག་དང་བཅོས་སྐྱོང་ནུས་པ་དེང་རབས་ཅན་དུ་འགྱུར་རྒྱུར་སྐུལ་སྤེལ་གཏོང་བའི་གལ་ཆེའི་དོན་སྙིང་དང་། སྤྱི་ཡོངས་ཀྱི་བླང་བྱ། སྤྱི་ཡོངས་ཀྱི་དམིགས་ཚད། གཙོ་གནད་ལས་འགན། རྩ་བའི་འགན་ལེན་བཅས་ཁོང་དུ་ཆུད་པ། མི་དམངས་སྲིད་གྲོས་དང་རྒྱལ་ཁབ་བཅོས་སྐྱོང་མ་ལག་གི་ནང་གནས་འབྲེལ་བ་ཁོང་དུ་གཏིང་ཟབ་ཆུད་པ་བཅས་བྱས་ཏེ་མི་དམངས་སྲིད་གྲོས་ནི་རྒྱལ་ཁབ་བཅོས་སྐྱོང་མ་ལག་གི་གལ་ཆེའི་གྲུབ་ཆ་ཞིག་ཡིན་པ་གཏན་འཁེལ་ཁ་གསལ་བྱས་པ་དང་། དུས་རབས་གསར་པའི་མི་དམངས་སྲིད་གྲོས་ཀྱི་འགན་འཁྲི་གསར་པ་ཁོང་དུ་གཏིང་ཟབ་ཆུད་པ་བྱས་ཏེ་མི་དམངས་སྲིད་གྲོས་ནི་ཆབ་སྲིད་ཀྱི་རྩ་འཛུགས་དང་དམངས་གཙོའི་རྣམ་པ་ཞིག་ཡིན་པའི་ཕན་ནུས་འདོན་སྤེལ་གང་ལེགས་བྱས་ནས་མི་དམངས་སྲིད་གྲོས་ཀྱི་ཆེད་དོན་གྲོས་མོལ་ལས་ཁུངས་ཀྱི་ལམ་ལུགས་ཟམ་མི་ཆད་པར་འཐུས་སྒོ་ཚང་དུ་བཏང་ཐོག མི་དམངས་སྲིད་གྲོས་ལམ་ལུགས་ཀྱི་ལེགས་ཆ་དེ་རྒྱལ་ཁབ་བཅོས་སྐྱོང་ནང་ཞུགས་པའི་ཕན་ནུས་ལ་འགྱུར་ཐུབ་པ་བྱས་ཡོད། ལོ་གཅིག་རིང་། སྲིད་གྲོས་ཏང་ཙུའུ་ཡི་གཞུང་ལུགས་སློབ་སྦྱོང་ལྟེ་བའི་ཚོགས་ཆུང་གིས་སློབ་སྦྱོང་ཐེངས་13དང་། ཀྲུའུ་ཞི་ལྷན་ཚོགས་ཀྱི་གཅིག་སྡུད་སློབ་སྦྱོང་ཐེངས་8 རྒྱུན་ལས་ཨུ་ཡོན་ལྷན་ཁང་གི་ཚོགས་འདུའི་ཐོག་གཅིག་སྡུད་སློབ་སྦྱོང་ཐེངས་5 ཆེད་དོན་ཨུ་ལྷན་གྱི་སློབ་སྦྱོང་ཐེངས་187 རིགས་ཁོངས་ཨུ་ཡོན་གྱི་སློབ་སྦྱོང་དང་བཞུགས་མོལ་ཐེངས་15 ཟུར་ཁྲིད་དང་འཆད་ཁྲིད་ཐེངས་8བཅས་གཉེར་ཡོད་པས། ངོས་འཛིན་གོང་མཐོར་དང་། བསམ་བློ་ཡར་རྒྱས། བྱ་སྤྱོད་ཐོག་བློ་རྩ་བརྟན་པོ་བཅས་བྱུང་ཡོད།
བརྗོད་དོན་གཙོ་བོའི་སློབ་གསོ་དམ་འཛིན་ཡག་པོ་བྱས་ཏེ་མཉམ་ལས་ཀྱི་ཐོག་མའི་བསམ་འདུན་མ་བརྗེད་པ་བྱས་ཡོད། ཏང་ཀྲུང་དབྱང་དང་ལྗོངས་ཏང་ཨུད་ཀྱི་ཐབས་ཇུས་བཀོད་སྒྲིག་ལག་བསྟར་མཐའ་གཅིག་ཏུ་བྱས་ཏེ“ཐོག་མའི་བསམ་འདུན་མ་བརྗེད་པར་འགན་འཁྲི་ཡིད་ལ་བརྟན་པོར་འཆང་བའི”བརྗོད་དོན་གཙོ་བོའི་སློབ་གསོ་དང“མཉམ་ལས་བྱེད་པའི་ཐོག་མའི་བསམ་འདུན་མ་བརྗེད་པར། མུ་མཐུད་ལག་གདང་སྦྲེལ་ནས་མདུན་སྐྱོད་བྱེད་པའི”བརྗོད་དོན་གཙོ་བོའི་སློབ་གསོ་ཏན་ཏིག་ངང་སྤེལ་ཐོག ཏང་ཕྱི་ནང་གཉིས་ཀྱི་བརྗོད་དོན་གཙོ་བོའི་སློབ་གསོ་སྤེལ་རྒྱུར་མཉམ་དུ་སྐུལ་སྤེལ་དང་མཉམ་དུ་མཐོར་འདེགས་བྱུང་ཡོད། སྲིད་གྲོས་ཏང་ཙུའུ་ཡིས་དུས་ཐོག་ཏུ་སློབ་གསོའི་འགོ་ཁྲིད་ཚོགས་ཆུང་བཙུགས་པ་དང་ནན་ཏན་ངང་ལས་ཀའི་ཇུས་གཞི་བཟོས་ཤིང་། ལས་ཁུངས་ཏང་རྩ་འཛུགས་དང་ཏང་ཡོན་226(དེའི་ནང་རྒན་ཡོལ་ཞུས་པའི་ཏང་ཡོན་72ཚུད)སྒྲིག་འཛུགས་བྱས་ནས“ཐོག་མའི་བསམ་འདུན་མ་བརྗེད་པར་འགན་འཁྲི་ཡིད་ལ་བརྟན་པོར་འཆང་བའི”བརྗོད་དོན་གཙོ་བོའི་སློབ་གསོ་གཅིག་སྡུད་ཐོག་སྤེལ་བར། སྲིད་གྲོས་ཀྱི་ཏང་ཡོན་ལས་བྱེད་པའི་འགན་འཁྲིའི་འདུ་ཤེས་སྲ་བརྟན་དུ་སོང་བ་དང་། རིགས་པའི་གཞུང་ལུགས་ཀྱི་དྲག་ཆས་སྤྲོས་ཤུགས་སྔར་བས་གཏིང་ཟབ་ཏུ་སོང་བ། བཅོས་སྒྲིག་བྱེད་ཕྱོགས་སྔར་བས་ཁ་གསལ་དུ་སོང་བ། འགན་སྒྲུབ་ཀྱི་ཕན་འབྲས་དངོས་སྔར་བས་མངོན་གསལ་དོད་དུ་སོང་བ། ལས་ཀའི་སྤྱོད་ཚུལ་སྔར་བས་ཏན་ཏིག་ཏུ་སོང་བ་བཅས་བྱུང་ཡོད། ཚོགས་ཞུགས་ཏང་ཕྱིའི་ཨུ་ཡོན་དང་ཏང་ཕྱིའི་ལས་བྱེད་པ་24སྒྲིག་འཛུགས་བྱས་ཏེ“མཉམ་ལས་ཀྱི་ཐོག་མའི་བསམ་འདུན་མ་བརྗེད་པར། མུ་མཐུད་ལག་གདང་སྦྲེལ་ནས་མདུན་སྐྱོད་བྱེད་པའི”བརྗོད་དོན་གཙོ་བོའི་སློབ་གསོ་སྤེལ་ཏེ་བསམ་བློ་གསར་པ་དང་གཞུང་ལུགས་གསར་པ། ཏང་གི་ཐབས་ཇུས་བཀོད་སྒྲིག་བཅས་སློབ་སྦྱོང་ལག་བསྟར་བྱ་རྒྱུ་དེ་གཏིང་ཟབ་པའི་ཕྱོགས་སུ་སྤེལ་རྒྱུ་དང་། མི་སེམས་སུ་ཟུག་པ་བྱ་རྒྱུ། དོན་ཐོག་ཏུ་འཁྱོལ་བ་བྱ་རྒྱུ་བཅས་ལ་སྐུལ་སྤེལ་བཏང་བ་དང་། རྒྱལ་གཅེས་ཏང་གཅེས་ཀྱི་བརྩེ་སེམས་དང་དངོས་སྦྱོང་དངོས་རྟོགས་ཀྱི་ངར་ཤུགས། དངོས་འཛིན་དངོས་སྒྲུབ་ཀྱི་སྤྱོད་ཚུལ་བཅས་ཤུགས་ཆེར་བཏང་ཡོད།
སློབ་སྦྱོང་སྒྲོག་འགྲེལ་དམ་འཛིན་ཡག་པོ་བྱས་ཏེ་ཡིད་ཆེས་དང་སེམས་ཤུགས་བརྟན་དུ་བཏང་ཡོད། ཐེངས་དང་པོའི་བརྙན་འཕྲིན་ཚོགས་འདུའི་ཐོག་ནས“རིམ་བཞིའི”སྲིད་གྲོས་ཨུ་ཡོན་དང་སྲིད་གྲོས་ལས་བྱེད་པ་སྒྲིག་འཛུགས་བྱས་ཏེ་རྒྱལ་ཡོངས་སྲིད་གྲོས་ཀྱི་དྲུང་ཆེ་གཞོན་པ། ལས་ཁུངས་ཏང་ཙུའི་ཧྲུའུ་ཅི་གཞོན་པ་བློ་མཐུན་ཧྥན་ལི་ཀང་གིས་གནང་བའི་ཀྲུང་དབྱང་གི་སྲིད་གྲོས་ལས་དོན་ཚོགས་འདུའི་དགོངས་དོན་སྒྲོག་སྦྱང་སྙན་སྒྲོན་ཉན་ཡོད། རང་སྐྱོང་ལྗོངས་སྲིད་གྲོས་ཀྱི་སྒྲོག་འགྲེལ་ཚོགས་པ་ཐོག་མ་དེ་བཙུགས་ནས་ལྗོངས་སྲིད་གྲོས་ཀྱི་དྲུང་ཆེ་གཞོན་པ་3གྱིས་རུ་སྣེ་ཁྲིད་དེ་ས་གནས་གྲོང་ཁྱེར་ཁག་7ལ་བསྐྱོད་ནས་ཏང་གི་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་བཞི་པ་དང་། ཀྲུང་དབྱང་གི་སྲིད་གྲོས་ལས་དོན་ཚོགས་འདུ། རང་སྐྱོང་ལྗོངས་ཏང་ཨུད་ཀྱི་སྲིད་གྲོས་ལས་དོན་ཚོགས་འདུ་བཅས་ཀྱི་དགོངས་དོན་སྒྲོག་འགྲེལ་བྱས་པར་བརྟེན། སློབ་སྦྱོང་དང་། དྲིལ་བསྒྲགས། ལག་བསྟར་བཅས་བྱེད་པའི་ཚ་རླབས་ཤིག་འཕྱུར་ཞིང་། རྒྱུན་རྣམ་ཅན་དང་ཡུན་རིང་ཅན་གྱི་སློབ་སྦྱོང་སྒྲོག་འགྲེལ་ལམ་སྲོལ་ཞིག་ཆགས་ཐུབ་ནས་ཆེས་གཞི་རིམ་དུ་ཡོད་པའི་སྲིད་གྲོས་ཨུ་ཡོན་རྣམ་པས་ཏང་ཀྲུང་དབྱང་དང་ལྗོངས་ཏང་ཨུད་ཀྱི་ཐབས་ཇུས་བཀོད་སྒྲིག་དང་གལ་ཆེའི་ཚོགས་འདུའི་དགོངས་དོན་འཕྲལ་མར་སློབ་སྦྱོང་ཐུབ་པ་དང་ཁོང་དུ་ཆུད་ཐུབ་པ་བྱས་ཡོད།
(གསུམ)འགན་སྒྲུབ་ཀྱི་ལག་ལེན་གསར་གཏོད་ཀྱིས་བསམ་བློ་ཆབ་སྲིད་ལ་ཁྲིད་སྟོན་བྱ་རྒྱུ་དང་སེམས་ནུས་གཅིག་ཏུ་སྒྲིལ་རྒྱུའི་ལས་དོན་སྤེལ་ཤུགས་ཆེ་རུ་བཏང་བ། རྒྱུན་ལས་ཨུ་ཡོན་ལྷན་ཁང་གིས“བསམ་བློ་ཆབ་སྲིད་ཀྱི་ཁྲིད་སྟོན་ལ་ཤུགས་སྣོན་རྒྱག་རྒྱུ་དང་རྒྱ་ཁྱབ་ངང་ངོས་འཛིན་གཅིག་སྒྲིལ་བྱ་རྒྱུའི”སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གལ་ཆེའི་མཛུབ་སྟོན་ལག་བསྟར་མཐར་ཕྱིན་བྱས་པ་དང“བོད་ལྗོངས་སྲིད་གྲོས་ཀྱི་ལས་དོན་ལ་དམིགས་བསལ་རང་བཞིན་ལྡན་ཡོད”པའི་སྐོར་གྱི་ཀྲུའུ་ཞི་དབང་དབྱང་གི་མཛུབ་སྟོན་བླང་བྱ་ལག་བསྟར་དོན་འཁྱོལ་བྱས་ཏེ། ཨུ་ཡོན་གྲུབ་ཚུལ་དང་། ལས་ཀ་བྱ་ཡུལ། ལས་ཀའི་ལས་འགན། ལས་ཀའི་གཙོ་གནད། རྩ་འཛུགས་འགན་སྲུང་བཅས་ཐད་ཀྱི་བོད་ལྗོངས་སྲིད་གྲོས་ཀྱི་དམིགས་བསལ་རང་བཞིན་ལ་ངོས་འཛིན་གཏིང་ཟབ་བྱས་ཤིང་། བོད་ལྗོངས་སྲིད་གྲོས་ལས་དོན་གྱི་དམིགས་བསལ་རང་བཞིན་ནི་བོད་ཀྱི་ལས་དོན་གྱིས་ཏང་དང་རྒྱལ་ཁབ་ཀྱི་ལས་དོན་སྤྱི་ཡོངས་ཁྲོད་བཟུང་བའི་དམིགས་བསལ་འཐབ་ཇུས་ཀྱི་གནས་བབ་དང་། བོད་ཀྱི་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་དུས་རིམ་རང་བཞིན་གྱི་ཁྱད་ཆོས། དེ་བཞིན་བོད་ཀྱི་མི་རིགས་དང་ཆོས་ལུགས་ལས་དོན་གྱི་དམིགས་བསལ་རང་བཞིན་བཅས་ཀྱིས་ཐག་བཅད་པ་ཡིན་ལ། དུས་མཚུངས་སུ་བོད་ལྗོངས་སྲིད་གྲོས་ཀྱི་ལེགས་ཆ་གནས་ས་ཡང་ཡིན་པར་ངོས་འཛིན་གཏིང་ཟབ་བྱས་ནས་འགན་འཁུར་ཕོད་པ་དང་རང་འགུལ་ངང་ལས་སྒྲུབ་བྱས་ཏེ། མི་དེ་བས་མང་བ་ཏང་གི་མཐའ་འཁོར་དུ་མཐུན་སྒྲིལ་བྱས་ཡོད།
སྲིད་གྲོས་ཀྱི་མཉམ་འགུལ་འགན་སྒྲུབ་མ་ལག་ལ་བརྟེན་ནས་བསམ་བློའི་ཁྲིད་སྟོན་དང་ངོས་འཛིན་གཅིག་སྒྲིལ་བྱ་རྒྱུ་དེ་སྲིད་གྲོས་རྩ་འཛུགས་དང་སྲིད་གྲོས་ཨུ་ཡོན་རྣམ་པས་མཉམ་འགུལ་འགན་སྒྲུབ་བྱེད་པའི་ཁྲོད་ཁྱབ་ཐུབ་པ་བྱས་པ་མ་ཟད། གོང་འོག་མཐུན་སྦྱོར་དང་མཉམ་འཛིན་སྤྱི་སྒྲུབ་བྱེད་པའི་ཁྲོད་མཐུན་སྒྲིལ་འབད་འཐབ་ཀྱི་དྲང་ནུས་རྒྱ་ཁྱབ་ངང་གཅིག་སྡུད་ཡོང་བ་བྱས་ཡོད། ལྗོངས་ཏང་ཨུད་ཀྱི་གཅིག་གྱུར་བཀོད་སྒྲིག་གཞིར་བཟུང་། སྲིད་གྲོས་ཀྱི་སྟོབས་ཤུགས་གཅིག་ཏུ་སྒྲིལ་ནས་ཀྲུའུ་ཞི་གཞོན་པ8ཀྱིས་རུ་སྣེ་ཁྲིད་དེ་གལ་ཆེའི་དུས་མཚམས་དང་། འཚུབ་ཆ་ཆེ་བའི་དུས། དེ་བཞིན་གལ་ཆེའི་ཁྱབ་ཁོངས་བཅས་སུ་བརྟན་ལྷིང་སྲུང་སྐྱོང་ཐད་ལྟ་སྐུལ་མཛུབ་ཁྲིད་བྱེད་པའི་ལས་དོན་དང་པཎ་ཆེན་སྐུ་ཕྲེང་བཅུ་གཅིག་པ་ཨེར་ཏི་ནི་ཆོས་ཀྱི་རྒྱལ་པོ་མཆོག་གིས་བོད་དུ་བྱེད་སྒོ་སྤེལ་བར་མཐུན་སྦྱོར་ཞབས་ཞུ་བྱེད་འགན་འཁུར་ཡོད། ཆོས་ལུགས་རིགས་ཁོངས་ཀྱི་ཨུ་ཡོན་སྒྲིག་འཛུགས་བྱས་ཏེ་རྒྱ་ཁྱབ་ངང་ཏང་གི་མི་རིགས་ཆོས་ལུགས་སྲིད་ཇུས་སྒྲོག་འགྲེལ་བྱས་པ་དང་། རྒྱལ་གཅེས་རིང་ལུགས་དང་མི་རིགས་མཐུན་སྒྲིལ་གྱི་དྲིལ་བསྒྲགས་སློབ་གསོ་རྒྱུན་མཐུད་གཏིང་ཟབ་ངང་སྤེལ་བ་མ་ཟད། གོང་འཕེལ་གསར་པ་དང་། འགྱུར་ལྡོག་གསར་པ། རང་ངོས་ཀྱི་དཔེ་བཟང་བྱ་སྤྱོད་བཅས་ལ་བརྟེན་ནས་མང་ཚོགས་ཀྱིས་ཆོས་ལུགས་ལ་དཔྱོད་ཤེས་ཀྱི་ལྟ་སྟངས་འཛིན་རྒྱུ་དང་། ཚེ་འདིར་བདེ་སྐྱིད་ལྡན་པའི་འཚོ་བ་སྐྱེལ་རྒྱུར་སློབ་གསོ་ཁྲིད་སྟོན་བྱས་པ་དང་། རྒྱ་ཆེའི་གྲྭ་བཙུན་དང་ཆོས་དད་མང་ཚོགས་ཀྱིས་དར་ཆ་གསལ་སྟོན་གྱི་སྒོ་ནས་ཁ་ཕྲལ་ལ་ངོ་རྒོལ་བྱ་རྒྱུ་དང་རང་རྟོགས་ངང་མེས་རྒྱལ་གོང་བུ་གཅིག་གྱུར་སྲུང་སྐྱོང་དང་མི་རིགས་མཐུན་སྒྲིལ་ལ་ཤུགས་སྣོན་རྒྱག་རྒྱུར་སློབ་གསོ་ཁྲིད་སྟོན་བྱས་ནས་མི་རིགས་ཁག་ཕན་ཚུན་འགྲོ་འོང་དང་། སྤེལ་རེས། མཉམ་འདྲེས་བཅས་ཡོང་བར་སྐུལ་འདེད་བཏང་ཡོད།
སྲིད་གྲོས་ཀྱི་ཕྱི་ཕྱོགས་འགྲོ་འོང་གི་ཐབས་ལམ་ལ་བརྟེན་ནས་སྤྱི་ཡོངས་ཀྱི་ཕྱི་འབྲེལ་ལས་དོན་ལ་གོ་རིམ་ལྡན་ཞིང་ནུས་པ་ལྡན་པའི་ཞབས་ཞུ་བསྒྲུབས་པ་མ་ཟད། ཀྲུང་གོའི་གཏམ་རྒྱུད་དང་། བོད་ལྗོངས་ཀྱི་གཏམ་རྒྱུད། སྲིད་གྲོས་ཀྱི་གཏམ་རྒྱུད་བཅས་ཡག་པོ་ཤོད་རྒྱུ་དེ་འགན་སྒྲུབ་ཀྱི་ནང་དོན་གལ་ཆེན་ལ་བརྩིས་ནས་ཏཱ་ལ་སྐྱེ་ཕྲེང་བཅུ་བཞི་པའི་ལོག་སྤྱོད་ཀྱི་ངོ་བོར་ཐེར་འདོན་དགག་རྒྱག་གཏིང་ཟབ་བྱས་པ་དང་། རང་འགུལ་ངང་ཁ་གསངས་ཏེ་མཛའ་མཐུན་གླེང་བ་དང་། དོན་དངོས་གསལ་བཤད་བྱེད་པ། དྲང་ནུས་གཅིག་ཏུ་འདུ་བ་བཅས་བྱས་ནས་ཏཱ་ལའི་རུ་ཚོགས་ཀྱི་བྱེད་སྒོ་སྤེལ་ཁོངས་སྔར་བས་བཙིར་གནོན་བྱས་ཡོད། མི་7ཚོགས་སྒྲིག་གམ་ཡང་ན་ཚོགས་ཞུགས་ཀྱིས་འཇར་མན་དང་། སེབ་རུ་སི། མར་ཐ། ཝེ་ཐེ་ནམ། ལོ་སི་སོགས་རྒྱལ་ཁབ་ལ་རིག་གཞུང་སྤེལ་རེས་དང་མཛའ་མཐུན་འཚམས་འདྲི་བྱེད་པར་བསྐྱོད་ཡོད། ནེ་པ་ལའི་གྲོས་ཚོགས་ཀྱི་གྲོས་མི་དང་། དེ་བཞིན་རིགས་གཅིག་མཁས་དབང་གི་མཛའ་གྲོགས་སྐུ་ཚབ་ཚོགས་པ་བོད་དུ་འཚམས་འདྲིར་ཐེངས་དང་པོ་གདན་ཞུ་བྱས་ནས། ཀྲུང་གོ་གུང་ཁྲན་ཏང་གི་འགོ་ཁྲིད་འོག་བོད་ལ་གནམ་ས་བླ་འོག་ལྟ་བུའི་འགྱུར་ལྡོག་བྱུང་ཚུལ་དྲིལ་བསྒྲགས་ཧུར་ཐག་བྱས་ཡོད། རྒྱལ་ཡོངས་སྲིད་གྲོས་ཀྱི་རྒྱལ་ཕྱིའི་ཟུར་ཞུགས་སྤུན་ཟླ་ཕྱིར་ལོག་རྟོག་ཞིབ་ཚོགས་པའི་བརྟག་ཞིབ་ཚོགས་ཆུང་ལ་སྣེ་ལེན་ཞུས་ཏེ། ཁོང་ཚོར་ཁེ་ལས་སུ་གཟིགས་ཞིབ་དང་ཞིང་ཁྱིམ་དུ་འཚམས་འདྲི་གནང་རྒྱུར་བཀོད་སྒྲིག་བྱས་པས་བོད་ཀྱི་མི་རིགས་ཁག་གི་མི་དམངས་ཀྱི་བདེ་སྐྱིད་ལྡན་པའི་འཚོ་བ་མྱོང་ཐུབ་པ་བྱུང་ཡོད།
སྲིད་གྲོས་ཀྱི་བརྟག་ཞིབ་འགན་སྒྲུབ་བྱེད་སྟངས་ལ་བརྟེན་ནས་བསམ་བློའི་ཁྲིད་སྟོན་དང་ངོས་འཛིན་གཅིག་སྒྲིལ་བྱ་རྒྱུ་དེ་ཨུ་ཡོན་རྣམ་པའི་བརྟག་ཞིབ་དང་། རྟོག་ཞིབ། གཟིགས་ཞིབ་སོགས་ཀྱི་ལས་དོན་ཁྲོད་ཁྱབ་ཐུབ་པ་བྱས་པ་མ་ཟད། སྲིད་ཇུས་དྲིལ་བསྒྲགས་དང་། དོགས་གནད་སེལ་བ། བློ་ཁ་མཐུན་སྦྱོར། བསམ་འཆར་ཉན་ལེན་བཅས་བྱེད་པའི་ཁྲོད་སེམས་ནུས་གཅིག་ཏུ་སྒྲིལ་ཡོད། ལོ་ཧྲིལ་པོར་ཏང་གི་གཞུང་ལུགས་གསར་གཏོད་དང་སྲིད་ཇུས་སྒྲོག་སྦྱང་ཐེངས་30ལྷག་ཙམ་བྱས་པ་དང་། སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་ལྟ་བ་དང་། ཏང་གི་མི་རིགས་ཆོས་ལུགས་སྲིད་ཇུས། ཁྲིམས་ལུགས་དྲིལ་བསྒྲགས་བཅས་སློབ་གསོ་ཐེངས་10ལྷག་ཙམ་སྤེལ་བས་མང་ཚོགས་མི་ཐེངས་13000ལྷག་ཙམ་ལ་ཐད་ཀར་སློབ་གསོ་ཐོབ་ཡོད། མང་ཚོགས་ཀྱི་བསམ་འཆར་དང་གྲོས་འགོ་ཁག་100ལྷག་ཙམ་རྒྱ་ཁྱབ་ངང་ཉན་ལེན་བྱས་པ་མ་ཟད། བསྡུ་རུབ་ལེགས་སྒྲིག་བྱས་ནས་གནད་དོན་ཁག་28མཐུན་སྦྱོར་ཐག་གཅོད་བྱས་ཡོད། 《བོད་རང་སྐྱོང་ལྗོངས་ཀྱི་མི་རིགས་མཐུན་སྒྲིལ་ཡར་ཐོན་གྱི་དཔེ་བཟང་ཁུལ་འཛུགས་གཏོད་སྲོལ་ཡིག》བཟོ་རྒྱུར་དམིགས་ཏེ། ཁྲིམས་ལུགས་ལས་ཀ་བྱེད་མཁན་སྲིད་གྲོས་ཨུ་ཡོན་གྱི་བསམ་འཆར་དང་གྲོས་འགོ་ཁག་62བསྡུ་ལེན་བྱས་པས་ཁྲིམས་བཟོའི་ཐད་ཀྱི་གྲོས་མོལ་ཐེངས་དང་པོ་བྱེད་ཐུབ་པ་བྱུང་ཡོད།
རྟེན་འབྲེལ་དང་མཐུན་སྒྲིལ་མཛའ་འབྲེལ་གྱི་བྱེད་སྒོར་བརྟེན་ནས་བསམ་བློའི་ཁྲིད་སྟོན་དང་ངོས་འཛིན་གཅིག་སྒྲིལ་བྱ་རྒྱུ་དེ་རང་སྐྱོང་ལྗོངས་སྲིད་གྲོས་དབུ་བརྙེས་ནས་ལོ་ངོ་60འཁོར་བའི་བྱེད་སྒོ་དང་ཨུ་ཡོན་རྣམ་པར་ལྟ་རྟོག་དང་། འཚམས་འདྲི། བཞུགས་མོལ། ཇ་གསེང་གླེང་མོལ། མཛའ་འབྲེལ་བྱེད་སྒོ་བཅས་ཀྱི་ཁྲོད་ཁྱབ་ཐུབ་པ་བྱས་པར། ཕྱོགས་གང་ཅིའི་ཐད་ཀྱི་ཚུར་སྣང་ལན་ཆ་ཡག་པོ་བྱུང་ཡོད། ཏང་ཕྱིའི་ཨུ་ཡོན་དང་ལས་བྲལ་རྒན་ཡོལ་ཞུས་པའི་བློ་མཐུན་གྱི་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་དབུ་བརྙེས་ནས་ལོ་ངོ་70འཁོར་བ་དང་རང་སྐྱོང་ལྗོངས་སྲིད་གྲོས་དབུ་བརྙེས་ནས་ལོ་ངོ་60འཁོར་བར་རྟེན་འབྲེལ་ཞུ་བའི་བཞུགས་མོལ་ཚོགས་འདུ་འཚོགས་ཡོད་ལ། ལྗོངས་སྲིད་གྲོས་ཀྱི་མི་རིགས་ཁག་དང་ལས་རིགས་ཁག་གིས་དཔྱིད་གསར་དུས་ཆེན་དང་བོད་ཀྱི་ལོ་གསར་ལ་བསུ་བ་ཞུ་བའི་ཇ་སྟོན་དང་། བོད་རང་སྐྱོང་ལྗོངས་སྲིད་གྲོས་དབུ་བརྙེས་ནས་ལོ་ངོ་60འཁོར་བའི་བརྗོད་དོན་གཙོ་བོའི་འགྲེམས་སྟོན་དང་ཡིག་རིས་འགྲེམས་ཚོགས་གཉེར་བ། དེ་བཞིན་ལེའུ་གསུམ་ཡོད་པའི་ཚད་ལྡན་དངོས་པར་བརྙན་ཕབ《སྐྱིད་སྡུག་མཉམ་མྱོང་གི་ལོ་ངོ་60》ཞེས་པ་དེ་བཟོ་སྟོན་བྱས་ནས་2019ལོའི་ཟླ་12ཚེས་20ཉིན་ནས་22བར་བོད་ལྗོངས་སྲུང་སྐར་བརྙན་འཕྲིན་ཐོག་བསྟན་པ། མུ་འབྲེལ་དཔེ་དེབ་རྩོམ་སྒྲིག་དཔེ་སྐྲུན་བྱས་པ། མིང་འགོད་རྩོམ་ཡིག་དང་གཞུང་ལུགས་རྩོམ་ཡིག་ཁག་བཅུ་ཙམ་པར་འགྲེམས་བྱས་པ་བཅས་ཀྱི་ཐོག་ནས་ཏང་གི་འགོ་ཁྲིད་འོག་བོད་ལྗོངས་སྲིད་གྲོས་དབུ་བརྙེས་ནས་ལོ་ངོ་60ཡི་རིང་གི་གྲུབ་འབྲས་ཆེན་པོ་གང་ལེགས་མངོན་པར་བྱས་པ་དང་། རྩ་བའི་ཆབ་སྲིད་ལམ་ལུགས་ཀྱི་ལེགས་ཆ་དང་གསོན་ཤུགས་མངོན་ཐུབ་ནས་ཆབ་སྲིད་དང་། སྤྱི་ཚོགས། གླེང་ཕྱོགས། ལག་ལེན་བཅས་ཀྱི་ཐད་ལ་ཕན་འབྲས་བཟང་པོ་ཐོན་ཡོད།
(བཞི) འགན་སྒྲུབ་ཀྱི་ཕན་འབྲས་དོན་གཉེར་བྱས་ཏེ། ཆེད་དོན་གྲོས་མོལ་ལས་ཁུངས་ཀྱི་ནུས་པ་འདོན་སྤེལ་གང་ལེགས་བྱས་པ། རྒྱུན་ལས་ཨུ་ཡོན་ལྷན་ཁང་གིས“དོན་དག་ཡོད་ན་གྲོས་བསྡུར་བྱེད་ཆོག་པ་དང་ཚང་མའི་དོན་དག་ཚང་མས་གྲོས་བསྡུར་བྱེད་པའི”འདུ་ཤེས་ལག་ལེན་ཡག་པོ་བྱེད་པ་དང་། དུས་རབས་གསར་པའི་སྲིད་གྲོས་ཀྱི་འགན་འཁྲི་སྒྲུབ་ཕྱོགས་དང་ལས་ཀའི་གཙོ་གནད་ཁོང་དུ་ཆུད་པ་བྱས་ནས་བོད་ལྗོངས་ཀྱི་གོང་འཕེལ་དང་། བརྟན་ལྷིང་། སྐྱེ་ཁམས་བཅས་སྤྱི་ཡོངས་འཐབ་ཇུས་ལ་ཞབས་ཞུ་བསྒྲུབས་ཡོད། རང་སྐྱོང་ལྗོངས་སྲིད་གྲོས་སྐབས་བཅུ་གཅིག་པའི་ཚོགས་འདུ་ཐེངས་གཉིས་པ་འཚོགས་ཚུན། འགན་འཁྲི་ནན་ཏན་ངང་བསྒྲུབས་ནས་བཏོན་པའི་བསམ་འཆར་དང་གྲོས་འགོ་ལ་ལྗོངས་ཏང་ཨུད་དང་སྲིད་གཞུང་གིས་ཚད་མཐོའི་མཐོང་ཆེན་གནང་ཞིང་། ཧྲུའུ་ཅི་ཝུའུ་དབྱིང་ཅེ་སོགས་རང་སྐྱོང་ལྗོངས་དབུ་ཁྲིད་ཀྱིས་སྔ་རྗེས་སུ་བཀའ་མཆན་མཛུབ་སྟོན་ཐེངས་མང་གནང་བས་འགན་འཁྲི་སྒྲུབ་པའི་འབྲས་བུ་དོན་སྨིན་ཡོང་བར་སྐུལ་འདེད་ནུས་ལྡན་ཐེབས་ཡོད།
ཆབ་སྲིད་ཀྱི་འགན་འཁྲི་ཨང་དང་པོར་དམིགས་ཏེ་ཇི་ལྟར་བྱས་ནས“ཆོས་ལུགས་ལས་དོན་ལ‘ཁྲིད་སྟོན’ཡག་པོ་བྱ་རྒྱུ”གཙོ་དོན་བྱས་ཏེ་ཆེད་དོན་སྲིད་གླེང་རང་བཞིན་གྱི་རྒྱུན་ལས་ཨུ་ཡོན་ལྷན་ཁང་གི་ཚོགས་འདུ་སྐོང་འཚོགས་བྱས་ཡོད། དུས་འགོར་ཀྲུའུ་ཞི་གཞོན་པ8ཀྱིས་རུ་སྣེ་ཁྲིད་དེ་ས་གནས་དང་གྲོང་ཁྱེར་ཁག་ལ་ཆེད་དོན་བརྟག་ཞིབ་བྱས་པ་མ་ཟད། “ཐོག་མའི་བསམ་འདུན་མ་བརྗེད་པར་འགན་འཁྲི་ཡིད་ལ་བརྟན་པོར་འཆང་བའི”བརྗོད་དོན་གཙོ་བོའི་སློབ་གསོའི་བཀོད་སྒྲིག་གི་བླང་བྱ་དང་ཟུང་འབྲེལ་བྱས་ཏེ། བསྐྱར་དུ་བརྟག་ཞིབ་ཚོགས་ཆུང་5བཙུགས་ནས་ས་གནས་དང་གྲོང་ཁྱེར་ཁག་གཅིག་ལ་བསྐྱོད་དེ་མཐའ་སྐྱོང་བོད་བརྟན་སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་རྣམ་བཤད་གལ་ཆེན་སློབ་སྦྱོང་དང་ལག་བསྟར་བྱས་ཚུལ་སོགས་ཀྱི་ནང་དོན་ཁག་10ལ་དམིགས་ནས་བརྟག་ཞིབ་གཏིང་ཟབ་བྱས་ཤིང་། རྒྱུན་ལས་ཨུ་ཡོན་ལྷན་ཁང་གིས་ཆེད་དོན་སྲིད་གླེང་དང་གྲོས་མོལ་གཏིང་ཟབ་བྱས་ནས་བརྟག་ཞིབ་སྙན་ཞུ་ཁག་9དང་ཚོགས་ཆེན་གྱི་གཏམ་བཤད་ཁག་19གྲུབ་ཡོད་ལ། བསམ་འཆར་དང་གྲོས་འགོ་ཁག་13ཐད་ཀྱི་དོན་ཚན་120བཏོན་ཡོད།
གོང་འཕེལ་ནི་དོན་ཆེན་ཨང་དང་པོ་དང་དམངས་འཚོ་ནི་ཁྲིད་ཕྱོགས་ཨང་དང་པོ་ཡིན་པར་དམིགས་ཏེ“རང་ལྗོངས་ཀྱི་འབྲོག་ལས་དཔལ་འབྱོར་དེ་ཇི་ལྟར་བྱས་ནས་སྲོལ་རྒྱུན་གྱི་ཐོན་སྐྱེད་བྱེད་སྟངས་ལས་འགྲོལ་ཐུབ་རྒྱུ”དང“རང་ལྗོངས་ཀྱི་སྤྱི་དབང་མིན་པའི་དཔལ་འབྱོར་གོང་འཕེལ་གྱི་སྲིད་ཇུས་དོན་འཁྱོལ་ཡོང་བར་སྐུལ་འདེད་གཏོང་རྒྱུ” “གྲོང་ཁྱེར་དོ་དམ་གྱི་ཁྲིམས་འཛིན་བྱ་སྤྱོད་ཚད་ལྡན་བཟོ་རྒྱུ” “རང་ལྗོངས་ཀྱི་སློབ་གྲྭ་ཁག་གི་བསམ་བློ་ཆབ་སྲིད་ཀྱི་སློབ་གསོ”བཅས་ཀྱི་བརྗོད་གཞི་ཁག་4ལ་དམིགས་ནས་དུས་ཚིགས་ཀྱི་གྲོས་མོལ་ཚོགས་འདུ་ཐེངས་4སྐོང་འཚོགས་བྱས་ཡོད། རང་ལྗོངས་ཀྱི་ལས་ཞུགས་གནད་དོན་ལ་ཚད་མཐོའི་དོ་ཁུར་དང་བརྟག་ཞིབ་གཏིང་ཟབ་བྱས་ཏེ་རྒྱུན་ལས་ཨུ་ཡོན་ལྷན་ཁང་གི་ཚོགས་འདུ་ཆེད་མངགས་བཀོད་སྒྲིག་བྱས་ནས་རང་སྐྱོང་ལྗོངས་མི་སྤྱི་ཐིང་གི་སྙན་སྒྲོན་ཉན་པ་དང་། ངོ་ཐུག་གདོང་འཕྲད་ངང་སྲིད་གྲོས་ཨུ་ཡོན་གྱི་བསམ་འཆར་དང་གྲོས་འགོ་བསྡུ་ལེན་བྱས་ཡོད། ལྗོངས་ནང་ཁུལ་དུ་བརྟག་ཞིབ་དང་ལྗོངས་ཕྱིར་སློབ་སྦྱོང་བྱ་རྒྱུ་ཕན་ཚུན་ཟུང་འབྲེལ་དང་། ཕྱོགས་བསྡུས་བརྟག་ཞིབ་དང་ཆེད་དོན་བརྟག་ཞིབ་བྱ་རྒྱུ་ཕན་ཚུན་ཟུང་འབྲེལ། མཉམ་འབྲེལ་བརྟག་ཞིབ་དང་ཚོགས་ཆུང་ཁག་བགོས་ཀྱིས་བརྟག་ཞིབ་བྱ་རྒྱུ་ཕན་ཚུན་ཟུང་འབྲེལ། ས་ཡུལ་དངོས་ལ་བརྟག་ཞིབ་དང་གཞི་རིམ་སྲིད་གྲོས་ལ་མངགས་བཅོལ་གྱིས་བརྟག་ཞིབ་བྱ་རྒྱུ་ཕན་ཚུན་ཟུང་འབྲེལ་བཅས་བྱས་ཏེ། སྔ་རྗེས་སུ་ལྗོངས་ཡོངས་ཀྱི་ས་ཁུལ་དང་གྲོང་ཁྱེར་7དང་རྫོང(ཆུས)74 སློབ་གྲྭ(སློབ་གླིང)100ལྷག་ཙམ། ཁེ་ལས་དང་བྱ་གཞག་ཚན་པ་170ལྷག་ཙམ། ཞིང་ཆེན་དང་རང་སྐྱོང་ལྗོངས་6བཅས་ལ་བསྐྱོད་དེ་རྟོག་ཞིབ་བརྟག་ཞིབ་བྱས་ནས་ཕྱོགས་བསྡུས་སྙན་ཞུ་ཁག་4དང་། དེ་འབྲེལ་གྱི་སྙན་ཞུ་ཁག་3 གཏམ་བཤད་ཡིག་ཆ་20བཅས་གྲུབ་ཡོད།
སྲིད་སྐྱོང་ཇུས་འདོན་དང་ངོས་འཛིན་གཅིག་སྒྲིལ་བྱ་རྒྱུ་ཕྱོགས་གཉིས་ནས་ཤུགས་རྒྱག་རྒྱུར་དམིགས་ཏེ། 2019ལོའི་གྲོས་མོལ་ལས་དོན་གྱི་འཆར་གཞི་དང་བརྟག་ཞིབ་གཟིགས་ཞིབ་ལས་དོན་གྱི་བཀོད་སྒྲིག་ཞིབ་ཚགས་བཟོས་ཡོད། བརྟག་ཞིབ་མ་བྱས་པར་ཇུས་འདོན་མི་བྱ་རྒྱུ་མཐའ་འཁྱོངས་བྱས་ཏེ། བརྟག་ཞིབ། གཟིགས་ཞིབ། རྟོག་ཞིབ་བཅས་གཏིང་ཟབ་བྱེད་པའི་ཁྲོད་དམངས་གཙོ་དར་སྤེལ་དང་། དོགས་གནད་སེལ་བ། ངོས་འཛིན་གཅིག་མཐུན། བློ་གྲོས་གཅིག་སྡུད། ཐབས་འདོན་ཇུས་འདོན་བཅས་ཡོང་བ་བྱས་ཡོད། རྒྱལ་ཡོངས་སྲིད་གྲོས་དང་། སྤུན་ཟླའི་ཞིང་ཆེན་དང་། རང་སྐྱོང་ལྗོངས། གྲོང་ཁྱེར་བཅས་ཀྱི་སྲིད་གྲོས་ལ་གཞོགས་འདེགས་བྱས་ནས་མཉམ་དུ་བརྟག་ཞིབ་དང་གཟིགས་ཞིབ་ཐེངས་4བྱས་ཡོད། ལོ་ཧྲིལ་པོར་མི་རིགས་མཐུན་སྒྲིལ་ཡར་ཐོན་གྱི་འཛུགས་གཏོད་ལས་དོན་སྤེལ་རྒྱུ་དང་། ཚན་རིག་ཤེས་བྱ་ཁྱབ་གདལ་གཏོང་རྒྱུ་དང་ཉེར་སྤྱོད་ལག་རྩལ་བཀོལ་སྤྱོད་བྱ་རྒྱུ། ཞིང་ལས་ཚན་ཞིབ་ལ་ཕན་སྐུལ་གཏོང་རྒྱུ། ཞིང་ལས་དེང་རབས་ཅན་དུ་འཛུགས་སྐྲུན་བྱ་རྒྱུ། ཐང་གའི་སྒྱུ་རྩལ་སྲུང་སྐྱོང་དང་རྒྱུན་འཛིན། འཕེལ་རྒྱས་བཅས་གཏོང་རྒྱུ། དམངས་ཡོངས་ཀྱི་ལུས་སྦྱོང་བྱེད་སྒོ་ཁང་གི་རྨང་གཞིའི་སྒྲིག་བཀོད་འཛུགས་སྐྲུན་བྱ་རྒྱུ་དང་དེའི་བྱེད་སྒོ་སྤེལ་ཚུལ། གཞུང་བཙུགས་སྨན་ཁང་ཆ་འཕྲིན་ཅན་དུ་འཛུགས་སྐྲུན་བྱ་རྒྱུ། ཆུའི་ཐོན་ཁུངས་སྲུང་སྐྱོང་བྱ་རྒྱུ། གྲོང་ཁྱེར་གྱི་བཙོག་ཆུ་གཙང་གསིང་བཟོ་རྒྱུ། “གསང་སྤྱོད་གསར་བརྗེ”བྱ་རྒྱུ། དེ་བཞིན“འཐུང་ཇའི་ཧྥུའུ་ནད”སོགས་ཀྱི་ཆེད་དོན་ཁག་11ལ་དམིགས་ཏེ་གཟིགས་ཞིབ་བྱས་ཐོག དམིགས་སའི་རང་བཞིན་ཤུགས་ཆེ་བ་དང་། དོན་གཉེར་གོ་ཆོད་ཀྱི་བསམ་འཆར་དང་གྲོས་འགོ་བཏོན་ཡོད། སྲིད་གྲོས་ཀྱི་ཏང་འཛུགས་སྐྱོང་དང་། མཐའ་མཚམས་ཀྱི་འཐབ་ས་དང་པོ་དང་གཉིས་པའི་ཤང་དང་གྲོང་རྡལ་གྱི་ཁྱབ་ཁོངས་ལེགས་སྒྲིག་བྱ་རྒྱུ། གསར་བརྗེའི་རིག་གནས་ཤུལ་བཞག་སྲུང་སྐྱོང་བྱ་རྒྱུ། བྱེ་འགྱུར་བཅོས་སྒྲིག་བྱ་རྒྱུ། དེ་བཞིན་རང་བྱུང་སྲུང་སྐྱོང་ཁུལ་དང་། འདམ་ར་སྲུང་སྐྱོང་། མངོན་མིན་རིག་གནས་ཤུལ་བཞག་སྲུང་སྐྱོང་། རིག་གནས་ཀྱི་དབུལ་སྐྱོར། ཆོས་ལུགས་ཀྱི་ཕན་མེད་ཤུགས་རྐྱེན་ཆུང་དུ་གཏོང་རྒྱུ་སོགས་ཀྱི་བརྗོད་གཞི་ལེགས་འདེམས་ཀྱིས་ལྗོངས་ནང་ཁུལ་དུ་བརྟག་ཞིབ་ཐེངས་14དང་ནང་སར་བསྐྱོད་ནས་སློབ་སྦྱོང་རྟོག་ཞིབ་ཐེངས་4བྱས་ཏེ་འབྲེལ་ཡོད་སྙན་ཞུ་ཁག་18གྲུབ་པ་དང་། བསམ་འཆར་དང་གྲོས་འགོ་ཁག་20ཡི་དོན་ཚན་84བཏོན་པར་ལྗོངས་ཏང་ཨུད་དང་སྲིད་གཞུང་དབུ་ཁྲིད་ཀྱིས་མཐོང་ཆེན་གནང་བ་མ་ཟད། གལ་ཆེའི་བཀའ་མཆན་ཡང་གནང་ཡོད་ལ། བསམ་འཆར་དང་གྲོས་འགོ་མང་པོ་ཞིག་འབྲེལ་ཡོད་ཕྱོགས་ཁག་གིས་དང་ལེན་བྱས་ཡོད།
(ལྔ) གཅིག་གྱུར་འཆར་འགོད་དང་ཕྱོགས་ཡོངས་ལ་ལྟ་རྟོག་བྱ་རྒྱུ་མཐའ་འཁྱོངས་བྱས་ཏེ། སྲིད་གྲོས་ཀྱི་རྒྱུན་གཏན་རང་བཞིན་གྱི་ལས་དོན་ལ་སྐུལ་སྤེལ་ཏན་ཏིག་བཏང་བ། རྒྱུན་ལས་ཨུ་ཡོན་ལྷན་ཁང་གིས་གཙོ་གནད་མངོན་ཆེར་བཟུང་ནས་དོན་འཁྱོལ་དམ་འཛིན་བྱས་ཏེ་སྲིད་གྲོས་ཀྱི་རྒྱུན་གཏན་རང་བཞིན་གྱི་ལས་དོན་ཐད་བཀྲག་ཆེ་ས་དང་། རྣམ་པ་གསར་པ། ཕན་འབྲས་བཅས་ཐོན་རྒྱུར་སྐུལ་སྤེལ་ཧུར་ཐག་བཏང་ཡོད། གྲོས་གཞི་གཉེར་སྒྲུབ་དང་གྲོས་མོལ་བྱེད་པའི་སྤུས་ཚད་མཐོ་རུ་བཏང་ཞིང་། གྲོས་གཞི་དེ་སྤྱི་ཡོངས་རང་བཞིན་གྱི་ལས་དོན་ཞིག་ཏུ་བརྩིས་ནས་དམ་འཛིན་བྱ་རྒྱུ་མཐའ་འཁྱོངས་བྱས་ཏེ། གྲོས་གཞི“འདོན་འཇུག་སྒྲུབ་སྐུལ”གྱི་ལས་དོན་ཏན་ཏིག་ངང་ཡག་པོ་བསྒྲུབས་ཡོད། རང་སྐྱོང་ལྗོངས་སྲིད་གྲོས་སྐབས་བཅུ་གཅིག་པའི་ཚོགས་འདུ་ཐེངས་གཉིས་པ་འཚོགས་ཚུན། ཁྱོན་གྲོས་ཁོངས་སུ་བཅུག་པའི་གྲོས་གཞི་ཁག་404ལ་ཞིབ་བཤེར་བྱས་པ་དང་། ཏང་ཙུའི་ཧྲུའུ་ཅི་དང་ཀྲུའུ་ཞི་གཞོན་པ་རྣམས་ཀྱིས་སྣེ་ཁྲིད་དེ་གཙོ་གནད་གྲོས་གཞི་ཁག་11སྒྲུབ་སྐུལ་བྱ་རྒྱུ་གཏན་འཁེལ་བྱས་པ། གྲོས་གཞི་གཉེར་སྒྲུབ་དང་གྲོས་མོལ་བྱེད་པའི་ཚོགས་འདུ་ཐེངས་6སྐོང་འཚོགས་བྱས་ཡོད། 2019ལོའི་ཟླ་10པའི་ཟླ་མཇུག་བར་གྲོས་གཞི་ཚང་མ་གཉེར་སྒྲུབ་ལན་འདེབས་བྱས་ཟིན་པར་བརྟེན་གྲོས་གཞི་འདོན་མཁན་གྱི་བློ་མོས་བྱེད་ཚད་སྔར་བས་ཆེ་རུ་སོང་ཡོད། རིག་གནས་དང་ལོ་རྒྱུས་ཀྱི་དཔྱད་ཡིག་ལས་དོན་ལ་ཤུགས་སྣོན་བརྒྱབ་ཅིང་། རྒྱལ་ཡོངས་སྲིད་གྲོས་ཀྱིས་མི་དམངས་སྲིད་གྲོས་དབུ་བརྙེས་ནས་ལོ་ངོ་70འཁོར་བར་རྟེན་འབྲེལ་ཞུ་བའི་ཆེད་དོན་རིག་གནས་ལོ་རྒྱུས་ཀྱི་དཔྱད་ཡིག་བསྡུ་རུབ་བྱེད་པའི་ལས་དོན་ནང་ཧུར་ཐག་ཞུགས་པ་མ་ཟད། 《བོད་དུ་བསྒྱུར་བཅོས་སྒོ་དབྱེ་བྱས་ནས་ལོ་ངོ་40འཁོར་བའི་མྱོང་བ་དངོས》དང་། 《ང་དང་མི་དམངས་སྲིད་གྲོས་ཏེ། བོད་ལྗོངས་སྲིད་གྲོས་དབུ་བརྙེས་ནས་ལོ་ངོ་60འཁོར་བའི་ཆེད་བསྒྲིགས》བསྡུ་རུབ་དང་རྩོམ་སྒྲིག་བྱས་ནས་པར་སྐྲུན་བྱས་ཡོད། 《བོད་རང་སྐྱོང་ལྗོངས་ཀྱི་ལོ་རྒྱུས་ཏེ་སྲིད་གྲོས་ཀྱི་ལོ་རྒྱུས(2000ལོ་ནས་2015ལོའི་བར)》དངོས་སུ་པར་སྐྲུན་བྱས་པ་དང་། 《ཁ་ཁ་སྟོད་ཀྱི་ཞིང་བྲན་ཡར་ལངས་ཟིན་ཐོ》 《“སྤྲང་པོའི་མཉམ་རོགས་ཚོགས་ཆུང”བཙུགས་པའི་སྐོར་གྱི་ཕྱིར་དྲན》 《བོད་ལ་དམངས་གཙོའི་བཅོས་བསྒྱུར་བྱས་པའི་མྱོང་བ་དངོས》སོགས་ཀྱི་རྩོམ་ཡིག་དེ་དག་མི་དམངས་སྲིད་གྲོས་ཀྱི་དུས་དེབ་ཐོག་སྔ་རྗེས་སུ་བཀོད་ཡོད། ཆ་འཕྲིན་དྲིལ་བསྒྲགས་དང་གཞུང་ལུགས་ཞིབ་འཇུག་ལས་དོན་ལ་ཤུགས་སྣོན་བརྒྱབ་ཅིང་། ལས་རིམ་ཚད་ལྡན་བཟོས་ཏེ་ལྗོངས་སྲིད་གྲོས་ཀྱི་སྤྱི་ཚོགས་ཀྱི་གནས་བབ་དང་དམངས་འདུན་སྐོར་གྱི་ཆ་འཕྲིན་གྱི་འཕྲིན་ཕྲན་སྤེལ་རེས་ཚོགས་པ་བཙུགས་ནས་སྤྱི་ཚོགས་ཀྱི་གནས་བབ་དང་དམངས་འདུན་གྱི་ཆ་འཕྲིན་གསལ་ཞུ་བྱེད་ལམ་རྒྱ་ཆེར་བཏང་ཡོད། ལོ་ཧྲིལ་པོར《སྤྱི་ཚོགས་ཀྱི་གནས་བབ་དང་དམངས་འདུན་གྱི་ཆ་འཕྲིན》འདོན་ཐེངས་37གོང་འབུལ་བྱས་པ་དང་རིགས་འདྲ་མིན་གྱི་ཆ་འཕྲིན་ཁག་300ལ་ཉེ་བ་རྩོམ་སྒྲིག་གོང་འབུལ་ཞུས་པ། 《བོད་ལྗོངས་ཁུལ་གྱི་གོང་འཕེལ་ལ་སྐུལ་སྤེལ་གཏོང་བའི་འབྲེལ་ཡོད་གནད་དོན་སྐོར་གྱི་གྲོས་འགོ》སོགས་ཡུལ་བབ་དམངས་འདུན་ལ་ཀྲུང་དབྱང་དབུ་ཁྲིད་ཀྱིས་མཐོང་ཆེན་དང་བཀའ་མཆན་གནང་ཡོད། ཨུ་ཡོན་དང་སྲིད་གྲོས་ཀྱི་ལས་བྱེད་པ་སྒྲིག་འཛུགས་བྱས་ནས་རང་འགུལ་ངང་ལྗོངས་ཕྱི་ནང་གི་གསར་འགྱུར་སྨྱན་སྦྱོར་གྱི་བཅར་འདྲི་དང་ལེན་བྱས་པ་དང་། བོད་ལྗོངས་སྲིད་གྲོས་ཀྱི་གཙོ་ཆེའི་དྲ་ཚིགས་དང་འཕྲིན་ཕྲན་སྤྱི་སྟེགས། དེ་བཞིན《བོད་ལྗོངས་སྲིད་གྲོས》བཅས་ཀྱི་ཐོག་སློབ་སྦྱོང་དྲིལ་བསྒྲགས་ཀྱི་ཆེད་སྒྲོམ་གསར་བཙུགས་བྱས་ཏེ་ཕྱོགས་མཐའ་ཀུན་དང་བང་རིམ་མང་བའི་སྒོ་ནས་ཀྲུང་དབྱང་གི་དགོངས་དོན་དང་ལྗོངས་ཏང་ཨུད་ཀྱི་འཐབ་ཇུས་བཀོད་སྒྲིག་དྲིལ་བསྒྲགས་དང་འཆད་འགྲེལ་བྱས་ཡོད། རིགས་པའི་གཞུང་ལུགས་དང་ལག་ལེན་ཕན་ཚུན་ཟུང་འབྲེལ་བྱ་རྒྱུ་མཐའ་འཁྱོངས་བྱས་ཏེ། རྒྱལ་ཡོངས་སྲིད་གྲོས་ཀྱིས་བསྒྲུབ་རྒྱུར་སྤྲད་པའི་ཞིབ་འཇུག་བྱ་གཞི་སྔོན་ཚུད་ནས་ལེགས་གྲུབ་བྱས་པ་མ་ཟད། འཆར་གཞི་ལྟར་གཙོ་གནད་ཐོག་བརྗོད་གཞིར་ཞིབ་འཇུག་བྱས་པས་བོད་ལྗོངས་ཀྱི་སྲིད་གྲོས་གཞུང་ལུགས་ཞིབ་འཇུག་ཚོགས་པའི་ལས་འགོ་ཡག་པོ་བཙུགས་ཐུབ་ཡོད།
(དྲུག) རྨང་རྩ་གཉིས་བརྟན་མངོན་གསལ་དོད་པོ་ཡོང་བ་བྱས་ཏེ་རང་ངོས་འཛུགས་སྐྱོང་བྱ་རྒྱུར་ཤུགས་སྣོན་ཏན་ཏིག་བརྒྱབ་པ། རྒྱུན་ལས་ཨུ་ཡོན་ལྷན་ཁང་གིས་ཏང་གི་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་བཞི་པའི་ཐོག་བཏོན་པའི“ཀྲུང་གོ་གུང་ཁྲན་ཏང་གིས་འགོ་ཁྲིད་བྱས་པའི་ཏང་མང་མཉམ་ལས་དང་ཆབ་སྲིད་གྲོས་མོལ་ལམ་ལུགས་རྒྱུན་འཁྱོངས་དང་འཐུས་སྒོ་ཚང་དུ་གཏོང་རྒྱུའི”སྐོར་གྱི་འཐབ་ཇུས་བཀོད་སྒྲིག་ལག་བསྟར་མཐའ་གཅིག་ཏུ་བྱས་ཐོག རང་ལྗོངས་སྲིད་གྲོས་ཀྱི་གྲོས་མོལ་དམངས་གཙོའི་ལམ་ལུགས་འཛུགས་སྐྱོང་བྱེད་ཤུགས་ཆེ་རུ་བཏང་ནས་ཆ་ཚང་བའི་ལམ་ལུགས་ཀྱི་གོ་རིམ་དང་ཐེ་ཞུགས་ཀྱི་ལག་ལེན་འགྲུབ་རྒྱུར་སྐུལ་སྤེལ་བཏང་ཡོད། 《བརྟག་དཔྱད་ཞིབ་འཇུག་གི་ལས་དོན་ལ་ཤུགས་སྣོན་རྒྱག་རྒྱུ་དང་ལེགས་བཅོས་བྱ་རྒྱུའི་སྲིད་གྲོས་བོད་རང་སྐྱོང་ལྗོངས་ཨུ་ཡོན་ལྷན་ཁང་གི་བྱ་ཐབས》སོགས་ལམ་ལུགས་ཁག་6ལ་དག་བཅོས་བྱས་ནས་འཐུས་སྒོ་ཚང་དུ་བཏང་བ་དང་། ལམ་ལུགས་ལག་བསྟར་དང་ལྟ་སྐུལ་བྱེད་ཤུགས་ཆེ་རུ་བཏང་ནས་ལམ་ལུགས་ཀྱི་དགེ་མཚན་དེ་བཅོས་སྐྱོང་གི་ཕན་ནུས་སུ་དོན་སྨིན་བྱུང་ཡོད། 《སྲིད་གྲོས་བོད་རང་སྐྱོང་ལྗོངས་ཨུ་ཡོན་ལྷན་ཁང་གི་ཨུ་ཡོན་ལ་འབྲེལ་གཏུག་བྱ་ཐབས》གཏན་འབེབས་ལག་བསྟར་བྱས་ནས་ཆེད་དོན་ཨུ་ལྷན་གྱིས་རིགས་ཁོངས་ཨུ་ཡོན་དང་འབྲེལ་གཏུག་བྱེད་པའི་ལས་དོན་ལ་ཤུགས་སྣོན་བརྒྱབ་པ་མ་ཟད། ལྗོངས་ཡོངས་ཀྱི་སྲིད་གྲོས་རྩ་འཛུགས་དང་བོད་ལ་བཞུགས་པའི་རྒྱལ་ཡོངས་སྲིད་གྲོས་ཀྱི་ཨུ་ཡོན་དང་། དེ་བཞིན་རང་སྐྱོང་ལྗོངས་དང་། ས་ཁུལ་གྲོང་ཁྱེར། རྫོང(ཆུས)བཅས“རིམ་པ་གསུམ་གྱི་སྲིད་གྲོས་ཨུ་ཡོན”གདན་འདྲེན་ཞུས་ནས་མཉམ་འགུལ་འགན་སྒྲུབ་ལམ་སྲོལ་བཙུགས་ཏེ་ཨུ་ཡོན་གྱི་འགན་འཁྲི་འཁུར་སེམས་དང་ཕྱོགས་གཉིས་ནས་ཤུགས་འདོན་པའི་རང་འགུལ་བྱེད་སེམས་ཤུགས་ཆེར་བཏང་ཡོད། “སྲིད་གྲོས་ལ་རྒྱུས་མངའ་ཡོད་པ་དང་། གྲོས་མོལ་བྱེད་ཤེས་པ། སྲིད་གླེང་བྱེད་མཁས་པ། སྒྲིག་ཁྲིམས་སྲུང་བ། སྒྲིག་སྲོལ་ལ་སྣང་ཆེན་བྱེད་པ། ཀུན་སྤྱོད་གཙོ་བོར་འཛིན་པ་བཅས”ཀྱི་བླང་བྱ་དོན་འཁྱོལ་བྱས་ནས་སྲིད་གྲོས་ཨུ་ཡོན(ལས་བྱེད་པ)གྱི་ཆེད་དོན་སྦྱོང་བརྡར་འཛིན་གྲྭ་ཐེངས་2གཉེར་བར་མི་གྲངས་200ཞུགས་པ་དང་ལྗོངས་ཡོངས་ཀྱི་གྲོས་གཞི་ལས་དོན་སྦྱོང་བརྡར་འཛིན་གྲྭ་ཐེངས་1གཉེར་བར་མི་གྲངས་110ཞུགས་ཡོད། ཨུ་ཡོན་གྱི་འགན་སྒྲུབ་ལས་དོན་གྱི་སྒྲིག་སྲོལ་ལག་བསྟར་ནན་ཏན་བྱས་ནས་ཨུ་ཡོན་གྱི་འགན་སྒྲུབ་ཡིག་ཚགས་བཟོས་པར་བརྟེན། “སློབ་སྦྱོང་ཐད་གཞན་སྐུལ་ནས་རང་འགུལ་དུ”གྱུར་པ་དང་། “གཟི་བརྗིད་ཨུ་ཡོན”ནས“འགན་འཁྲིའི་ཨུ་ཡོན”ལ་གྱུར་ཡོད། དུས་ཐེངས་ཁག་11གི་ཨུ་ཡོན་དང་ལས་ཁུངས་ལས་བྱེད་པ་800སྒྲིག་འཛུགས་བྱས་ནས་བོད་ཀྱི་ཞིང་བྲན་ཁྲི་ཚོ་བརྒྱར་བཅིངས་འགྲོལ་ཐོབ་པའི་དྲན་གསོ་ཁང་དང་། བོད་ཀྱི་དམག་དོན་ལོ་རྒྱུས་འགྲེམས་སྟོན་ཁང་། ཞོལ་གྲོང་བཤམས་སྟོན་ཁང་། ཧྲང་ཧའེ་རུ་ཡོད་པའི་ཏང་གི་ཚོགས་ཆེན་ཐེངས་དང་པོ་དང་གཉིས་པའི་ཚོགས་ཡུལ། ཀྲེ་ཅང་ཅ་ཞིན་ནན་ཧུའུ་སོགས་རྒྱལ་གཅེས་རིང་ལུགས་ཀྱི་སློབ་གསོའི་རྟེན་གཞི་ཁག་ཏུ་སློབ་གསོ་དང་ལེན་བྱེད་པར་བསྐྱོད་ཅིང་། གསར་བརྗེའི་གཞི་རྒྱུ་རྒྱུན་འཛིན་དང་དཔའ་བོའི་སྙིང་སྟོབས་དར་སྤེལ་བཏང་སྟེ་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་འགྲོ་ལམ་ཐོག་སྐྱོད་པའི་ཡིད་ཆེས་དང་ཆོད་སེམས་བརྟན་དུ་བཏང་ཡོད།
འདས་མ་ཐག་པའི་ལོ་དེ་ནི་སྤྱིར་བཏང་གཏན་ནས་མིན་པ་དང་གྲུབ་འབྲས་གཡུར་དུ་ཟ་བའི་ལོ་ཞིག་ཡིན། ལོ་གཅིག་རིང་གི་ལས་ཀའི་ལག་ལེན་ཁྲོད་ནས་ང་ཚོར་ཤེས་རྟོགས་ཟབ་མོ་བྱུང་བ་སྟེ། བོད་ལྗོངས་སྲིད་གྲོས་ཀྱི་ལས་དོན་ཡག་པོ་སྒྲུབ་པར་ངེས་པར་དུ་ཏང་གིས་སྲིད་གྲོས་ལས་དོན་ལ་ཕྱོགས་ཡོངས་ནས་འགོ་ཁྲིད་བྱ་རྒྱུར་ཤུགས་སྣོན་བརྒྱབ་སྟེ་ཏང་གིས་འགོ་ཁྲིད་བྱ་རྒྱུ་དེ་སྲིད་གྲོས་ཀྱི་ལས་དོན་ཡོངས་ལ་ཁྱབ་ཐུབ་པ་བྱ་རྒྱུ་མཐའ་འཁྱོངས་བྱེད་དགོས་པ་དང་། ངེས་པར་དུ་མི་དམངས་སྲིད་གྲོས་ཀྱི་ངོ་བོ་དང་ངེས་གནས་སྟངས་འཛིན་ཡང་དག་བྱས་ནས་མི་དམངས་སྲིད་གྲོས་ཀྱི་ལས་དོན་ལ་ཤུགས་སྣོན་རྒྱག་རྒྱུ་དང་ལེགས་བཅོས་བྱ་རྒྱུའི་སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་དགོངས་པ་གལ་ཆེན་སློབ་སྦྱོང་ལག་བསྟར་གཏིང་ཟབ་བྱེད་དགོས་པ། ངེས་པར་དུ་མི་དམངས་སྲིད་གྲོས་ནི་མི་དམངས་ཀྱི་ཆེད་དུ་ཡིན་པ་མཐའ་འཁྱོངས་ཀྱིས་མི་དམངས་སྲིད་གྲོས་ཀྱི་ཆེད་དོན་གྲོས་མོལ་ལས་ཁུངས་ཀྱི་ནུས་པ་འདོན་སྤེལ་ཡག་པོ་བྱེད་དགོས་པ། ངེས་པར་དུ་རང་སྐྱོང་ལྗོངས་ཀྱི་གནས་ཚུལ་ལ་དམིགས་ཏེ་དོན་འཁྱོལ་དམ་འཛིན་བྱ་རྒྱུ་དང་བོད་ལྗོངས་སྲིད་གྲོས་ལས་དོན་གྱི་དམིགས་བསལ་རང་བཞིན་སྟངས་འཛིན་བྱེད་པའི་ཐད་མཐའ་དཔྱོད་གསར་པ་ཡོད་པ་བྱེད་དགོས་པ། ངེས་པར་དུ་བསྒྱུར་བཅོས་གསར་གཏོད་ཀྱི་སྙིང་སྟོབས་ཐོག་ནས་འགན་སྒྲུབ་ནུས་པ་འཛུགས་སྐྱོང་བྱ་རྒྱུར་སྐུལ་སྤེལ་བཏང་སྟེ་ཕྱོགས་ཡོངས་ནས་སྤུས་འབྲས་ལེགས་སུ་གཏོང་དགོས་པ་བཅས་ཡིན།
ཨུ་ཡོན་རྣམ་པ། ལོ་གཅིག་རིང་ཐོབ་པའི་ལས་ཀའི་གྲུབ་འབྲས་ནི་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་མཁས་མཛངས་ལྡན་པའི་འགོ་ཁྲིད་ལས་བྱུང་བའི་འབྲས་བུ་ཞིག་དང་། རྒྱལ་ཡོངས་སྲིད་གྲོས་ཀྱིས་མཛུབ་ཁྲིད་ཞིབ་ཚགས་དང་ལྗོངས་ཏང་ཨུད་ཀྱིས་ཞུམ་མེད་སྟོབས་ལྡན་གྱི་འགོ་ཁྲིད་གནང་བ་ལས་བྱུང་བའི་འབྲས་བུ་ཞིག ལྗོངས་མི་དམངས་འཐུས་ཚོགས་དང་སྲིད་གཞུང་གིས་རྒྱབ་སྐྱོར་དང་། རིམ་ཁག་སྡེ་ཚན་ཁག་དང་། མི་རིགས་ཁག་དང་ལས་རིགས་ཁག་གིས་གཞོགས་འདེགས་རྒྱབ་སྐྱོར་བྱས་པ་ལས་བྱུང་བའི་འབྲས་བུ་ཞིག ལྗོངས་ཡོངས་ཀྱི་རིམ་ཁག་སྲིད་གྲོས་རྩ་འཛུགས་དང་། སྲིད་གྲོས་ཀྱི་ཐེ་ཞུགས་ཚན་པ་ཁག རྒྱ་ཆེའི་ཨུ་ཡོན་རྣམ་པ་བཅས་ཀྱིས་མཐུན་སྒྲིལ་འབད་འཐབ་བྱས་པ་ལས་བྱུང་བའི་འབྲས་བུ་ཞིག་བཅས་ཡིན། ངས་ལྗོངས་སྲིད་གྲོས་རྒྱུན་ལས་ཨུ་ཡོན་ལྷན་ཁང་གི་ཚབ་ཞུས་ཏེ་སྙིང་ཐག་པ་ནས་ཐུགས་རྗེ་ཆེ་ཞུ་རྒྱུ་ཡིན།
མི་དམངས་སྲིད་གྲོས་ཀྱི་ལས་འགན་གསར་པ་དང་བླང་བྱ་གསར་པ་དང་བསྡུར་ཚེ། བོད་ལྗོངས་སྲིད་གྲོས་ལ་ད་དུང“ཤུགས་སྣོན”རྒྱག་དགོས་པ་དང“ལེགས་བཅོས”བྱེད་དགོས་པ་འགའ་ཞིག་ཀྱང་ཡོད་པ་སྟེ། ཆེད་དོན་ཨུ་ཡོན་ལྷན་ཁང་གིས“ཆེད་དོན”གྱི་ཁྱད་ཆོས་དང་“ཆེད་དོན”གྱི་སྤུས་ཚད། “ཆེད་དོན”གྱི་ཆུ་ཚད་བཅས་མངོན་རྒྱུའི་ཐད་ད་དུང་ཧེ་བག་ཡོད་པ་དང་། ཨུ་ཡོན་གྱི་འགན་འཁྲི་སྒྲུབ་ནུས་ད་དུང་སྔར་ལས་ཆེ་རུ་གཏོང་དགོས་པ། འཐབ་ས་གལ་ཆེན་དང་། ལས་སྟེགས་གལ་ཆེན། ཐབས་ལམ་གལ་ཆེན་བཅས་ཀྱི་ནུས་པ་ད་དུང་སྔར་ལས་ལྷག་པར་འདོན་སྤེལ་བྱེད་དགོས་པ། གཞི་རིམ་སྲིད་གྲོས་ཀྱི་རྨང་གཞིའི་ལས་ཀ་ཞན་པ། ནང་ཁུལ་དུ་བཙུགས་པའི་སྒྲིག་གཞི་ཆ་ཚང་མེད་པ། མི་སྣའི་སྟོབས་ཤུགས་ཞན་པ་སོགས་རེད། གནད་དོན་དེ་དག་ལ་དམིགས་ནས་ང་ཚོས་ངེས་པར་དུ་ཚད་མཐོའི་མཐོང་ཆེན་དང་བྱེད་ཐབས་ནུས་ལྡན་སྤྱད་དེ་ལེགས་བཅོས་ཏན་ཏིག་བྱེད་དགོས།
2020ལོའི་ལས་ཀའི་བཀོད་སྒྲིག
འདི་ལོ་ནི་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་ཐུབ་པ་བྱ་རྒྱུ་དང“ལོ་ལྔ་ཚན་བཅུ་གསུམ་པའི”འཆར་འགོད་ཀྱི་མཇུག་བསྡུའི་ལོ་ཞིག་ཡིན། འདི་ལོའི་སྲིད་གྲོས་ཀྱི་ལས་དོན་ཡག་པོ་སྒྲུབ་པར། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱ་རྒྱུ་དང་། ཏང་གི་ཚོགས་ཆེན་བཅུ་དགུ་པ་དང་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གཉིས་པ་དང་། གསུམ་པ། བཞི་པ། དེ་བཞིན་ཀྲུང་དབྱང་གི་སྲིད་གྲོས་ལས་དོན་ཚོགས་འདུ་དང་། ལྗོངས་ཏང་ཨུད་སྐབས་དགུ་པའི་ཚང་འཛོམས་གྲོས་ཚོགས་ཐེངས་བདུན་པ། ལྗོངས་ཏང་ཨུད་ཀྱི་དཔལ་འབྱོར་ལས་དོན་ཚོགས་འདུ། ལྗོངས་ཏང་ཨུད་ཀྱི་སྲིད་གྲོས་ལས་དོན་ཚོགས་འདུ་བཅས་ཀྱི་དགོངས་དོན་ཕྱོགས་ཡོངས་ནས་ལག་བསྟར་བྱས་ཏེ། “འདུ་ཤེས་བཞི”ཟབ་ཏུ་གཏོང་བ་དང“གདེང་ཚོད་བཞི”བརྟན་དུ་གཏོང་བ། “སྲུང་སྐྱོང་གཉིས”ཐུབ་པ་བཅས་བྱས་ཏེ། ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་ཐུབ་པའི་དམིགས་ཚད་ལས་འགན་ལ་དམིགས་པ་དང་། དུས་རབས་གསར་པའི་མི་དམངས་སྲིད་གྲོས་ཀྱི་འགན་འཁྲི་གསར་པ་དང་བླང་བྱ་གསར་པ། དེ་བཞིན་བོད་ལྗོངས་སྲིད་གྲོས་ལས་དོན་གྱི་དམིགས་བསལ་རང་བཞིན་བཅས་ཁོང་དུ་བརྟན་པོ་ཆུད་པ་བྱས་ཐོག དབུལ་སྒྲོལ་འགག་སྒྲོལ་གྱི་གྲུབ་འབྲས་སྲ་བརྟན་དུ་གཏོང་བ་དང་། ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པ། སྤྱི་ཚོགས་བརྟན་ལྷིང་སྲུང་སྐྱོང་བྱས་ནས་རྒྱལ་ཁབ་བདེ་འཇགས་ཡོང་རྒྱུ་རྒྱུན་འཁྱོངས་བྱེད་པ་བཅས་གཙོ་གནད་ལས་འགན་གསུམ་དང“འབྲེལ་བ་ཆ་བཅུ་གསུམ”ཐག་གཅོད་ཡང་དག་བྱ་རྒྱུར་དམིགས་ནས། མི་དམངས་སྲིད་གྲོས་ལས་དོན་གྱི་གཙོ་རྟེན་དང་། གཙོ་རྐང་། གཙོ་དོན་བཅས་དང་ལྟེ་བའི་ལྷུ་ཚིགས། ཆབ་སྲིད་ཀྱི་འགན་འཁྲི་བཅས་ལ་དམིགས་ཏེ་སྲིད་སྐྱོང་ཇུས་འདོན་དང་ངོས་འཛིན་གཅིག་སྒྲིལ་བྱ་རྒྱུ་ཕྱོགས་གཉིས་ནས་ཤུགས་རྒྱག་རྒྱུ་མཐའ་འཁྱོངས་ཀྱིས་སྤུས་འབྲས་ལེགས་སུ་གཏོང་རྒྱུ་དེ་སྲིད་གྲོས་འགན་སྒྲུབ་ཀྱི་བརྒྱུད་རིམ་ཧྲིལ་པོ་དང་ཕྱོགས་ཁག་གི་ཐད་ཁྱབ་ཐུབ་པ་བྱས་ནས་སྲིད་གྲོས་ལམ་ལུགས་ཀྱི་དགེ་མཚན་དེ་རྒྱལ་ཁབ་བཅོས་སྐྱོང་གི་ཕན་ནུས་སུ་འགྱུར་ཐུབ་པ་བྱ་རྒྱུ།
(གཅིག)ཏང་གིས་ཕྱོགས་ཡོངས་ལ་འགོ་ཁྲིད་བྱ་རྒྱུར་ཤུགས་སྣོན་རྒྱག་པ་དང་སྲིད་གྲོས་ཀྱི་ལམ་ལུགས་དང་ལམ་སྲོལ་འཐུས་ཚང་དུ་གཏོང་དགོས། རྒྱུན་ལས་ཨུ་ཡོན་ལྷན་ཁང་གིས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི“ཀྲུང་གོ་གུང་ཁྲན་ཏང་གི་འགོ་ཁྲིད་ནི་དམངས་གཙོའི་ཏང་ཤོག་ཁག་དང་། ཚོགས་པ་ཁག མི་རིགས་ཁག རིམ་གྲས་ཁག ལས་རིགས་ཁག་བཅས་ཀྱི་མི་སྣ་ཚུད་པའི་ཀྲུང་གོའི་མི་དམངས་ཡོངས་ཀྱི་ཐུན་མོང་གི་གདམ་ག་ཡིན་པ་དང་། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་ཆེས་ངོ་བོར་གྱུར་པའི་ཁྱད་ཆོས་ཡིན་ལ། མི་དམངས་སྲིད་གྲོས་ཀྱི་བྱ་གཞག་འཕེལ་རྒྱས་དང་ཡར་ཐོན་ཡོང་བའི་རྩ་བའི་འགན་ལེན་ཡང་ཡིན”པའི་མཛུབ་སྟོན་གལ་ཆེན་ལག་བསྟར་མཐའ་གཅིག་ཏུ་བྱས་ཏེ། དར་ཆ་གསལ་སྟོན་གྱིས་ཆབ་སྲིད་ལ་སྣང་ཆེན་དང་། ཆབ་སྲིད་ཀྱི་ཁ་ཕྱོགས་ཡང་དག་པ་དམ་པོར་བཟུང་སྟེ་ཐོག་མཐའ་བར་གསུམ་དུ་ཏང་གི་ཕྱོགས་ཡོངས་ཀྱི་འགོ་ཁྲིད་འོག་ལས་དོན་སྒྲུབ་དགོས། ཐོག་མའི་བསམ་འདུན་དང་འགན་འཁྲི་བློ་ལ་བརྟན་པོར་ངེས་པ་དགོས། ཐོག་མཐའ་བར་གསུམ་དུ་མི་དམངས་སྲིད་གྲོས་ཀྱི་ཐོག་མའི་བསམ་འདུན་བརྟན་སྲུང་དང་། མི་དམངས་སྲིད་གྲོས་ཀྱི་ངོ་བོ་དང་ངེས་གནས་མཐའ་འཁྱོངས། དུས་རབས་གསར་པའི་མི་དམངས་སྲིད་གྲོས་ཀྱི་འགན་འཁྲི་གསར་པ་འཁུར་ཕོད་པ། རང་རྟོགས་ངང་ཏང་གི་འགོ་ཁྲིད་མཐའ་འཁྱོངས་བྱ་རྒྱུ་དེ་སྲིད་གྲོས་ལས་དོན་ཧྲིལ་པོའི་ནང་ཁྱབ་པ་བྱེད་པ། ཡོད་ཚད་ཆབ་སྲིད་ཐོག་ནས་བསམ་གཞིགས་དང་སྤྱི་ཡོངས་ཀྱི་འོག་ནས་བྱ་སྤྱོད་སྤེལ་བ། བསམ་བློ་དང་། ཆབ་སྲིད། བྱ་སྤྱོད་བཅས་ཀྱི་ཐོག་ནས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་དང་ཚད་མཐོའི་གཅིག་གྱུར་མཐའ་གཅིག་ཏུ་བྱེད་པ། བོད་ལྗོངས་སྲིད་གྲོས་ལས་དོན་གྱི་ཆབ་སྲིད་ཁ་ཕྱོགས་ཡང་དག་སྟངས་འཛིན་ནན་པོ་བཅས་བྱེད་དགོས། སྙིང་རུས་ལྷོད་མེད་ཀྱིས“སྤྱོད་ཚུལ་བཞི”བཅོས་སྒྲིག་བྱས་ཏེ་ཕྱི་ཚུལ་རིང་ལུགས་དང་དཔོན་ཉམས་རིང་ལུགས་ལ་ངོ་རྒོལ་མཐའ་གཅིག་ཏུ་བྱེད་དགོས། ཏང་གིས་སྲིད་གྲོས་ལས་དོན་ལ་ཕྱོགས་ཡོངས་ནས་འགོ་ཁྲིད་བྱེད་པའི་ལམ་ལུགས་དང་ལམ་སྲོལ་ལག་བསྟར་མཐའ་གཅིག་ཏུ་བྱེད་དགོས། དུས་བཀག་ལྟར་ལྗོངས་ཏང་ཨུད་ཀྱི་རྒྱུན་ལས་ཨུ་ལྷན་གྱི་ཚོགས་འདུར་ལས་དོན་སྙན་སེང་དང་། རང་འགུལ་ངང་ཏང་གི་ལམ་ཕྱོགས་དང་བྱེད་ཕྱོགས། སྲིད་ཇུས་སོགས་ལག་བསྟར་བྱས་ཚུལ་ལ་ལྟ་སྐུལ་ཞིབ་བཤེར་བྱ་རྒྱུ་དང་ལེན་བྱེད་པ། གནད་དོན་གལ་ཆེན་དགོངས་སྐོར་སྙན་སེང་ཞུ་བའི་ལམ་ལུགས་དོན་འཁྱོལ་ནན་པོ་བཅས་བྱས་ཏེ་སྲིད་གྲོས་ཀྱིས་ཐོག་མཐའ་བར་གསུམ་དུ་ཏང་གི་འགོ་ཁྲིད་འོག་མཐུན་སྦྱོར་གཅིག་གྱུར་གྱིས་ལས་དོན་སྤེལ་ཐུབ་པའི་འགན་ལེན་བྱེད་དགོས། སྲིད་གྲོས་ཏང་ཙུའུ་ཡི་ཐད་ཀའི་འགོ་ཁྲིད་འོག ཆེད་དོན་ཨུ་ཡོན་ལྷན་ཁང་ཁག་གི་ཡན་ལག་ཏང་ཙུའུ་སྟོབས་ཆེར་གཏོང་བ་དང་། ཏང་ཀྲི་པུའུ་ཡི་དམག་འཐབ་མཁར་རྫོང་གི་ནུས་པ་དང་ཏང་ཡོན་གྱི་གདོང་ལེན་དཔེ་བཟང་གི་ནུས་པ་འདོན་སྤེལ་བྱེད་པ། སྲིད་གྲོས་ཀྱི་ཚང་འཛོམས་ཚོགས་འདུ་འཚོགས་རིང་དང་ཨུ་ཡོན་གྱིས་བརྟག་ཞིབ་དང་གཟིགས་ཞིབ། རྟོག་ཞིབ་སོགས་ཀྱི་འགན་སྒྲུབ་བྱེད་སྒོ་སྤེལ་རིང་གནས་སྐབས་ཏང་ཨུད་དམ་གནས་སྐབས་ཏང་ཀྲི་པུའུ་འཛུགས་རྒྱུ་མཐའ་འཁྱོངས་བྱེད་པ། ཏང་གི་རྩ་འཛུགས་ཀྱིས་ཏང་ཡོན་ཨུ་ཡོན་ཡོངས་ལ་ཁྱབ་པ་དང་། ཏང་གི་ལས་དོན་སྲིད་གྲོས་ཨུ་ཡོན་ཡོངས་ལ་ཁྱབ་པ་བཅས་བྱེད་དགོས། སྲིད་གྲོས་ཀྱི་ལས་ཀའི་ལམ་ལུགས་དང་ལམ་སྲོལ་འཐུས་ཚང་དུ་གཏོང་དགོས། ཏང་ཨུད་ཀྱིས་སྲིད་གཞུང་དང་སྲིད་གྲོས་དང་མཉམ་དུ་ལོ་འཁོར་གྱི་གྲོས་མོལ་འཆར་གཞིའི་ལམ་ལུགས་བཟོ་འབེབས་བྱ་རྒྱུ་མཐའ་འཁྱོངས་བྱས་ནས་གྲོས་མོལ་གྱི་སྤུས་ཚད་དང་ཕན་འབྲས་ལ་འགན་ལེན་བྱ་རྒྱུ། སྲིད་གཞུང་འགོ་ཁྲིད་ཀྱིས་སྣེ་ཁྲིད་ནས་སྲིད་གྲོས་གྲོས་གཞི་སྒྲུབ་སྐུལ་བྱེད་པའི་ལམ་ལུགས་འཛུགས་པ་དང་འཐུས་སྒོ་ཚང་དུ་བཏང་ནས་གྲོས་གཞི་གཉེར་སྒྲུབ་ཀྱི་སྤུས་ཚད་མཐོ་རུ་གཏོང་རྒྱུ། རིགས་ཁོངས་ཁག་གི་ཨུ་ཡོན་དང་། ལྷག་པར་དུ་མི་རིགས་ཆོས་ལུགས་རིགས་ཁོངས་ཀྱི་ཨུ་ཡོན་རྣམ་པས་མེས་རྒྱལ་གོང་བུ་གཅིག་གྱུར་སྲུང་སྐྱོང་དང་མི་རིགས་མཐུན་སྒྲིལ་ལ་ཤུགས་སྣོན་རྒྱག་པའི་ཁྲོད་ཀྱི་ནུས་པ་དེ་བས་འདོན་སྤེལ་གང་ལེགས་བྱ་རྒྱུའི་ལམ་ལུགས་བཙུགས་ཏེ། མི་རིགས་ཁག་དང་ལས་རིགས་ཁག་གི་མང་ཚོགས་ཀྱིས་ཏཱ་ལ་སྐྱེ་ཕྲེང་བཅུ་བཞི་པའི་ལོག་སྤྱོད་ངོ་བོར་ཐེར་འདོན་དགག་རྒྱག་གཏིང་ཟབ་བྱ་རྒྱུ་མ་ཟད། ཏང་གི་བཀའ་དྲིན་ཚོར་བ་དང་། ཏང་གི་བཀའ་ལ་ཉན་པ། ཏང་གི་རྗེས་སུ་འབྲང་བ་བཅས་བྱེད་པར་མཐུན་སྒྲིལ་སྣེ་ཁྲིད་བྱ་རྒྱུ། སྙིང་གཏམ་ཤོད་པ་དང་གླེང་མོལ་བྱེད་པའི་ལམ་ལུགས་དང་། ཨུ་ཡོན་ལ་འཚམས་འདྲི་དང་ལྟ་རྟོག་བྱེད་པའི་ལམ་ལུགས་འཛུགས་པ་དང་འཐུས་སྒོ་ཚང་དུ་བཏང་སྟེ། བསམ་འཆར་དང་གྲོས་འགོ་ཉན་ནས་དོ་ཁུར་བྱེད་གནས་ལ་ལན་འདེབས་པ་དང་། ལྟ་ཚུལ་བརྗེ་རེས་བྱེད་པ། བསམ་བློ་སྤེལ་རེས་བྱེད་པ། ངོས་འཛིན་གཅིག་མཐུན་ཡོང་ཤུགས་ཆེ་རུ་གཏོང་བ་བཅས་བྱ་རྒྱུ། བང་རིམ་མང་པོའི་ཐོག་ནས་ཨུ་ཡོན་ལ་འབྲེལ་གཏུག་བྱེད་པའི་ཞབས་ཞུའི་ལམ་ལུགས་འཐུས་ཚང་དུ་གཏོང་བ་དང་། ཨུ་ཡོན་གྱི་འགན་སྒྲུབ་ལ་དཔྱད་ཞིབ་གདེང་འཇོག་དང་སྐུལ་ལྕག་ལམ་སྲོལ་འཛུགས་པ་དང་འཐུས་སྒོ་ཚང་དུ་གཏོང་བ། སྲིད་གྲོས་ཁོངས་གཏོགས་ཆ་འཕྲིན་ཅན་དུ་འཛུགས་རྒྱུར་སྐུལ་འདེད་ཧུར་ཐག་བཏང་ནས་ཨུ་ཡོན་གྱིས་འགན་ནུས་འཁྲི་སྒྲུབ་བྱ་རྒྱུར་ཁོར་ཡུག་ལེགས་པོ་ཞིག་གཏོད་དགོས། སྲིད་གྲོས་ཀྱི་གསར་འགྱུར་དྲིལ་བསྒྲགས་དང་ཕྱི་ཕྱོགས་དང་སྤེལ་རེས་བྱེད་པའི་ལས་ཀའི་ལམ་སྲོལ་འཐུས་སྒོ་ཚང་དུ་བཏང་སྟེ། མི་དམངས་སྲིད་གྲོས་ཀྱི་ལམ་ལུགས་ཚུད་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ལམ་ལུགས་ཀྱི་མངོན་ཆེའི་ལེགས་ཆ་དང་། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་ལམ་ལུགས་མཐའ་འཁྱོངས་དང་འཐུས་སྒོ་ཚང་དུ་བཏང་ནས་རྒྱལ་ཁབ་བཅོས་སྐྱོང་མ་ལག་དང་བཅོས་སྐྱོང་ནུས་པ་དེང་རབས་ཅན་དུ་འགྱུར་བར་སྐུལ་སྤེལ་གཏོང་རྒྱུའི་སྐོར་གྱི་ཀྲུང་གུང་ཀྲུང་དབྱང་གི་དགོངས་དོན་གལ་ཆེན་དང་འཐབ་ཇུས་བཀོད་སྒྲིག་གི་སྐོར་བདེན་ཡོད་སྤོབས་ཆེའི་སྒོ་ནས་རང་གི་ཉེ་འགྲམ་གྱི་མི་དང་། འབྲེལ་གཏུག་བྱ་ཡུལ་རིགས་ཁོངས་ཀྱི་མང་ཚོགས། ཕྱོགས་ཁག་གི་མི་སྣ་བཅས་ལ་གསལ་པོ་ཤོད་རྒྱུ་མ་ཟད། ཀྲུང་གོའི་གསུང་སྒྲ་བརྒྱུད་སྤེལ་ཡག་པོ་བྱས་ཏེ་ཀྲུང་གོའི་གཏམ་རྒྱུད་དང་། བོད་ལྗོངས་ཀྱི་གཏམ་རྒྱུད་ཡག་པོ་ཤོད་དགོས།
(གཉིས)ཆབ་སྲིད་ཀྱི་ཚུགས་གནས་མཐོ་རུ་བཏང་སྟེ་འཐབ་ས་གལ་ཆེན་གྱི་ནུས་པ་འདོན་སྤེལ་ཡག་པོ་བྱ་རྒྱུ། རྒྱུན་ལས་ཨུ་ཡོན་ལྷན་ཁང་གིས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི“མི་དམངས་སྲིད་གྲོས་ནས་ནུས་ལྡན་གྱི་ལས་དོན་སྤེལ་བ་བརྒྱུད། ཏང་གིས་ལས་དོན་ཁག་ལ་འགོ་ཁྲིད་བྱ་རྒྱུ་མཐའ་འཁྱོངས་དང་ཤུགས་སྣོན་རྒྱག་པའི་འཐབ་ས་གལ་ཆེན་ཞིག་ཆགས་གང་ཐུབ་བྱ་རྒྱུའི”སྐོར་གྱི་གལ་ཆེའི་མཛུབ་སྟོན་ལག་བསྟར་མཐའ་གཅིག་ཏུ་བྱེད་པ་དང་། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་རླབས་ཆེན་དར་ཆ་མཐོན་པོར་བསྒྲེངས་ཏེ། སེམས་ཤུགས་གཅིག་སྒྲིལ་དང་མཐུན་སྒྲིལ་འབད་འབུངས་ཀྱིས་རང་ལྗོངས་ཀྱི་སྲིད་གྲོས་ལས་དོན་ཡག་པོ་བསྒྲུབས་ནས་མི་དམངས་སྲིད་གྲོས་ཀྱི་ལམ་ལུགས་ཀྱི་ལེགས་ཆ་དེ་མཐའ་སྐྱོང་བོད་བརྟན་གྱི་ཕན་ནུས་ལ་འགྱུར་བ་བྱེད་དགོས། 《ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་ལམ་ལུགས་མཐའ་འཁྱོངས་དང་འཐུས་སྒོ་ཚང་དུ་གཏོང་བ་དང་། རྒྱལ་ཁབ་བཅོས་སྐྱོང་མ་ལག་དང་བཅོས་སྐྱོང་ནུས་པ་དེང་རབས་ཅན་དུ་འགྱུར་བར་སྐུལ་སྤེལ་གཏོང་རྒྱུའི་གནད་དོན་གལ་ཆེན་འགའ་ཞིག་སྐོར་གྱི་ཀྲུང་གུང་ཀྲུང་དབྱང་གི་གཏན་འབེབས》དང《དུས་རབས་གསར་པར་མི་དམངས་སྲིད་གྲོས་ཀྱི་ལས་དོན་ལ་ཤུགས་སྣོན་རྒྱག་པ་དང་ལེགས་བཅོས་བྱ་རྒྱུའི་སྐོར་གྱི་ཀྲུང་གུང་ཀྲུང་དབྱང་གི་བསམ་འཆར》 ཀྲུང་གུང་ཀྲུང་དབྱང་གཞུང་དོན་ཐིང་གི《དུས་རབས་གསར་པར་མི་དམངས་སྲིད་གྲོས་ཀྱི་ཏང་འཛུགས་སྐྱོང་ལས་དོན་ལ་ཤུགས་སྣོན་རྒྱག་རྒྱུའི་སྐོར་གྱི་བསམ་འཆར་འགའ་ཞིག》བཅས་སློབ་སྦྱོང་ལག་བསྟར་གཏིང་ཟབ་བྱེད་པ་དང་། 《དུས་རབས་གསར་པར་བོད་ལྗོངས་སྲིད་གྲོས་ཀྱི་ལས་དོན་ལ་ཤུགས་སྣོན་རྒྱག་པ་དང་ལེགས་བཅོས་བྱ་རྒྱུའི་སྐོར་གྱི་ཀྲུང་གུང་བོད་རང་སྐྱོང་ལྗོངས་ཨུ་ཡོན་ལྷན་ཁང་གི་ལག་བསྟར་བསམ་འཆར》 ལྗོངས་ཏང་ཨུད་གཞུང་དོན་ཐིང་གི《དུས་རབས་གསར་པར་བོད་ལྗོངས་སྲིད་གྲོས་ཁོངས་གཏོགས་ཀྱི་ཏང་འཛུགས་སྐྱོང་ལས་དོན་ལ་ཤུགས་སྣོན་རྒྱག་རྒྱུའི་སྐོར་གྱི་ལག་བསྟར་བསམ་འཆར》སློབ་སྦྱོང་ལག་བསྟར་གཏིང་ཟབ་བྱས་ཏེ། ལམ་ལུགས་ཀྱི་གདེང་ཚོད་བརྟན་དུ་གཏོང་རྒྱུའི་ཐད་ཤུགས་རྒྱག་དགོས་པ་དང་། དུས་བསྟུན་མདུན་སྐྱོད་མཐའ་འཁྱོངས་དང་རྒྱུན་ཆད་མེད་པར་འཐུས་སྒོ་ཚང་དུ་གཏོང་རྒྱུའི་ཐད་ཤུགས་རྒྱག་དགོས་པ། ལག་བསྟར་ནན་པོ་བྱེད་པའི་ཐད་ཤུགས་རྒྱག་དགོས་པ། ཕྱོགས་ཡོངས་ནས་གོ་བ་ཡང་དག་ལེན་པ་དང་ཏན་ཏིག་ནུས་ལྡན་ངང་ལག་ལེན་བསྟར་ཐུབ་པ་བྱེད་དགོས། ལས་དོན་ནུས་ལྡན་བསྒྲུབས་པ་བརྒྱུད་སྲིད་གྲོས་ཀྱི་མཐུན་པ་ཡོང་ཐབས་དང་མི་མཐུན་པ་སོར་འཇོག་དང་། མཐུན་པ་མཉམ་བསྡུས་དང་མི་མཐུན་པ་སེལ་ཐབས་ཀྱི་ལེགས་ཆ་འདོན་སྤེལ་གང་ལེགས་བྱེད་པ། སྤྱི་ཚོགས་ཀྱི་རིམ་གྲས་ཁག་དང་། ཚོགས་པ་ཁག ཁེ་ཕན་ཚོགས་པ་མི་འདྲ་བ་བཅས་ཀྱི་ཞི་མཐུན་ཟབ་ཏུ་གཏོང་བ། ཚད་གཞི་མཐོ་ཤོས་ཀྱི་ཐོག་ནས་མི་སེམས་གཅིག་སྒྲིལ་དང་། བློ་གྲོས་གཅིག་སྒྲིལ། སྟོབས་ཤུགས་གཅིག་སྒྲིལ་བཅས་བྱས་ཏེ་ཏང་ཀྲུང་དབྱང་གི་ཐབས་ཇུས་བཀོད་སྒྲིག་དང་ལྗོངས་ཏང་ཨུད་ཀྱིས་སྲིད་གྲོས་ལས་དོན་ལ་བཏོན་པའི་བླང་བྱ་དོན་འཁྱོལ་དང་། ཕྱོགས་ཁག་གི་བློ་གྲོས་དང་སྟོབས་ཤུགས་གཅིག་སྒྲིལ་བྱེད་པའི་ཆབ་སྲིད་ཀྱི་འགན་འཁྲི་ཏན་ཏིག་འཁུར་དགོས། མི་དམངས་སྲིད་གྲོས་ནི་ཏང་གིས་ལས་དོན་ཁག་ལ་འགོ་ཁྲིད་བྱ་རྒྱུ་མཐའ་འཁྱོངས་དང་ཤུགས་སྣོན་རྒྱག་པའི་འཐབ་ས་གལ་ཆེན་ཞིག་ལ་དངོས་འབྲེལ་ཆགས་པར་བྱེད་དགོས། བོད་ལྗོངས་སྲིད་གྲོས་ལས་དོན་གྱི་དམིགས་བསལ་རང་བཞིན་ཁོང་དུ་བརྟན་པོ་ཆུད་པ་བྱས་ཏེ། གོ་རིམ་ལུགས་མཐུན་དང་ལྷུ་ཚིགས་ཆ་ཚང་བའི་གྲོས་མོལ་དམངས་གཙོའི་མ་ལག་འཛུགས་རྒྱུར་ཤུགས་སྣོན་རྒྱག་པ་དང་། ཁྲིམས་འཛུགས་གྲོས་མོལ་དང་། དམངས་གཙོའི་གྲོས་མོལ། སྲིད་ཞུགས་གྲོས་མོལ། སྤྱི་ཚོགས་གྲོས་མོལ་བཅས་གཏིང་ཟབ་སྤེལ་བ། སྲིད་གྲོས་ཀྱི་འཐབ་ས་གལ་ཆེན་བརྒྱུད་མི་རིགས་ཁག་དང་། ཆོས་ལུགས་ཁག རིམ་གྲས་ཁག ཚོགས་པ་ཁག ལས་རིགས་ཁག་བཅས་ཀྱི་མི་སྣའི་བསམ་ཚུལ་འདོན་པ་དང་། མི་དམངས་ཀྱིས་རང་ཁྱིམ་རང་བདག་བྱེད་པའི་དབང་ཆ་འགན་ལེན་གང་ལེགས་བྱེད་པ། རང་ལྗོངས་ཀྱི་བཅོས་སྐྱོང་མ་ལག་དང་བཅོས་སྐྱོང་ནུས་པ་དེང་རབས་ཅན་ལ་ནུས་ཤུགས་ཡོད་རྒུས་སྐུལ་འདེད་གཏོང་བ་བཅས་བྱེད་དགོས།
(གསུམ)གཞུང་ལུགས་ལ་བརྟེན་ནས་དྲག་ཆས་སྤྲོས་རྒྱུར་ཤུགས་སྣོན་བརྒྱབ་སྟེ་ལས་སྟེགས་ཀྱི་ནུས་པ་གལ་ཆེན་འདོན་སྤེལ་གང་ལེགས་བྱ་རྒྱུ། རྒྱུན་ལས་ཨུ་ཡོན་ལྷན་ཁང་གིས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི“མི་དམངས་སྲིད་གྲོས་ནས་ནུས་པ་ལྡན་པའི་ལས་དོན་སྤེལ་བ་བརྒྱུད། ཏང་གི་གསར་གཏོད་གཞུང་ལུགས་ལ་བརྟེན་ནས་མི་རིགས་ཁག་དང་ལས་རིགས་ཁག་གི་འཐུས་ཚབ་མི་སྣར་མཐུན་སྒྲིལ་དང་སློབ་གསོ་ཁྲིད་སྟོན་བྱེད་པའི་ལས་སྟེགས་གལ་ཆེན་དུ་འགྱུར་གང་ཐུབ་བྱེད་དགོས་པའི”སྐོར་གྱི་གལ་ཆེའི་མཛུབ་སྟོན་ལག་བསྟར་མཐའ་གཅིག་ཏུ་བྱས་ཏེ། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པ་སློབ་སྦྱོང་ལག་བསྟར་བྱ་རྒྱུ་དེ་ཆབ་སྲིད་ཀྱི་ལས་འགན་ཨང་དང་པོར་བརྩིས་ཐོག ཏང་གི་གཞི་རྩའི་གཞུང་ལུགས་དང་། གཞི་རྩའི་ལམ་ཕྱོགས། གཞི་རྩའི་མཛད་ཇུས་བཅས་སློབ་སྦྱོང་ལག་བསྟར་དང་ཟུང་འབྲེལ་ནུས་ལྡན་དང་གོ་དོན་མཐིལ་རྟོགས་བྱ་རྒྱུ་དང་། ཀྲུང་དབྱང་དང་ལྗོངས་ཏང་ཨུད་ཀྱི་ཚོགས་འདུ་གལ་ཆེན་གྱི་དགོངས་དོན་རབ་དང་རིམ་པ་སློབ་སྦྱོང་ལག་བསྟར་དང་ཟུང་འབྲེལ་ནུས་ལྡན་དང་གོ་དོན་མཐིལ་རྟོགས་བྱ་རྒྱུ་མ་ཟད། ལྟེ་བའི་སྙིང་དོན་དང་། དགོངས་དོན་གྱི་ངོ་བོ། ལག་ལེན་གྱི་བླང་བྱ་བཅས་ཁོང་དུ་ཆུད་པ་བྱ་རྒྱུ་དང་། ཕན་ཚུན་དབར་གྱི་ནང་གནས་ཀྱི་འབྲེལ་བ་དང་གཏན་ཚིགས་ཀྱི་འབྲེལ་བ་ཁོང་དུ་ཆུད་པ་བྱས་ཏེ། མུ་མཐུད་གོ་བ་ལོན་པ་དང་། ཁོང་དུ་ཆུད་པ། དངོས་སུ་སྒྲུབ་པ་བཅས་ཀྱི་ཐད་ཤུགས་རྒྱག་རྒྱུ་དང་། ཐོས་བསམ་སྤྱོད་གསུམ་ཟུང་འབྲེལ་དང་ཤེས་དད་སྦྱོར་གསུམ་གཅིག་གྱུར་ཡོང་བའི་ཐོག་ནས་བསམ་བློ་ཆབ་སྲིད་ལ་སྣེ་ཁྲིད་བྱེད་པའི་གཞི་རྩའི་ནུས་པ་ཤུགས་ཆེར་ཏན་ཏིག་གཏོང་རྒྱུ། ལྗོངས་ཡོངས་ཀྱི་སྲིད་གྲོས་རྩ་འཛུགས་དང་། སྲིད་གྲོས་ཀྱི་ཐེ་ཞུགས་ཚན་པ་ཁག རྒྱ་ཆེའི་སྲིད་གྲོས་ཨུ་ཡོན་བཅས་ལ་མཐུན་སྒྲིལ་སྣེ་ཁྲིད་བྱས་ཏེ། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་ལམ་ལུགས་དང་རྒྱལ་ཁབ་བཅོས་སྐྱོང་མ་ལག་ནི་ཀྲུང་གོ་མི་དམངས་ཀྱིས“གདེང་ཚོད་བཞི”བརྟན་དུ་གཏོང་བའི་གདིང་ཤུགས་ཀྱི་འབྱུང་རྩ་དང“ཀྲུང་གོའི་བཅོས་སྐྱོང” “ལྡེ་མིག”ཅིག་ཡིན་ལ། ཀྲུང་གོ་གུང་ཁྲན་ཏང་གིས་མི་དམངས་ཀྱི་སྣེ་ཁྲིད་དེ་འཛམ་གླིང་འདིར་མཐོང་དཀོན་པའི་དཔལ་འབྱོར་གོང་འཕེལ་མྱུར་པོ་དང་སྤྱི་ཚོགས་ཡུན་རིང་བརྟན་ལྷིང་ཡོང་བར་ངོ་མཚར་གཏོད་པའི་འགན་སྲུང་བྱ་ཡུལ་ཞིག་ཀྱང་ཡིན་པར་ངོས་འཛིན་ཟབ་མོ་བྱེད་པ་དང་། མི་དམངས་སྲིད་གྲོས་འཐབ་ཕྱོགས་གཅིག་གྱུར་གྱི་རྩ་འཛུགས་དང་། ཏང་མང་མཉམ་ལས། ཆབ་སྲིད་གྲོས་མོལ་བཅས་ཀྱི་ལས་ཁུངས་ཤིག་ཡིན་པ་དང་། མི་དམངས་དམངས་གཙོ་མངོན་གྱུར་ཡོང་བའི་རྣམ་པ་གལ་ཆེན་ཞིག་ཡིན་ཞིང་། དེ་ནི་སྤྱི་ཚོགས་རིང་ལུགས་ཀྱི་གྲོས་མོལ་དམངས་གཙོའི་ཐབས་ལམ་གལ་ཆེན་དང་ཆེད་དོན་གྲོས་མོལ་ལས་ཁུངས་ཤིག་ཡིན་པ་དང་། རྒྱལ་ཁབ་བཅོས་སྐྱོང་མ་ལག་གི་གྲུབ་ཆ་གལ་ཆེན་ཞིག་ཡིན་ལ། ཀྲུང་གོའི་ཁྱད་ཆོས་ལྡན་པའི་ལམ་ལུགས་ཀྱི་བཀོད་སྒྲིག་ཅིག་ཀྱང་ཡིན་པར་ངོས་འཛིན་ཟབ་མོ་བྱེད་པ། རྒྱལ་ཁབ་ཀྱི་སྤྱི་ཡོངས་འཐབ་ཇུས་ཁྲོད་བོད་ཀྱི་གལ་ཆེའི་གནས་བབ་ལ་ངོས་འཛིན་ཟབ་མོ་བྱེད་པ། ང་ཚོ་དང་ཏཱ་ལའི་རུ་ཚོགས་དབར་གྱི་འཐབ་རྩོད་ཀྱི་ཆོས་ཉིད་རང་བཞིན་དང་ཡུན་རིང་རང་བཞིན། རྣོ་ངར་རང་བཞིན། རྙོག་འཛིང་རང་བཞིན་བཅས་ལ་ངོས་འཛིན་ཟབ་མོ་བྱེད་པ་བཅས་ཀྱི་ཐོག་ནས་བོད་ཀྱི་ལས་དོན་གྱི་ཐོག་མའི་དམིགས་ས་དང་། ཤུགས་རྒྱག་ས། དོན་ལ་བབས་ས་བཅས་ལ་སྟངས་འཛིན་ནན་པོ་བྱ་རྒྱུ་མ་ཟད། འཐབ་ཕྱོགས་གཅིག་གྱུར་གྱི་རྩ་འཛུགས་ནུས་པ་ཤུགས་ཆེར་བཏང་སྟེ་ཀྲུང་ཧྭ་མི་རིགས་རླབས་ཆེན་བསྐྱར་དར་ཡོང་བའི་ཀྲུང་གོའི་ཕུགས་འདུན་གྱི་བོད་ཀྱི་ལེའུ་རྩོམ་ཕྱིར་ནུས་ཤུགས་གཅིག་ཏུ་འགྲིལ་རྒྱུ་དང་། མི་དམངས་སྲིད་གྲོས་ཀྱི་ལམ་ལུགས་དེ་བས་འཐུས་སྒོ་ཚང་དུ་གཏོང་རྒྱུ་དང་ངོ་བོ་དེ་བས་གཏན་འཁེལ་བྱ་རྒྱུར་སྐུལ་སྤེལ་བཏང་ནས་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ལམ་ལུགས་ཀྱི་ཁྱད་འཕགས་རང་བཞིན་དང་སྔོན་ཐོན་རང་བཞིན་མངོན་པར་བྱ་རྒྱུ། རྒྱལ་ཁབ་བཅོས་སྐྱོང་མ་ལག་ཁྲོད་ཀྱི་ཆེད་དོན་གྲོས་མོལ་ལས་ཁུངས་ཀྱི་ནུས་པ་གལ་ཆེན་འདོན་སྤེལ་བྱས་ནས་སྤྱི་ཚོགས་རིང་ལུགས་ཀྱི་གྲོས་མོལ་དམངས་གཙོའི་དམིགས་བསལ་ལེགས་ཆ་གང་ལེགས་མངོན་པར་བྱས་ཏེ། དུས་རབས་གསར་པའི་ཏང་གི་ལོ་རྒྱུས་ཀྱི་འགན་འཁྲི་མངོན་འགྱུར་ཡོང་བར་ངོས་འཛིན་གཅིག་སྒྲིལ་དང་སེམས་ནུས་གཅིག་སྒྲིལ་བྱ་རྒྱུ།
(བཞི)འགན་སྒྲུབ་ཀྱི་ལག་ལེན་གསར་གཏོད་བྱས་ཏེ་ཐབས་ལམ་གལ་ཆེན་གྱི་ནུས་པ་འདོན་སྤེལ་བྱ་རྒྱུ། རྒྱུན་ལས་ཨུ་ཡོན་ལྷན་ཁང་གིས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི“མི་དམངས་སྲིད་གྲོས་ནས་ནུས་པ་ལྡན་པའི་ལས་དོན་སྤེལ་བ་བརྒྱུད། ཐུན་མོང་གི་བསམ་བློ་ཆབ་སྲིད་ཀྱི་རྨང་གཞིའི་ཐོག་འགལ་ཟླ་སེལ་བ་དང་ངོས་འཛིན་གཅིག་སྒྲིལ་གྱི་ཐབས་ལམ་གལ་ཆེན་ཞིག་ཏུ་འགྱུར་གང་ཐུབ་བྱེད་དགོས་པའི”སྐོར་གྱི་གལ་ཆེའི་མཛུབ་སྟོན་ལག་བསྟར་མཐའ་གཅིག་ཏུ་བྱས་ཏེ། མི་དམངས་སྲིད་གྲོས་ལམ་ལུགས་ཀྱི་ལེགས་ཆ་དང་ཆེད་དོན་གྲོས་མོལ་ལས་ཁུངས་ཀྱི་ནུས་པ་འདོན་སྤེལ་གང་ལེགས་བྱེད་དགོས། ངོས་འཛིན་གཅིག་སྒྲིལ་མངོན་གསལ་དོད་དུ་གཏོང་དགོས། ཆབ་སྲིད་གྲོས་མོལ་དང་། དམངས་གཙོའི་ལྟ་སྐུལ། སྲིད་ཞུགས་སྲིད་གླེང་བཅས་ཀྱི་ལས་དོན་ཡག་པོ་བསྒྲུབ་རྒྱུ་མཐའ་འཁྱོངས་བྱ་རྒྱུ་དང་སྦྲགས། ངོས་འཛིན་གཅིག་སྒྲིལ་བྱ་རྒྱུ་དེ་སྲིད་གྲོས་ཀྱི་འགན་ནུས་གལ་ཆེན་ལ་བརྩི་རྒྱུ་མ་ཟད། ཆས་སྲིད་གྲོས་མོལ་དང་། དམངས་གཙོའི་ལྟ་སྐུལ། སྲིད་ཞུགས་སྲིད་གླེང་བཅས་ཀྱི་བརྒྱུད་རིམ་ཧྲིལ་པོ་དང་ཕྱོགས་ཁག་གི་ཐད་ལ་ཁྱབ་ཐུབ་པ་བྱ་རྒྱུ་དང་། གཟིགས་ཞིབ་རྟོག་ཞིབ་དང་། བརྟག་དཔྱད་ཞིབ་འཇུག གྲོས་མོལ་འགན་སྒྲུབ་བཅས་ཀྱི་བྱེད་སྒོའི་ཁྲོད་མཉམ་འདྲེས་ཐུབ་པ་བྱས་ཏེ་བྱ་ཐབས་ཀྱི་གཞི་རྟེན་གསར་གཏོད་བྱ་རྒྱུ་དང་། ལྗོངས་ཏང་ཨུད་ཀྱི་ལྟེ་བའི་ལས་དོན་ལ་དམིགས་ནས། སྲིད་སྐྱོང་ཇུས་འདོན་དང་ངོས་འཛིན་གཅིག་སྒྲིལ་བྱ་རྒྱུ་ཕྱོགས་གཉིས་ནས་ཤུགས་རྒྱག་རྒྱུ་དང་། སྐུལ་སློང་བྱེད་ཐུབ་པའི་མཐུན་རྐྱེན་མཐའ་དག་སྐུལ་སློང་བྱས་ཏེ། བསམ་བློ་ཆབ་སྲིད་ཀྱི་སྣེ་ཁྲིད་དང་རྒྱ་ཁྱབ་ངང་ངོས་འཛིན་གཅིག་སྒྲིལ་ལ་ཤུགས་སྣོན་བརྒྱབ་ནས་ལྗོངས་ཡོངས་ཀྱི་མི་རིགས་ཁག་དང་ལས་རིགས་ཁག་གི་མཐུན་སྒྲིལ་ཆེ་མོ་དང་མཉམ་འབྲེལ་ཆེ་མོའི་སྟོབས་ཤུགས་གཅིག་ཏུ་སྒྲིལ་རྒྱུ། གྲོས་མོལ་གྱི་ངེས་གནས་ཁོང་དུ་ཆུད་པ་བྱེད་དགོས། རྒྱལ་ཡོངས་སྲིད་གྲོས་ཀྱི་ཆེད་དོན་ཨུ་ཡོན་ལྷན་ཁང་གི་ལས་དོན་ཚོགས་འདུའི་དགོངས་དོན་དོན་འཁྱོལ་བྱེད་པ་དང་། དུས་རབས་གསར་པའི་སྲིད་གྲོས་ནི“གང་འདྲ་ཞིག་ཡིན་པ”དང་“ཅི་ཞིག་བྱེད་དགོས་པ” “ཇི་ལྟར་བྱེད་དགོས་པ”བཅས་ལ་ངོས་འཛིན་ཟབ་མོ་བྱས་ནས་ཆེད་དོན་རྩ་འཛུགས་མ་ལག་དང་། ཆེད་ལས་གྲོས་མོལ་བྱེད་མཁན། ཆེད་དོན་གྲོས་མོལ་ལས་སྟེགས། ཆེད་དོན་ལམ་སྲོལ་གོ་རིམ་སོགས་ཀྱི་ནུས་པ་འདོན་སྤེལ་བྱ་རྒྱུ་མ་ཟད། སྲིད་གྲོས་ལས་དོན་ཁྲོད་ཀྱི་ཆེད་དོན་ཨུ་ཡོན་ལྷན་ཁང་གི་རྨང་གཞིའི་ནུས་པ་འདོན་སྤེལ་བྱས་ཏེ། སྔར་ལས་ལྷག་པའི་སྒོ་ནས“ཆེད་དོན”གྱི་ཁྱད་ཆོས་མངོན་པ་དང་“ཆེད་དོན”གྱི་སྤུས་ཚད་ཐོན་པ། “ཆེད་དོན”གྱི་ཆུ་ཚད་ལྡན་པ་བཅས་ཡོང་བ་བྱ་རྒྱུ། གྲོས་མོལ་གྱི་གཙོ་གནད་མངོན་གསལ་དོད་པོ་ཡོང་བ་བྱས་ཏེ་གོང་འཕེལ་ནི་དོན་ཆེན་ཨང་དང་པོ་དང་། དམངས་འཚོ་ནི་ཁྲིད་ཕྱོགས་ཨང་དང་པོ། བརྟན་ལྷིང་ནི་འགན་འཁྲི་ཨང་དང་པོ། སྐྱེ་ཁམས་ནི་དམར་ཐིག་ཨང་དང་པོ་བཅས་ཡིན་པར་དམིགས་ནས་གྲོས་མོལ་གྱི་ནང་དོན་འཐུས་སྒོ་ཚང་དུ་གཏོང་བ་དང་། གྲོས་མོལ་གྱི་རིག་གནས་སྐྱེད་སྲིང་བྱེད་པ། གྲོས་མོལ་གྱི་ནུས་པ་ཆེ་རུ་གཏོང་བ་བཅས་བྱ་རྒྱུ། གྲོས་མོལ་བྱེད་སྟངས་ཕུན་སུམ་ཚོགས་སུ་གཏོང་རྒྱུ་དང་། གྲོས་མོལ་བྱེད་ཐེངས་མང་དུ་གཏོང་རྒྱུ་མ་ཟད། ཚང་འཛོམས་གྲོས་ཚོགས་ཀྱིས་གཙོ་ཁྲིད་བྱེད་པ་དང་། ཆེད་དོན་སྲིད་གླེང་རང་བཞིན་གྱི་རྒྱུན་ལས་ཨུ་ཡོན་ལྷན་ཁང་གི་ཚོགས་འདུ་དང་ཟླ་གཉིས་རེའི་གྲོས་མོལ་ཚོགས་འདུ། ཆེད་དོན་གྲོས་མོལ་ཚོགས་འདུ། གྲོས་མོལ་བཞུགས་མོལ་ཚོགས་འདུ་བཅས་ཀྱིས་གཙོ་གནད་བྱས་པའི་གྲོས་མོལ་སྲིད་གླེང་གི་རྣམ་པ་འཐུས་སྒོ་ཚང་དུ་བཏང་ནས། དེ་བས་སྟབས་བསྟུན་དང་རྒྱུན་གཏན་གྱི་ཆེད་དོན་གྲོས་མོལ་དང་། ཁ་གཏད་གྲོས་མོལ། རིགས་ཁོངས་གྲོས་མོལ། གྲོས་གཞི་གཉེར་སྒྲུབ་ཀྱི་གྲོས་མོལ་བཅས་བྱ་རྒྱུ།
ཨུ་ཡོན་རྣམ་པ། སྲིད་གྲོས་ཨུ་ཡོན་ནི་སྲིད་གྲོས་ལས་དོན་གྱི་གཙོ་རྐང་ཡིན། རྒྱ་ཆེའི་སྲིད་གྲོས་ཨུ་ཡོན་གྱིས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས“རྒྱལ་ཁབ་ཀྱི་ཆེད་དུ་འགན་འཁྲི་སྒྲུབ་པ་དང་མི་དམངས་ཀྱི་ཆེད་དུ་འགན་འཁྲི་སྒྲུབ་པའི་བརྩེ་སེམས་མཐའ་འཁྱོངས་བྱས་ནས་བྱ་གཞག་སེམས་ལ་འཇོག་པ་དང་། འགན་འཁྲི་ཕྲག་ཏུ་འཁུར་དགོས་པའི”བསླབ་བྱ་ཡང་ཡང་གནང་བར་སློབ་སྦྱོང་དང་གོ་བ་ཟབ་མོ་ལོན་ཐུབ་པ་བྱ་རྒྱུ་མ་ཟད། རང་འཁྲིའི་ལས་དོན་ཡག་པོ་སྒྲུབ་པའི་བྱ་སྤྱོད་དངོས་ཀྱིས“སྲུང་སྐྱོང་གཉིས”ཐུབ་པ་བྱ་རྒྱུ་ལག་ལེན་གྱིས་བློ་བརྟན་འགྱུར་མེད་ངང་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་ཆབ་སྲིད་གོང་འཕེལ་གྱི་འགྲོ་ལམ་ཐོག་བསྐྱོད་རྒྱུ་དང་། སེམས་ཐག་གཙང་བཅད་ཀྱིས་ཏང་དང་མི་དམངས་ཀྱི་ཕྱོགས་སུ་མཐའ་གཅིག་ཏུ་ལངས་ཏེ་མེས་རྒྱལ་གོང་བུ་གཅིག་གྱུར་སྲུང་སྐྱོང་དང་། མི་རིགས་མཐུན་སྒྲིལ་ལ་ཤུགས་སྣོན། ཁ་ཕྲལ་ལ་ངོ་རྒོལ་བྱེད་པ་སོགས་ཀྱི་རྩ་དོན་གལ་ཆེན་གྱི་གནད་དོན་ཐད་ལངས་ཕྱོགས་བརྟན་པོ་དང་སྐད་ཆ་ཤོད་ཕོད་པ་བྱ་རྒྱུ་མ་ཟད། འགག་རྩའི་དུས་སུ་བློས་འཁེལ་བ་དང་། དོན་ཕོད་པ། ནུས་པ་ཐོན་པ་བཅས་བྱ་རྒྱུ། འགན་འཁྲི་འཁུར་ཤུགས་ཆེ་རུ་བཏང་སྟེ། སྲིད་གྲོས་ཨུ་ཡོན་གྱི་མཚན་སྙན་ལ་གཅེས་འཛིན་བྱ་རྒྱུ་མ་ཟད། མི་དམངས་སྲིད་གྲོས་ནི་རྒྱལ་ཁབ་བཅོས་སྐྱོང་མ་ལག་གི་གྲུབ་ཆ་གལ་ཆེན་ཞིག་ཡིན་པའི་འདུ་ཤེས་ཟབ་ཏུ་བཏང་ནས་རང་རྟོགས་ངང་སེམས་ནུས་གཅིག་སྒྲིལ་དང་། ཐབས་ཇུས་བློ་འདྲི། གྲོས་མོལ་དམངས་གཙོ། སྤྱི་ཚོགས་བཅོས་སྐྱོང་བཅས་ཀྱི་འཐབ་ས་དང་པོའི་ལག་ལེན་དངོས་ལ་ཞུགས་ཐུབ་པ་བྱ་རྒྱུ་དང་། རང་རྟོགས་ངང་ཏང་གི་སྲིད་ཇུས་དྲིལ་བསྒྲགས་པ་དང་། མང་ཚོགས་ཀྱི་ཁེ་ཕན་སྲུང་སྐྱོང་བ། སྤྱི་ཚོགས་ཞི་མཐུན་གྱི་སྐུལ་འདེད་པ་བཅས་བྱེད་དགོས། ཏང་ཡོན་ཨུ་ཡོན་གྱིས་ཏང་གི་འཐབ་ཕྱོགས་གཅིག་གྱུར་ལས་དོན་དང་མང་ཚོགས་ཀྱི་ལས་དོན་ཡག་པོ་བསྒྲུབ་པའི་འགན་འཁྲི་དང་འགན་སེམས་ཤུགས་ཆེར་བཏང་ནས་ཨུ་ཡོན་གྱི་ཆབ་སྲིད་སྣེ་ཁྲིད་དང་དམངས་གཙོ་དར་སྤེལ། ངོས་འཛིན་གཅིག་སྒྲིལ། མཉམ་ལས་མཉམ་སྒྲུབ། སྤྱོད་གཙང་སྤྱི་གཞོལ་སོགས་ཐད་ཀྱི་མིག་དཔེའི་ནུས་པ་འདོན་སྤེལ་ཏན་ཏིག་བྱེད་དགོས། བསྒྱུར་བཅོས་གསར་གཏོད་ཀྱི་སྙིང་སྟོབས་ལ་བརྟེན་ནས་དུས་བསྟུན་མདུན་སྐྱོད་དང་འཚོལ་ཞིབ་ལག་ལེན་བྱས་ཏེ། ཆབ་སྲིད་ཁོང་དུ་ཆུད་ནུས་དང་བརྟག་དཔྱད་ཞིབ་འཇུག་བྱེད་ནུས། མང་ཚོགས་དང་འབྲེལ་བ་བྱེད་ནུས། མཉམ་ལས་མཉམ་སྒྲུབ་བྱེད་ནུས་བཅས་ཤུགས་ཆེར་གཏོང་གང་ཐུབ་བྱེད་དགོས། རང་ངོས་འཛུགས་སྐྱོང་བྱེད་ཤུགས་ཆེ་རུ་བཏང་སྟེ། “སྲིད་གྲོས་ལ་རྒྱུས་མངའ་ཡོད་པ་དང་། གྲོས་མོལ་བྱེད་ཤེས་པ། སྲིད་གླེང་བྱེད་མཁས་པ། སྒྲིག་ཁྲིམས་སྲུང་བ། སྒྲིག་སྲོལ་ལ་སྣང་ཆེན་བྱེད་པ། ཀུན་སྤྱོད་གཙོ་བོར་འཛིན་པ”བཅས་ཀྱི་བླང་བྱ་ལག་བསྟར་དོན་འཁྱོལ་བྱ་རྒྱུ་མ་ཟད། སློབ་སྦྱོང་ལ་སྣང་ཆེན་དང་། བྱང་ཚད་མཐོར་གཏོང་། འཇོན་ཐང་ཆེར་གཏོང་། སྤྱོད་ཚུལ་ལེགས་གཏོང་། མཚན་སྙན་གཏོད་པ་བཅས་བྱ་རྒྱུ།
ཨུ་ཡོན་རྣམ་པ། ལོ་རྒྱུས་ཀྱི་འགོ་འཛུགས་ས་གསར་པའི་ཐོག་ལང་སྐབས། བོད་ལྗོངས་སྲིད་གྲོས་ཀྱི་འགན་འཁྲི་ལྕི་ལ་ལས་འགན་གཟི་བརྗིད་ལྡན་པ་ཞིག་ཡིན། ང་ཚོས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་མཐའ་འཁོར་དུ་དེ་བས་མཐུན་སྒྲིལ་དམ་ཟབ་བྱས་ཏེ། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་རླབས་ཆེན་དར་ཆ་མཐོན་པོར་བསྒྲེངས་ནས་རྒྱལ་ཡོངས་སྲིད་གྲོས་ཀྱི་མཛུབ་ཁྲིད་ཞིབ་ཚགས་དང་ལྗོངས་ཏང་ཨུད་ཀྱི་ཞུམ་མེད་སྟོབས་ལྡན་གྱི་འགོ་ཁྲིད་འོག་དང་། སྲིད་གྲོས་ཏང་ཙུའི་ཐད་ཀའི་འགོ་ཁྲིད་འོག དགོངས་པ་གསར་པ་དང་གཞུང་ལུགས་གསར་པ་སློབ་སྦྱོང་དང་ལག་ལེན་བྱེད་པ་དང་། བཀོད་སྒྲིག་གསར་པ་དང་བླང་བྱ་གསར་པ་ལག་བསྟར་དོན་འཁྱོལ་བྱས་ནས་ཐོག་མའི་བསམ་འདུན་མ་བརྗེད་པར་འགན་འཁྲི་བློ་ལ་བརྟན་པོར་བཅངས་ཤིང་། ལམ་བཤངས་གསར་གཏོད་དང་ཞུན་བརྡར་མདུན་སྐྱོད་བྱ་རྒྱུ་མ་ཟད། ཆེད་དོན་གྲོས་མོལ་ལས་ཁུངས་འཛུགས་སྐྱོང་ཡག་པོ་བྱ་རྒྱུ་དང་། མི་དམངས་སྲིད་གྲོས་ཆབ་སྲིད་ཀྱི་རྩ་འཛུགས་དང་དམངས་གཙོའི་མཚོན་ཚུལ་ཡིན་པའི་ཕན་ནུས་འདོན་སྤེལ་གང་ལེགས་བྱས་ཏེ་དུས་རབས་གསར་པའི་བོད་ལྗོངས་སྲིད་གྲོས་བྱ་གཞག་གི་རྣམ་པ་གསར་པ་གང་ཐུབ་གཏོད་ཐོག སྤྱི་ཚོགས་རིང་ལུགས་དེང་རབས་ཅན་གྱི་བོད་ལྗོངས་འཛུགས་སྐྲུན་དང་ཀྲུང་ཧྭ་མི་རིགས་རླབས་ཆེན་བསྐྱར་དར་ཡོང་བའི་ཀྲུང་གོའི་ཕུགས་འདུན་གྱི་བོད་ཀྱི་ལེའུ་ཡག་པོ་རྩོམ་ཕྱིར་འབད་འཐབ་ལྷོད་མེད་བྱེད་དགོས།
ཡོང་ཁུངས། བོད་ལྗོངས་ཉིན་རེའི་ཚགས་པར།
རྩོམ་སྒྲིག་པ། གསང་བདག་རྒྱལ།


c: text/html

text:
ཡོངས་ཁྱབ་རིན་ཐང་དང་རྒྱ་ནག་གི་བཅོས་བསྒྱུར་སྒོ་འབྱེད།༤
ཏུ་ཀུང་གིས་བརྩམས། རྟ་མགྲིན་རྡོ་རྗེས་བསྒྱུར།
བཞི།
སྤྱི་ཚོགས་སྒྲིག་གཞིར་བཅོས་བསྒྱུར་བྱེད་པའི་དམིགས་ཡུལ་ནི་སྤྱི་ཚོགས་འདྲ་མཉམ་ཅན་དུ་བྱེད་པའོ།། གནའ་ནས་ད་བར། མིའི་རིགས་ཀྱི་ལོ་རྒྱུས་ནི་འདྲ་མཉམ་མེད་པའི་ལོ་རྒྱུས་ཤིག་རེད་ལ། འདྲ་མཉམ་བརྩད་པའི་ལོ་རྒྱུས་ཤིག་ཀྱང་རེད། དབང་སྒྱུར་བྱེད་མཁན་དང་བདག་པསྒྱུར་བྱེད་ཡུལ། བཤུ་གཞོག་བྱེད་མཁན་དང་བཤུ་གཞོག་བྱེད་ཡུལ། གཉའ་གནོན་བྱེད་མཁན་དང་གཉའ་གནོན་བྱེད་ཡུལ་བར་གྱི་འགལ་བ་དང་འཐབ་རྩོད་ནི། ཡུལ་དུས་གང་དུའང་མཚམས་མ་བཞག གནའ་སྔ་མོ་ནས་བཟུང་། འདྲ་མཉམ་མིན་པ་ནས་འདྲ་མཉམ་གྱི་སྤྱི་ཚོགས་སུ་བསྐྱོད་པའི་བརྒྱུད་རིམ་ཁྲོད་དུ། སྐྱེས་བུ་དམ་པ་དང་མི་སེར་ཕལ་པ་བགྲང་ལས་འདས་པའི་ཁྲག་དང་མིག་ཆུ་བཞུར་བ་རེད། བརྒྱུད་རིམ་འདིའི་ཁྲོད་ན་ཡོད་པའི་ང་ཚོས་ད་ལྟ་སྤྱི་ཚོགས་བཅོས་བསྒྱུར་གྱི་དམིགས་ཡུལ་གླེང་དུས། སྤྱི་ཚོགས་འདྲ་མཉམ་གྱི་གླེང་གཞི་དང་འབྲལ་ཐབས་མེད། མར་ཁེ་སི་རིང་ལུགས་སུ། འདྲ་མཉམ་གྱིས་ནི་གྲལ་རིམ་རྩ་མེད་བཟོས་པ་མཚོན་ཞེས་པ་ལ་གནས་ལུགས་ཆེན་པོ་འདུག དཔལ་འབྱོར་གྱི་བཤུ་གཞོག་དང་ཆབ་སྲིད་ཀྱི་གཉའ་གནོན་ལས་གྲལ་རིམ་བྱུང་བ་སྟེ། ཐོན་སྐྱེད་རྒྱུ་ཆ་དང་ཆབ་སྲིད་དབང་སྒྱུར་གྱི་དབང་ཤུགས་མི་ཉུང་ཤས་ཤིག་གི་ལག་ལ་བཟུང་ནས་མང་ཆེ་བར་བཤུ་གཞོག་དང་གཉའ་གནོན་བྱེད་པའོ།། རྒྱ་ནག་མི་དམངས་སྤྱི་མཐུན་རྒྱལ་ཁབ་བཙུགས་ཚུན་དུའང་། ཁོ་ཚོས་ལོག་བཤད་འཁྱོག་བསྒྱུར་གྱི་བཤད་སྟངས་སྤྱད་ནས། དངོས་ཡོད་སྤྱི་ཚོགས་ཀྱི་རྣམ་པ་གནས་སྟངས་གཞན་ཞིག་ཏུ་བསྒྱུར་པ་མ་གཏོགས། རྒྱ་ནག་གི་སྤྱི་ཚོགས་སུ། གྲལ་རིམ་གྱི་བར་ཁྱད་དང་དཔལ་འབྱོར་བཤུ་གཞོག་དང་ཆབ་སྲིད་གཉའ་གནོན་ནི་མཚམས་བཞག་མ་མྱོང་ངོ་།།
རྒྱལ་ཁབ་བཙུགས་ཚུན་དུ། གྲལ་རིམ་གནས་སྟངས་ཀྱི་འགྱུར་བ་དེ་སྔ་ཕྱིའི་ལོ་ངོ་སུམ་ཅུ་གཉིས་སུ་བསྡུས་ཆོག་སྟེ། ༡༩༤༩ནས༢༩༧༩བར་གྱི་ལོ་ངོ་སུམ་ཅུ་ནི། བཤུ་གཞོག་དང་གཉའ་གནོན་མྱོང་བའི་ཞིང་བྲན་གྲལ་རིམ་དང་འབངས་ཐ་ཤལ་པའི་གྲལ་རིམ་གཉིས་བྱུང་བ་ནས་བཅིངས་འགྲོལ་ཐོབ་པའི་ལོ་རྒྱུས་རེད། ལོ་རྒྱུས་འདིའི་བརྒྱུད་རིམ་ཧྲིལ་པོར་སྤྱི་ཚོགས་འདྲ་མཉམ་མིན་པས་ཁྱབ་ཡོད། མའོ་ཙེ་ཏུང་མ་འདས་གོང་། “གྲལ་རིམ་འཐབ་རྩོད་གཏན་ནས་བརྗེད་མི་རུང”བ་དང་། “གྲལ་རིམ་འཐབ་རྩོད་རྩ་དོན་དུ་འཛིན་དགོས”ཚུལ་གླེང་བ་ནི། འབྱོར་མེད་དང་འབྱོར་ལྡན་གྱི་གྲལ་རིམ་གཉིས་ལ་གོ་མོད། དོན་དངོས་སུ། འདི་ནི་མི་བདེན་རྫུན་སྒྲིག་གི་རྟོག་བཟོ་ཁོ་ན་རེད། “སྤྱི་ཚོགས་རིང་ལུགས་བསྒྱུར་བཀོད”བརྒྱུད་ནས། འབྱོར་ལྡན་གྲལ་རིམ་མེད་པ་བཟོས་རུང་། སྤྱི་ཚོགས་སྟེང་གི་མི་རྣམས་ནི་ཐོན་སྐྱེད་རྒྱུ་ཆ་སྒེར་ལ་བདག་པའི་དབང་ཆ་མེད་པའི་འབྱོར་མེད་པ་རུ་གྱུར་ཟིན། གཞན་མའོ་ཙེ་ཏུང་ཁོ་རང་གིས་བཤད་པའི་བསམ་བློའི་འཐབ་རྩོད་ནང་གི་གྲལ་རིམ་ཡིན་རུང་། འབྱོར་མེད་དང་འབྱོར་ལྡན་བར་གྱི་འཐབ་རྩོད་མ་ཡིན་པར། ཡོད་པ་ནི་དམངས་གཙོ་རིང་ལུགས་དང་སྒེར་གཅོད་རིང་ལུགས་བར་གྱི་འཐབ་རྩོད་རེད།
ས་ཞིང་བཅོས་བསྒྱུར་བརྒྱུད་དེ་ཞིང་ས་ཐོབ་པའི་ཞིང་པ་རྣམས་ནི། ཐོན་སྐྱེད་རྒྱུ་ཆ་སྒེར་ལ་བདག་པའི་རང་དབང་ཅན་གྱི་ཞིང་པ་རེད། ཐོན་སྐྱེད་ཐད་དུ། ཁོ་ཚོས་རང་རང་གི་ཁེ་ཕན་ལ་དམིགས་ནས། ཐོན་འབབ་ཆེས་བཟང་བའི་ངལ་རྩོལ་བྱེད་སྟངས་ཤིག་རྙེད་སྲིད་པས། རང་སོ་སོས་བྱེད་པའམ་མཉམ་འབྲེལ་བྱེད་མིན་ནི། ཁོ་རང་ཚོས་རང་དབང་རང་མོས་ངང་གདམ་ཀ་བྱེད་འོས། འོན་ཀྱང་། མའོ་ཙེ་ཏུང་གིས་རང་འདོད་ལྟར། མཉམ་ལས་ཅན་དང་ཀུང་ཧྲེ་ཅན་སོགས་བཙན་གྱིས་ས་སྤེལ་རྡོ་སྤེལ་བྱས་ནས། ལོ་འགའི་ནང་དུ་ཞིང་པ་རྣམས་ཀྱི་ས་ཞིང་དང་ཐོན་སྐྱེད་རྒྱུ་ཆ་དག་ཕལ་ཆེར་ལྷག་མེད་དུ་ཕྲོགས་པས། དེ་ནས་བཟུང་ཞིང་པ་དག་ནི་ཞིང་བྲན་དུ་གྱུར། དཔལ་འབྱོར་གྱི་ཐད་ནས་དེ་འདྲའི་བཤུ་གཞོག་བྱས་པར་མ་ཟད། ཆབ་སྲིད་ཀྱི་ཐད་ལ་ཐེམ་ཐོ་ལམ་ལུགས་ལག་བསྟར་བྱས་ཏེ། ཀུང་ཧྲེ་ཡི་ཁོངས་མི་རྣམས་གྲོང་ཁྱེར་དུ་འགྲོ་བ་བཀག་ཅིང་། སོང་བ་རྣམས་ཀྱང་བཙན་གྱིས་ཕྱིར་ཁྲིད་ནས་དོ་དམ་ནན་མོ་བྱེད་པའི་ངལ་རྩོལ་ར་བར་བཅུག ཐ་ན་ཕྱི་རོལ་ལ་སློང་མོར་ཉུལ་བ་ལའང་ཆོག་མཆན་མེད་ཚེ་མི་གཏོང་། རིག་གནས་གསར་བརྗེའི་སྐབས་སུ། རང་ཁྱིམ་མདུན་རྒྱབ་ཀྱི་ས་སྟོང་དུ་སྔོ་ཚོད་བཏབ་པའམ། གསོས་བྱའི་སྒོ་ང་ཁྲོམ་ནས་འཚོ་བའི་ཉེར་མཁོ་ལ་བརྗེས་པ་སོགས་ཀྱང་། “འབྱོར་ལྡན་གྲལ་རིམ་གྱི་རྔ་མ་གཅོད་དགོས”ཞེས་དགག་པ་རེད། འཚོ་བ་རྡུགས་པོ་འདི་འདྲ་ལ་མི་འདོད་པའི་རྣམ་འགྱུར་ཕྲན་ཙམ་བསྟན་པའང“སྤྱི་ཚོགས་རིང་ལུགས་ལ་རྒོལ་བ”འམ། “གསར་བརྗེའི་ངོ་ལོག་པ”སོགས་ཀྱི་ཆབ་སྲིད་ཞྭ་མོ་བསྐོན་ཏེ་འཐབ་རྩོད་བྱས་པས་མི་རྣམས་ཀྱི་འཚོ་བའི་གནས་བབ་ནི་དེ་བས་སྡུག་པར་གྱུར། གྲངས་ཀྱིས་མི་ཆོད་པའི་ཞིང་པ་དག་གི་དཔལ་འབྱོར་དང་ཆབ་སྲིད་ཀྱི་གནས་བབ་དེས་བསྙོན་མེད་དུ་བསྟན་པར། མིང་ཐོག་ནས་སྔར་བཞིན་རྒྱལ་ཁབ་ཀྱི་བདག་པོ་ཡིན་སྐད་ཀྱི་ཁོ་ཚོ་ནི། ཀུང་ཧྲེ་ཅན་བྱས་རྗེས་སུ། དབང་ཆ་ཡོད་ཚད་ཕྲོགས་ཤིང་། རང་དབང་གི་ཐོབ་ཐང་གང་ཡང་མེད་པའི་ཞིང་བྲན་ཁོ་ནའོ།།
བཤུ་གཞོག་དང་གཉའ་གནོན་མྱོང་བའི་གྲལ་རིམ་གཞན་ཞིག་ནི། འབངས་ཐ་ཤལ་པའི་གྲལ་རིམ་རེད། དེ་ཚོ་ནི་ཆབ་སྲིད་ལས་འགུལ་ལས་བྱུང་བ་སྟེ། མི་དམངས་མང་ཚོགས་བསྐུལ་ནས་འཐབ་རྩོད་དང་རྒོལ་བ་བྱེད་པ་དང་། རང་དབང་གི་ཐོབ་ཐང་ཕྲོགས་སོང་བའི་ཉམ་ཐག་དག་གོ། ཉེ་བའི་ལོ་འགའི་ནང་གི་པར་སྐྲུན་དག་མ་བརྒྱུད་མ་བརྒྱུད་ཀྱི་དཔེ་ཆ་དག་ལས་མཐོང་བར། གསོན་དུས་མནར་གཅོད་བཟོད་གླགས་མེད་པ་མྱངས་ཤིང་འདས་དུས་བེམ་པོ་ས་སྟོང་དུ་གཡུགས་བཞག་པ་སོགས་ནི། སྤྱི་ཚོགས་སྟེང་གི“གཡོན་ལྷུང་བ”རུ་བཏགས་པ་དག་སྟེ། འབངས་ཐ་ཤལ་པའི་གྲལ་རིམ་གྱི་ཡ་ང་བའི་ལས་དབང་ངོ་།།
རྒྱལ་ཁབ་བཙུགས་རྗེས་ཀྱི་སྔོན་མའི་ལོ་སུམ་ཅུ་བོའི་ཆེས་མཐའ་མའི་ཟླ་མཇུག་ཏུ། བཤུ་གཞོག་དང་གཉའ་གནོན་མྱོང་བའི་གྲལ་རིམ་དེ་གཉིས་པོར་ཐར་པ་ཐོབ་པས་མའོ་ཙེ་ཏུང་གི་བསྐལ་པ་མཇུག་རྫོགས། རྗེས་མའི་ལོ་སུམ་ཅུའི་ནང་དུ། རྒྱ་ནག་གི་སྤྱི་ཚོགས་ལྟོས་བཅས་སུ་འདྲ་མཉམ་ཞིག་ཏུ་གྱུར། བཅོས་བསྒྱུར་སྒོ་འབྱེད་ཀྱིས་མི་དམངས་ཀྱི་འཚོ་ཚིས་ཇེ་བཟང་དུ་བཏང་བ་སྟེ་ཚོགས་པའམ་ཏང་བ་དང་། “ཧུའུ་ཀྲའོ་ཡི་སྲིད་གསར་པས”[1]མི་དམངས་ཀྱི་ནང་སེམས་ལ་བདེ་བ་བསྩལ། སྐབས་དེར། གཡས་མཐའི་བསམ་བློ་དང་སྒེར་གཅོད་རིང་ལུགས་པའི་བར་ཆད་རྒྱུན་མི་ཆད་ནའང་། སྤྱིའི་ཆ་ནས་སྤྱི་ཚོགས་ཧྲིལ་པོར་རྣམ་པ་ཡར་ཐོན་གྱི་དཔལ་དང་ལྡན། དཔལ་འབྱོར་ཚོང་ར་ཅན་དུ་འགྱུར་བ་དང་བསྟུན་ཆབ་སྲིད་དམངས་གཙོ་ཅན་དང་རིག་གནས་རང་དབང་ཅན། སྤྱི་ཚོགས་འདྲ་མཉམ་ཅན་དུ་ཕྱོགས། འདྲ་མཉམ་ནི་དབང་ཆ་དང་གོ་སྐབས་དང་ཁྲིམས་ཀྱི་མདུན་དུ་འདྲ་མཉམ་ཡིན་ཚུལ་ལ་གོ་བ་ལས། མི་རྣམས་ཀྱི་རྒྱུ་ནོར་དང་ནུས་པ་དང་ལས་གནས་སོགས་ཀྱི་སྟེང་གི་འདྲ་མཉམ་ལ་གོ་བ་མིན།
འོན་ཀྱང་། ༡༩༨༩ལོའི་མེ་མདའི་སྐད་ཀྱིས། སྤྱི་ཚོགས་ཧྲིལ་པོའི་རྣམ་པ་ཡར་ཐོན་དུ་འགྲོ་བའི་ལེགས་ལམ་བཅད་དེ། རུལ་སུངས་འགོག་ཅིང་ཆབ་སྲིད་དམངས་གཙོ་ཅན་དུ་གཏོང་བའི་ལས་འགུལ་བཙན་དང་དྲག་པོས་བཀག་སྟབས། དེ་ནས་བཟུང་། རུལ་སུངས་དང་སྒེར་གཅོད་དབང་སྒྱུར་ཇེ་ཐུ་རུ་སོང་། ༡༩༩༢ལོར་ཏེང་ཞའོ་ཕེང་ལྷོ་ཕྱོགས་སུ་བསྐྱོད་སྐབས་ཀྱི་གཏམ་བཤད་ཀྱིས། དཔལ་འབྱོར་སྒྲིག་གཞིའི་བཅོས་བསྒྱུར་གསོས་སྟབས། དམངས་གཉེར་དཔལ་འབྱོར་གོང་དུ་འཕེལ་མོད། དེ་ནི་རུལ་སུངས་དང་སྒེར་གཅོད་ཀྱིས་ཟིན་སྟབས། དཔལ་འབྱོར་སྒྲིག་གཞིའི་བཅོས་བསྒྱུར་ལོག་ལམ་དུ་བསྒྱུར་པ་དང་། རྒྱལ་གཉེར་ཁེ་ལས་ཀྱི་བཅོས་བསྒྱུར་དེ། སྟོབས་འབྱོར་ཅན་དང་དབང་ཤེད་ཅན་ཚོས་ལས་ཀ་པའི་རང་དབང་གི་ཐོབ་ཐང་ཕྲོགས་ཤིང་རྒྱལ་ཁབ་ཀྱི་རྒྱུ་ནོར་ཧམ་འཛིན་བྱེད་པའི་གོ་སྐབས་ལེགས་པོ་ཞིག་ཏུ་གྱུར། ཁོ་ཚོས་ཁྲིམས་འགལ་ལུགས་འགལ་གྱི་ཐབས་བཀོད་སྣ་ཚོགས་བརྒྱུད་ནས་མང་ཚོགས་ཀྱི་ཁེ་དབང་ལ་བརྙས་ཤིང་རང་གི་སྒེར་དོན་གཉེར་བས། ཉེ་བའི་ལོ་འགའི་ནང་སྤྱི་ཚོགས་ཐོག་བྱུང་བའི་ཚོགས་པའི་ངོ་བོ་ཅན་གྱི་དོན་དག་ཁྲི་ཁ་གང་བ་ལས་མང་ཆེ་བ་ནི་ཁོ་ཚོས་མང་ཚོགས་ཀྱི་ཞིང་ས་ཕྲོགས་པ་དང་སྡོད་ཁང་བརླགས་པ་ལས་བྱུང་། ཁོ་ཚོ་དང་མི་དམངས་མང་ཚོགས་བར་གྱི་འགལ་བ་ནི། དུས་སྐབས་འདིའི་སྤྱི་ཚོགས་ཀྱི་འགལ་བ་གཙོ་བོ་རེད། ཁོ་ཚོས་མི་སེར་ལ་གཉའ་གནོན་བཤུ་གཞོག་བྱེད་པ་དང་། མི་སེར་གྱིས་དེར་རྒོལ་ཞིང་འཐབ་པ་ནི་དུས་སྐབས་འདིའི་གྲལ་རིམ་འཐབ་རྩོད་ཀྱི་རྣམ་པ་གཙོ་བོ་རེད། སྤྱི་ཚོགས་འདྲ་མཉམ་མིན་པ་ལས་བྱུང་བའི་ད་ལྟའི་སྤྱི་ཚོགས་ཀྱི་འགལ་བ་དང་གདོང་ཐུག་སྣ་ཚོགས་ཁྲོད་དུ། ཆག་འཇིག་ཚབས་ཆེན་འབྱུང་ཉེན་གྱི་རྒྱུ་ཚང་འདུག་ཅིང་། འདི་ནི། སྒྲིག་གཞི་བཅོས་བསྒྱུར་གྱི་མཛུབ་སྟོན་བསམ་བློས་འདྲ་མཉམ་གྱི་གནད་དོན་ལ་དོ་སྣང་མ་བྱས་པས་རེད། འདྲ་མཉམ་ནི་ཡོངས་ཁྱབ་རིན་ཐང་གི་ནང་དོན་གཙོ་བོ་ཞིག་ཡིན་པས། འདྲ་མཉམ་ལ་དོ་སྣང་མ་བྱས་པ་ནི། བཅོས་བསྒྱུར་གྱི་བསམ་བློ་དེ་ཡོངས་ཁྱབ་རིན་ཐང་གི་སྟེང་ནས་མ་བཏོན་པའི་མངོན་རྟགས་ཤིག་རེད། (བདམས་བསྒྱུར་བྱས)
མཇུག་བསྡུ་བའི་གཏམ།
གོང་དུ་སོང་ཟིན་པ་ལྟར། སྲིད་འབྱོར་རིག་གསུམ་དང་སྤྱི་ཚོགས་བཅས་ཀྱི་ཁྱབ་ཁོངས་སུ་བཅོས་བསྒྱུར་བྱེད་པའི་དམིགས་ཡུལ་གླེང་ཚར་དུས། ད་ནི་འདི་ལྟར་ཐག་བཅད་ཆོག་སྟེ།
༡ དཔལ་འབྱོར་ཚོང་ར་ཅན་དང་ཆབ་སྲིད་དམངས་གཙོ་ཅན། རིག་གནས་རང་དབང་ཅན། སྤྱི་ཚོགས་འདྲ་མཉམ་ཅན་བཅས་མངོན་འགྱུར་བྱེད་རྒྱུ་ནི་རང་རྒྱལ་གྱིས་ངེས་པར་དུ“བརྒྱུད་དགོས”པའི་དམངས་གཙོ་རིང་ལུགས་ཀྱི་བརྒྱུད་རིམ་ཞིག་དང་། འགོམ་དུ་མེད་པའི་ལོ་རྒྱུས་ཀྱི་འཕེལ་རིམ་ཞིག གཡོལ་དུ་མེད་པའི་དངོས་ཡོད་ཅིག་རེད། དེ་བས། དབང་སྒྱུར་པས་ལོ་རྒྱུས་འཕེལ་བའི་ཆོས་ཉིད་འདི་བརྩིས་ནས། བརྒྱུད་རིམ་འདིའི་ལམ་ལ་འཇུག་པར་རིགས།
༢ “ཅན་བཞི”འདིའི་ཚོང་ར་དང་དམངས་གཙོ་དང་རང་དབང་དང་འདྲ་མཉམ་བཅས་ལ་མཚོན་ན། ཚང་མ་ཡོངས་ཁྱབ་རིན་ཐང་གི་བརྗོད་བྱ་ཞིག་ཡིན་འོས་ཤིང་། དེའི་ཆ་ནས་བཤད་ན། བཅོས་བསྒྱུར་སྒོ་འབྱེད་ཀྱི་དམིགས་ཡུལ་ནི་ཡོངས་ཁྱབ་རིན་ཐང་མངོན་འགྱུར་བྱེད་རྒྱུ་དེ་རེད། བཅོས་བསྒྱུར་སྒོ་འབྱེད་ཀྱི་བསམ་བློ་དེ་ཡོངས་ཁྱབ་རིན་ཐང་གི་སྟེང་ནས་བཏོན་ཡོད་མེད་ནི། བཅོས་བསྒྱུར་སྒོ་འབྱེད་ཀྱི“ཅན་བཞིའི”དམིགས་ཡུལ་འགྲུབ་མིན་ལ་རག་ལས་སའི་གནད་འགག་རེད།
༣ ལོ་ངོ་སུམ་ཅུའི་བཅོས་བསྒྱུར་སྒོ་འབྱེད་ཀྱིས་ཐོན་སྐྱེད་ནུས་ཤུགས་གོང་དུ་འཕེལ་བ་དང་། མང་ཚོགས་ཀྱི་འཚོ་བ་ཇེ་བཟང་དུ་བཏང་བ་སྟེ་ཚོགས་པའམ་ཏང་བ། རྒྱལ་ཁབ་ཀྱི་འབྱོར་པའི་སྟོབས་ཤུགས་ཇེ་ཆེར་བྱས་པ། འབྱོར་འབྲིང་གྲལ་རིམ་བྱུང་བ། འཛམ་གླིང་ཅན་དུ་བསྒྱུར་པ་སོགས་དཔལ་འབྱོར་གྱི་གྲུབ་འབྲས་མངོན་གསལ་ཡིན་ནའང་། ཕྱོགས་གཞན་ཞིག་ནས། དཔལ་འབྱོར་སྒེར་སྡེམ་ལ་སྲུང་སྐྱོབ་བྱས་པ་དེས། སྤྱི་ཚོགས་ཀྱི་འཕེལ་རྒྱས་ལ་གནོད་པ་ཚབས་ཆེན་བཟོས། ཆབ་སྲིད་དང་རིག་གནས་དང་སྤྱི་ཚོགས་བཅས་ཀྱི་ཁྱབ་ཁོངས་ཀྱི་བཅོས་བསྒྱུར་ནི། ཕྱི་ཚུལ་ལམ་གལ་མི་ཆེ་བའི་ཕྱོགས་ཙམ་མ་གཏོགས། ཆབ་སྲིད་དམངས་གཙོ་དང་རིག་གནས་རང་དབང་དང་སྤྱི་ཚོགས་འདྲ་མཉམ་བཅས་ཀྱི་ངོ་བོར་སྙོབས་མེད་པས། “གྲུབ་འབྲས་གལ་ཆེན”བླངས་འདུག་ཅེས་བཤད་དཀའོ།།
༤ སྤྱིར་བཏང་བ་སྟེ་ཚོགས་པའམ་ཏང་དུ། མི་རྣམས་ཀྱིས་བཅོས་བསྒྱུར་སྒོ་འབྱེད་ཀྱི་སྒོ་འབྱེད་དེ་ཕྱི་ཕྱོགས་སུ་སྒོ་འབྱེད་པ་ཁོ་ན་ཞིག་ལ་གོ་གི་འདུག་མོད། དོན་ངོ་མར་སྒོ་འབྱེད་ཀྱི་ཁ་ནང་དུ་ཕྱོགས་རྒྱུ་ནི་དེ་ལས་ཀྱང་གལ་ཆེན་པོ་རེད། བཅོས་བསྒྱུར་དང་སྒོ་འབྱེད་གཉིས་པོ་གང་ལ་གང་མཁོ་དེ་ལ་དེར་བསྟུན་བྱེད་དགོས། དཔལ་འབྱོར་གྱི་སྒོ་འབྱེད་ནི་དཔལ་འབྱོར་སྒེར་སྡེམ་གྱི་ལྕགས་ཟྭ་གཏོར་ནས་དམངས་གཉེར་ཁེ་ལས་ལ་སྒོ་འབྱེད་པ་དང་། ཁེ་ལས་ཀྱི་ལས་ཀ་པ་རྣམས་ཀྱང་ཁེ་ལས་བྱ་བའི་དོ་དམ་དང་ལྟ་སྐུལ་གྱི་ལས་ལ་འཇུག་པ་དང་། རིན་གོང་བརྗེ་རེས་ཀྱི་བྱ་བར་མང་ཚོགས་ཀྱང་ཞུགས་སུ་འཇུག་པའོ།། ཆབ་སྲིད་ཀྱི་སྒོ་འབྱེད་ནི། མི་དམངས་མང་ཚོགས་ཀྱིས་སྲིད་གཞུང་འོས་འདེམས་བྱེད་པ་དང་དེར་ལྟ་སྐུལ་ཆོག་པ་སོགས་ཆབ་སྲིད་ཀྱི་བྱ་བར་ཞུགས་ཆོག་པ། རིག་གནས་ཀྱི་སྒོ་འབྱེད་ནི། བསམ་བློའི་བཅིངས་སྡོམ་བཀྲོལ་ནས་གསར་འགྱུར་རང་དབང་མངོན་དུ་བསྒྱུར་པ་དང་། དུས་དེབ་དང་ཚགས་པར་ཁག་གི་བཀག་ཆ་གློད་རྒྱུ་དེ་རེད། སྤྱི་ཚོགས་ཁྱབ་ཁོངས་ཀྱི་སྒོ་འབྱེད་ནི། ཚོགས་པ་བསྒྲིལ་བའི་རང་དབང་ལག་ཏུ་བསྟར་བར་བྱེད་པ་དང་། མི་ལུས་རང་དབང་འགོག་པ་དང་མཐོང་ཆུང་གི་ཆ་དང་ལྡན་པའི་བཅས་ཁྲིམས་ཁག་མེད་པར་བཟོ་རྒྱུ་སྟེ། མདོར་ན། བཅོས་བསྒྱུར་དང་སྒོ་འབྱེད་གཉིས་པོ་ནི་མཚོན་ཁྱབ་མཉམ[2]དུ་ཡོད་པ་ཞིག་གོ།
༥ ད་ལྟའི་རྒྱ་ནག་གི་གནས་ཚུལ་ལ་བལྟས་ན། གོང་གི“ཅན་བཞི”མངོན་དུ་འགྱུར་ཐུབ་རྒྱུ་ནི་དཔེ་མི་སྲིད་པ་ལྟ་བུ་ཞིག་རེད་མོད། འདི་ནི་མ་བརྒྱུད་ཐུ་མེད་ཅིག་ཀྱང་ཡིན་པས་ན། སྔ་མོ་ནས་ལམ་ལ་ཆས་པར་རིགས་སོ།། ལོ་རྒྱུས་ཀྱིས“ཅན་བཞིའི”མངོན་འགྱུར་བྱེད་མཁན་གྱི་མི་སྣ་སྐྱོང་ངེས། མི་སྣ་དེ་ནི་མི་གཅིག་གམ་ཚོགས་པ་གང་ཡིན་རུང་། ལོ་རྒྱུས་ཀྱིས་མི་བརྗེད་ཅིང་དེའི་མཚན་སྙན་སྲིད་མཐར་བརྟན་ནོ།།
༦ ཆབ་སྲིད་དམངས་གཙོ་ཅན་དུ་འགྱུར་རྒྱུ་ནི“ཅན་བཞིའི”གནད་འགག་རེད། ད་ལྟའི་དཔལ་འབྱོར་དང་རིག་གནས་དང་སྤྱི་ཚོགས་བཅས་ཀྱི་ཁྱབ་ཁོངས་ཀྱི་སྐྱོན་དང་ཉེས་པ་ཐམས་ཅད་ནི་ཆབ་སྲིད་དབང་ཤུགས་ལ་ཚོད་འཛིན་དང་ལྟ་སྐུལ་མེད་པ་ལས་བྱུང་བ་རེད། ད་ཡོད་ཀྱི་སྒེར་གཅོད་སྒྲིག་གཞི་འདིའི་འོག་ཏུ། ཆབ་སྲིད་དབང་ཤུགས་སུའི་ལག་ཏུ་ཡོད་ན། དེས་དབང་ཤུགས་ལོག་པར་སྤྱད་དེ་རང་དོན་གཉེར་བས། འདི་ནི་ཁྱབ་ཁོངས་གང་སར་རུལ་སུངས་བྱུང་བའི་ཁུངས་རེད། དེ་བས། ཁྱབ་ཁོངས་བཞི་བོའི་བཅོས་བསྒྱུར་བྱ་བའི་ཁྲོད། ཆབ་སྲིད་སྒྲིག་གཞིའི་བཅོས་བསྒྱུར་སྔོན་ལ་བསྟར་འོས། མིག་སྔར། ཆབ་སྲིད་སྒྲིག་གཞིའི་བཅོས་བསྒྱུར་ལ་རྒོལ་བའི་གཏམ་ཉོག་གང་སར་རྡོལ་གྱིན་འདུག་པས་ན། ང་ཚོས་ཆབ་སྲིད་སྒྲིག་གཞིར་བཅོས་བསྒྱུར་བྱས་ནས་ཆབ་སྲིད་དམངས་གཙོ་ཅན་དུ་བྱེད་པའི་འབོད་པ་ཆེ་རུ་བསྒྲག་འོས་སོ།།
[1] མའོ་ཙེ་ཏུང་གི་མི་དམངས་ཀུང་ཧྲེ་བསྒྱེལ་ཅིང་། མའོ་ཙེ་ཏུང་གི་སྐབས་ཀྱི་ལམ་སྲོལ་དང་བྱེད་ཕྱོགས་མང་པོ་མེད་པར་བཟོས་ནས་སྤྱི་ཚོགས་ཧྲིལ་པོ་རྣམ་པ་ཡར་ཐོན་གྱི་ལམ་ལ་སྐུལ་བ། རྒྱས་པ་འབྲེལ་ཡོད་ཡིག་ཆ་གཞན་ལ་གཟིགས་པར་ཞུ།
[2] བཅོས་བསྒྱུར་གྱིས་སྒོ་འབྱེད་པ་མཚོན་པ་དང་སྒོ་འབྱེད་ཀྱིས་ཀྱང་བཅོས་བསྒྱུར་མཚོན་པའོ།།

robotstxt: allowed

filter: keep


text:
དེ་ནི་ཁ་བཏགས་ཤིག་རེད་ཅེས་ང་རང་གིས་ཀྱང་ཚིག་ཐག་ཆོད་པོས་སྨྲ་མི་ཐུབ་ལ། དེ་ཉིད་ལྕེབས་པའི་ལས་གང་ཞིག་དང་འབྲེལ་བ་འདུག་ཅེས་ཚོད་ཚོད་དུ་བརྗོད་མི་ཕོད། སྤོ་བོ་གྲགས་པ་ནི་ལྷད་མེད་དག་གཙང་གི་གནས་ནས་འཚར་ཞིང་ལོ་ན་གཞོན་པའི་དུས་ནས་སེམས་ན་དད་པ་བརྟན་པོ་ཡོད་པ་ཞིག་ཡིན། དེ་བས་ངང་ཚུལ་འདི་འདྲ་བ་ནི་འབྱུང་མི་རུང་མོད། འོན་ཏེ་དངོས་གནས་ཟིང་ཆ་ཆེ་བའི་དོན་ཞིག་བྱུང་སོང་།
དོན་འདི་ཐོག་མར་ནད་ཐོ་ཞིག་ནས་དབུ་བརྩམས་ཏེ་བཤད་ཆོག
སྤོ་བོ་གྲགས་པའི་ཆུང་མའི་ལུས་པོ་ཇེ་ལོད་ནས་ཇེ་ལོད་དུ་གྱུར། དང་པོ་མགོ་ཡོམ་འཁོར་བ་ཙམ་ཡིན་ཡང་། རྗེས་སུ་དྲན་པ་ཐེངས་འགར་ཤོར། སྨན་ཁང་ནས་བརྟག་དཔྱད་བྱས་པས་རྨོ་མོ་བདེ་སྐྱིད་ལ་ད་གཟོད་ནད་ངན་པ་ཞིག་ཕོག་ཡོད་པ་ཤེས། སྤོ་བོ་གྲགས་པ་ནི་གཏམ་ངན་དེ་ཐོས་མཁན་དང་པོ་ཡིན་ལ། ནད་ཀྱི་རྒྱུ་མཚན་གསལ་པོར་ཤེས་རྗེས། ཁོང་གི་སེམས་པ་སྐད་ཅིག་རིང་སྐྱོ་བས་ཁེངས་པ་དང་། སེམས་སུ་འཕྱུར་བའི་ཁྲག་དྲོན་ནི་གློ་བུར་འཇིབས་སོང་བ་ལྟར་གྱུར་ཏེ། ཤུལ་དུ་བེམ་གོག་སྟོང་པ་ཉིད་ལས་མ་ལྷག་ཀྱང་། དེ་ཉིད་རྨོ་མོ་བདེ་སྐྱིད་ཀྱི་གྲོགས་སུ་བྱོན།
དེ་ནས་བཟུང་སྤོ་བོ་གྲགས་པ་ཁྱིམ་མི་གང་པོ་སེམས་ཁྲལ་གྱི་ཀློང་དུ་ཚུད། སྤོ་བོ་གྲགས་པས་བུ་ཕྲུག་ཚོ་དང་ལྷན་ཅིག་རྨོ་མོ་བདེ་སྐྱིད་སྨན་ཁང་ཆེ་ཆུང་མང་པོའི་ནང་ཁྲིད་ནའང་། བུ་ཕྲུག་ཚོ་སྡུག་ལ་གཏད་པ་དང་དངུལ་མང་པོ་བརླགས་པའི་ཁར་རྨོ་མོ་བདེ་སྐྱིད་འོ་བརྒྱལ་ལ་གཏད་ཅིང་སྤོ་བོ་ཁོང་རང་ཉིད་སེམས་སྐྱོ་བར་བྱས་ལ། དེ་ལས་ཀྱང་ཚབས་ཆེ་བ་ནི་ནད་གཞི་ཇེ་དགར་མི་འགྲོ་བ་དེ་རེད།
སྨན་པར་བསྟན་ནའང་འབྲས་བུ་ཅི་ཡང་མ་བྱུང་བས། རྨོ་མོ་བདེ་སྐྱིད་ཀྱིས་རང་ཁྱིམ་ནས་ནད་མི་གསོ་ཀ་མེད་བྱུང་། སྤོ་བོ་གྲགས་པས་ལག་པ་སྨན་སྒམ་གྱི་ནང་དུ་བསྲིངས་ཤིང་། མཛུབ་མོ་ལྔ་པོ་སོ་སོར་བགྲད་དེ་སྨན་སྒམ་ནང་ཡར་སྲེ་མར་སྲེ་བྱས་པའི་སྨན་ལེབ་དག་ལ་རེག སྨན་ལེབ་དག་ནི་སྡོང་པོའི་ལོ་མ་ཐར་ཐོར་དུ་སྤུངས་པ་དང་འདྲ་ལ། སྤོ་བོའི་ལག་པས་སྨན་སྒམ་ནང་མར་བསྲིངས་ཏེ་ཐུན་གཅིག་གི་སྨན་བླངས་ཤིང་། རེངས་ཤིང་མཁྲེགས་པོའི་དཔུང་བ་བརྐྱངས་ནས་དེ་ཉིད་མལ་ཁྲིར་ཉལ་བའི་ཆུང་མ་བདེ་སྐྱིད་ཀྱི་ཕྱོགས་སུ་གཏད། ཁོང་གི་གདོང་ནི་ཤིན་ཏུ་ཐང་ཆད་པའི་ཉམས་ཀྱིས་ཀུན་ནས་བཟུང་འདུག མིག་ཟུར་དང་དཔྲལ་བར་སྔར་ནས་ཡོད་པའི་གཉེར་མ་དག་ལས་གཞན་མཆུ་འགྲམ་དུའང་སེམས་ཁྲལ་གྱི་དབང་གིས་གཉེར་མ་ཕྲ་མོ་འགའ་ཆགས་འདུག སེམས་པའི་གཏིང་ནས་བྱུང་བའི་སེམས་ཁྲལ་དེ་མཆུ་འགྲམ་དུ་སྤུངས་རྗེས་གདོང་ལ་སྐྱོ་ཉམས་དོད་བྱེད་ཀྱི་གཉེར་མར་གྱུར་འདུག
རྨོ་མོ་བདེ་སྐྱིད་ཀྱིས་ཉི་མ་རྟག་པར་སྨན་བཏུང་དགོས། བུ་ཕྲུག་དག་གིས་རེས་བསྐོར་ཏེ་མོ་ལ་ནད་གཡོག་བྱས་ཤིང་དེའི་མཚུངས་སུ་རྫོགས་རྒྱུ་མེད་པའི་སྨན་སྣ་ཚོགས་ཁྱེར་ཡོང་བ་དང་། སྨན་དེ་དག་གིས་ཤོག་སྒམ་གཉིས་བཀང་འདུག རྨོ་མོ་བདེ་སྐྱིད་ཀྱིས་གཞོགས་གཅིག་ཏུ་ཉལ་ཏེ་སྨན་བལྡད་ནས་ཆུ་ཡིས་དེད་པ་དང་། ཁ་ཤ་ལྷེམ་ལྷེམ་དུ་འགུལ་བར་བྱས་ཏེ་སྐད་དམའ་མོས་ཁ་ཏོན་འདོན་གྱིན་འདུག མོའི་ངོ་མདངས་ཀྱང་དེ་འདྲ་ཤོར་མི་འདུག དེ་ལས་ལྡོག་སྟེ་སྤོ་བོ་གྲགས་པའི་ངག་ནས་ཤོར་བ་ནི“ང་རང་ཤི་ན་འགྲིག་འདུག”ཅེས་པའི་ཚིག་དེ་རེད། དེས་ཆུང་མ་བདེ་སྐྱིད་དང་བུ་ཕྲུག་དག་གི་སེམས་མི་སྐྱིད་པ་བྱས་པས། ཁོ་ཚོས་ད་ནས་བཟུང་ཚིག་ངན་པ་དེ་འདྲ་བཤད་མི་ཆོག་ཅེས་སྡིགས་སྨོད་བྱས།
མཚན་དཀྱིལ་ཞིག་ལ། རྨོ་མོ་བདེ་སྐྱིད་སྔ་མོ་ནས་གཉིད་དུ་ཡུར། མོའི་སྣ་ནང་གི་སྔུར་སྒྲས་དབུགས་གཏོང་ལེན་བྱེད་པ་དང་ལྷན་ཅིག་མཚན་མོའི་རྐྱང་དབྱངས་འཁྲོལ་གྱིན་འདུག སྤོ་བོ་གྲགས་པས་གཉིད་མ་ཁུག་པར་གམ་གྱི་ཁང་མིག་ནང་ན་ཉལ་ཁྲིའི་མགོ་རུ་ཙོག་སྟེ་ནད་ཐོར་ཞིབ་ཏུ་ལྟ་བཞིན་ཡོད། ལྟེབ་གཉེར་ཆགས་པའི་ནད་ཐོ་ནི་སྐམ་ཐན་གྱིས་བཟུང་བའི་ས་གཞི་དང་འདྲ་ལ། ནད་ཐོའི་ངོས་ཀྱི་ཡིག་འབྲུ་གཉིས་ནི་མིའི་ཚེ་སྲོག་འཕྲོག་པའི་གཡང་ས་ཉིད་དང་འདྲ་སྟེ། གློག་འོད་སེར་ནག་གི་འོག་ཏུ། ཚུར་འབུར་ཡོད་པ་ལྟར“སྐྲན་ནད”ཅེས་མངོན་འདུག སྤོ་བོ་གྲགས་པས་ཕལ་ཆེར་ཟླ་བ་འགའ་ལ་འདི་འདྲའི་གཉིད་མི་ཁུག་པའི་མཚན་ལམ་དག་བརྒལ་ཟིན།
སྤོ་བོ་གྲགས་པའི་ནད་ཐོར་འཇུས་པའི་ལག་ཟུང་ཉིད་བརླ་སྟེང་དུ་མར་ལྷུང་བ་དང་། ནད་ཐོའང་བར་སྣང་ནས་ཚད་ཆུང་ངུས་ཕར་གཡོ་ཚུར་གཡོ་བྱས་རྗེས་ཁོང་གི་རྐང་པའི་འགྲམ་དུ་ལྷུང་། ཁོང་གིས་མིག་ལམ་གྱི་ཚོན་མདོག་ཡོད་ཚད་ཀྱང་ཡལ་སོང་བ་ཇི་བཞིན་མདངས་ཤོར་བའི་མིག་གིས་རྐང་པའི་འགྲམ་ལ་བལྟས་ཤིང་མིག་ནང་དུ་འོད་ཕྲན་བུ་ཙམ་ཡང་མེད་པ་འདྲ། ཁོང་གི་སེམས་ནང་འཆར་སྒོ་ཅི་ཡང་མེད་མོད་རྣ་བའི་ནང་དུ་འབྲུ་མི་གསལ་བའི་མཚན་མོའི་ཁེར་ལབ་དག་གྲག་འོང་གིན་འདུག ཁོང་ནི་མཚན་མོ་ཅི་འདྲ་རིང་བ་ལའང་སྣང་དོགས་མེད་པར་ཧད་དེ་བསྡད་འདུག མིག་གི་རྒྱལ་མོ་ནི་སྨག་ནག་གི་མཚན་མོ་དང་ཀུན་ནས་མཚུངས་ཏེ། དེས་མཚན་མོའི་སྨག་རུམ་མཐའ་དག་འཇིབས་ཟིན་པ་འདྲ། དེ་ལྟར་དུས་ཐུན་འགའ་ཕར་བསྐྱལ་རྗེས། ཤར་ཕྱོགས་ཀྱི་རི་རྩེ་ནས་སྐྱ་མདའ་བཀྱགས་པ་དང་། རྒྱང་རིང་གི་རི་བོའི་ཕྲག་པར་སེར་མདངས་ཅན་གྱི་འོད་སྣང་ཕོག་བྱུང་། དེ་ནི་དཔྱིད་མགོ་མའི་ཉི་གཞོན་རང་རེད། འོན་ཀྱང་དེ་ཉིད་སྤོ་བོ་གྲགས་པར་སྐྱ་ཐིང་ཐིང་གི་སྣང་བ་ཙམ་ལས་མི་འདུག ཁོང་ཡར་ལངས་པའི་སྐད་ཅིག་མ་དེར། སེམས་སུ་འཆར་སྒོ་མེད་ལ་ཚོར་བའང་མི་འདུག སེམས་ཁུར་བྱེད་སའང་མི་འདུག ཁོང་གིས་དུས་ཡུན་རིང་པོར་རང་ཉིད་སྡུག་ལ་སྦྱོར་བྱེད་ཀྱི་འཚོ་ཐབས་དེའི་མཇུག་བསྒྲིལ་ན་འདོད།
ལག་པས་ཁ་བཏགས་ཤིག་ལ་རེག་ཞོར་དུ། ཁོང་སྒོར་བུད་པ་དང་དེ་ནས་ཟམ་སྣེ་ཞིག་ཏུ་སླེབས། ཁ་བཏགས་ཀྱི་སྣེ་གཅིག་ཟམ་པའི་ཀ་བར་བཏགས་པ་དང་། སྣེ་གཅིག་རང་གི་སྐེ་ལ་དཀྲིས་ནས་ལུས་པོ་ཟམ་འོག་ཏུ་དཔྱངས་པར་བྱས། ཁོང་གིས་དྲག་ཏུ་ཁོང་འདར་མ་བརྒྱབ་པར་ཁ་བསུམས་ཏེ་སོ་འཐམ་བཞིན་བསྡད། ཆུ་རྒྱུན་དྲག་པོ་ནི་ཁོང་གི་མིག་ལམ་ནས་ཇེ་དལ་ནས་ཇེ་དལ་དུ་གྱུར་ཅིང་མཐར་བཞུར་མཚམས་ཆད། ཆུ་ངོགས་ཀྱི་སྡོང་པོའི་སྟེང་དུ་ལྕགས་ལེབ་མོ་དང་འདྲ་བའི་སྡོང་ལོ་ནག་པོ་དག་བཀལ་འདུག་ལ་དེ་དག་ནི་རླུང་དང་ལྷན་ཅིག་གཡོ་བར་མི་བྱེད། ཁོང་གི་མིག་གི་རྒྱལ་མོ་ཇེ་ཆེར་སོང་སྟེ་ནག་པོར་གྱུར་པ་དང་།ལྕེ་ནི་མཆུ་ཡི་ཕྱི་རུ་དལ་གྱིས་ལྷགས། ཁ་བཏགས་དེའང་ནག་པོར་གྱུར། །
རྩོམ་སྒྲིག་པ། ཀླུ་འབུམ་ཚེ་རིང་།


text:
རྩོམ་པ་པོ། ཝང་ཝི་ལུའོ། བོད་འགྱུར། འབྲོག་མྱི།
མཆན། སྐུ་ཞབས་ཝང་ཝི་ལུའོ (王维洛) ནི་ཆུ་བེད་བཟོ་སྐྲུན་ཆེད་མཁས་པ་དང་། བཟོ་བཀོད་རིག་པའི་འབུམ་རམས་པ། རྒྱ་ནག་དང་བོད་ཀྱི་ཆུ་བེད་དང་ཁོར་ཡུག་སྐོར་ལ་དཔྱད་གཏམ་མོད་པོ་འབྲི་མཁན། དེང་གི་རྒྱ་ནག་གི་ཆུ་བེད་དང་ཁོར་ཡུག་ཐད་ཚད་འཛིན་སའི་མང་གྲགས་ཅན་གྱི་ཆེད་མཁས་པ་ཞིག་རེད། རྒྱུན་དུ་བཞུགས་གནས་ཡོ་རོབ་འཇར་མིན་རེད།
ཡར་ཀླུང་གཙང་པོ་ནི་བོད་རང་སྐྱོང་ལྗོངས་མངའ་ཁོངས་ཀྱི་ཆུ་བོ་ཆེ་ཤོས་དེ་ཡིན་ལ། འཛམ་བུ་གླིང་དུ་ས་བབ་མཐོ་ཤོས་ཀྱི་གཙང་པོ་དེའང་ཡིན། འབྲི་ཆུ་དང་རྨ་ཆུ་ནང་བཞིན། ཡར་ཀླུང་གཙང་པོ་ནི་བོད་ཀྱི་དཔལ་ཡོན་གྱི་འབྱུང་གནས་དང་མ་ཡུམ་གཙང་པོ་ཡིན། ཡར་ཀླུང་གཙང་པོའི་སྐྱེ་ཁམས་མ་ལག་དེ་འབྲི་ཆུ་ལས་ཀྱང་དམིགས་བསལ་ཆེ་བ་དང་གནོད་འཚེ་ཕོག་སླ་བས། ཡར་ཀླུང་གཙང་པོ་གསར་སྤེལ་དགེ་བེད་ལེན་པའི་ལས་གཞི་དེ་འབྲི་ཆུ་གསར་སྤེལ་ལས་གནོད་འཚེ་ལྡབ་འགྱུར་གྱིས་ཆེ་བ་ཡོད།
གཅིག འབྲི་ཆུ་གསར་སྤེལ་ལས་ཀྱང་སྨྱོ་ཧམ་ཆེ་བའི་ཡར་ཀླུང་གཙང་པོ་གསར་སྤེལ།
༡༩༩༢ ལོར་རྒྱ་ནག་རྒྱལ་ཡོངས་དམངས་ཆེན་གྱིས་རྒྱལ་སྲིད་སྤྱི་ཁྱབ་ལྷན་ཁང་གིས་འབྲི་ཆུ་འགག་གསུམ་གསར་སྤེལ་བྱ་རྒྱུའི་གྲོས་གཞི་ལ་ཆོག་མཆན་བཀོད་ཅིང་། ༡༩༩༤ ལོར་འབྲི་ཆུ་འགག་གསུམ་གྱི་བཟོ་སྐྲུན་མགོ་ཚུགས་ནས། འབྲི་ཆུ་གསར་སྤེལ་ཆེན་མོ་དངོས་སུ་མགོ་བརྩམས། ༢༠༠༡ ལོའི་ཟླ ༣ པའི་ནང་། སྐབས་དེའི་སི་ཁྲོན་ཞིང་ཆེན་གྱི་དམར་ཤོག་དྲུང་ཆེ་ཀྲུག་ཡོང་ཁང(周永康)གིས་ཙི་ཕེང་ཕུ(紫坪铺)ཆུ་རགས་ཆེན་མོའི་བཟོ་བཀོད་ཀྱི་ལས་མགོ་བརྩམས་པ་སྦྲགས་ནུབ་རྒྱུད་ཆུ་གློག་དགེ་བེད་གསར་སྤེལ་གྱི་དུང་བརྡ་བརྒྱབས་པ་རེད། དུས་དེ་རིང་ལྷང་ལྷང་གི་དུང་སྒྲ་དེ་ད་དུང་ཡང་འཇགས་མེད། ཚོད་དཔག་ཅིག་བྱས་ན། ༢༠༣༠ ལོའི་སྔོན་དུ་བོད་ཕུད་པའི་རྒྱ་ནག་ནང་ཁུལ་གྱི་ཆུ་གློག་ཐོན་ཁུངས་ཡོད་དོ་ཅོག་གསར་སྤེལ་བྱས་ནས་རྫོགས་འགྲོ།
ཡར་ཀླུང་གཙང་པོའི་ཆུ་གློག་ཐོན་ཁུངས་ཀྱི་གསར་སྤེལ་དེ་རིག་གསར་སྔོན་གྱི་སྤྱི་ལོ ༡༩༥༨ ལོ་ནས་མགོ་ཚུགས་ཡོད་མོད། འོན་ཀྱང་ལག་རྩལ་གྱི་ཞན་ཆའི་དབང་གིས་གནས་སྐབས་རིང་ལུས་པ་རེད། ༡༩༨༦ ལོར། རྒྱ་ནག་དབུས་གཞུང་གིས་ཡར་ཀླུང་གཙང་པོའི་འཁྲིས་ཀྱི་ཡར་འབྲོག་གཡུ་མཚོའི་ཆུ་གློག་ས་ཚིགས་དེ་ལག་སྐྱེས་ཤིག་གི་ཚུལ་དུ་བོད་རང་སྐྱོང་ལྗོངས་སྲིད་གཞུང་ལ་ཕུལ་ནས། ཡང་བསྐྱར་གསར་སྤེལ་བྱ་ཆེད་འགག་གནད་ལས་འགྲོལ་ཐབས་བྱས། ཡིན་ན་ཡང་། འཛུགས་སྐྲུན་རྣམ་གྲངས་དེར་ཀུན་གཟིགས་པན་ཆེན་རིན་པོ་ཆེ་མཆོག་དང་ང་ཕོད་ངག་དབང་འཇིགས་མེད་སོགས་བོད་རིགས་དབུ་ཁྲིད་ཚོས་ངོ་རྒོལ་མཐའ་གཅིག་ཏུ་བྱས་རྐྱེན་ལམ་ལྷོང་བྱུང་མེད།
༢༠༡༠ ལོར། ཡར་ཀླུང་གཙང་པོའི་ཆུ་གློག་གསར་སྤེལ་གྱི་འཆར་གཞི་ཡང་བསྐྱར་ལག་ལེན་དུ་བསྟར་མགོ་ཚུགས། ༢༠༡༤ལོར། ཡར་ཀླུང་གཙང་པོའི་ཆུ་གཞུང་གི་ཆུ་གློག་ཆུ་རགས་ཆེ་ཤོས་རྫམ་ཆུ་རགས་ཆེན་མོ་འགྲུབ་ནས་གློག་འདོན་གྱི་ལས་མགོ་བརྩམས། དོན་དངོས་སུ་ཡར་ཀླུང་གཙང་པོ་གསར་སྤེལ་དེ་འབྲི་ཆུ་གསར་སྤེལ་ལས་ཀྱང་སྨྱོ་ཧམ་ཆེ་ཞིང་། སྐྱེ་ཁམས་ཁོར་ཡུག་དང་རིག་གཞུང་མཇུག་འབྲས་ལ་དེ་བས་ཀྱང་བསམ་མནོ་བཏང་མེད།
གཉིས། སྤྱི་ལེ ༣༠འི་ནང་ཚུན། ཆུ་རགས་གྲངས་ལྔ་བསྐྲུན་ཡོད། རགས་ཀྱི་མཐོ་ཚད་ལ་ནི།
གོམ་པ་བརྒྱ་ལས་བརྒལ་སོང་། མཇུག་འབྲས་མི་བསམ་རང་བསམ།
ཡར་ཀླུང་གཙང་པོ་ནི་བོད་ལྗོངས་མངའ་ཁོངས་ཀྱི་ཆུ་བོ་ཆེ་ཤོས་དེ་ཡིན་ལ། འཛམ་གླིང་ཁྱོན་ཡོངས་སུ་ས་བབ་མཐོ་ཤོས་ན་བཞུར་བའི་གཙང་པོ་ཆེ་ཤོས་ཀྱི་གྲས་ཀྱང་ཡིན། འབྲི་ཆུ་དང་རྨ་ཆུ་ནང་བཞིན། ཡར་ཀླུང་གཙང་པོ་ནི་བོད་ཀྱི་དཔལ་ཡོན་གྱི་འབྱུང་གནས་དང་མ་ཡུམ་གཙང་པོ་ཡིན།
ད་ལྟའི་ཆར། ཡར་ཀླུང་གཙང་པོའི་ཆུ་གློག་གསར་སྤེལ་དེ་གཙང་པོ་དེའི་གཙང་དཀྱིལ་དུ་འདུས་ཡོད། དེ་དང་ཆབས་ཅིག་ཡར་ཀླུང་གཙང་པོའི་ཀྱོག་ཆེན་དུ་འཛམ་གླིང་སྟེང་གི་ཆུ་གློག་ཆུ་རགས་ཆེ་ཤོས་དེ་བསྐྲུན་རྒྱུའི་སྔོན་འགྲོའི་ལས་གཞི་ལ་གྲ་སྒྲིག་བྱེད་མུས་སུ་རེད།
རྫམ་ཆུ་གློག་ཁང་ནི་ཡར་ཀླུང་གཙང་པོའི་ཆུ་གཞུང་གི་གཙང་དཀྱིལ་དུ་འཆར་བཀོད་དང་ཡང་ན་སྐྲུན་བཞིན་པའི་ཆུ་རགས་བརྒྱད ༼ ལ་ལས་བཅུ་གཅིག་ཟེར༽ ཀྱི་ནང་གི་གཅིག་རེད། གཞན་རྣམས་ནི། སྦ་ཡུལ་ཆུ་གློག་ཁང་། ཏཱ་གུ(大古དུང་དོར་མིན་ནམ་སྙམ།)ཆུ་གློག་ཁང་། ཇེས་ཞུ(街需)ཆུ་གློག་ཁང་། རྒྱ་ཚ་ཆུ་གློག་ཁང་། གླིང་མདའ་ཆུ་གློག་ཁང་། སྒྲོམ་མདའ་ཆུ་གློག་ཁང་། སྣང་ཆུ་གློག་ཁང་བཅས་རེད། རྟ་རྒྱུགས་ཆུ་རྩོད་གྱི་དུས་རབས་ལོ་ཤས་སྔོན་ནས་བརྩམས་ཡོད་ལ། ཆུ་གློག་ཁང་ཆེན་པོ་བརྒྱད་ཀྱི་ཁོངས་ཀྱི་སྔ་མ་ལྔ་དེ་ཧྭ་ནེང(华能)གློག་ཤུགས་ཚོགས་ཁག་ལ་གཏོགས་པ་དང་། གཱི་ཀྲུག(葛洲)ཚོགས་ཁག་དང་དྲག་ཆས་ཉེན་རྟོག་ཆུ་གློག་རུ་ཁག་གིས་འགན་ལེན་འཛུགས་སྐྲུན་བྱས་ཡོད་པ་དང་། ཕྱི་མ་གསུམ་དེ་གོའུ་ཏེན(国电)ཚོགས་ཁག་དང་དྲག་ཆས་ཉེན་རྟོག་ཆུ་གློག་རུ་ཁག་གི་འགན་ལེན་འཛུགས་སྐྲུན་བྱེད་ཀྱིན་ཡོད།
ཧྭ་ནེང་ཚོགས་ཁག་གིས་ཡར་ཀླུང་གཙང་པོའི་ཆུ་གཞུང་གི་གཙང་དཀྱིལ་ས་ཁུལ་ཁག་ཏུ་བསྐྲུན་རྒྱུའི་ཆུ་རགས་ཆེན་པོ་ལྔ་ལ་མཚོན་ན། སྔ་གཞུག་གི་བར་ཐག་ན་སྤྱི་ལེ ༣༧ ལས་མེད་པ་དང་། སྦ་ཡུལ་ཆུ་རགས་ཆེན་མོ་དང་ཏཱ་གུ་ཆུ་རགས་ཆེན་མོ་གཉིས་ཀྱི་བར་ན་སྤྱི་ལེ ༨ དང་། ཏཱ་གུ་ཆུ་རགས་ཆེན་མོ་དང་ཇེས་ཞུ་ཆུ་རགས་ཆེན་མོའི་བར་སྤྱི་ལེ ༧ ། ཇེ་ཞུ་ཆུ་རགས་ཆེན་མོ་དང་རྫམ་ཆུ་གློག་ཁང་གི་བར་སྤྱི་ལེ ༡༠། རྫམ་ཆུ་གློག་ཁང་དང་རྒྱ་ཚ་ཆུ་རགས་ཆེན་མོའི་བར་སྤྱི་ལེ ༡༡ དང་ཕྱེད་ཀ་ལས་མེད། ཆུ་རགས་འཛུགས་སྐྲུན་སྟུག་ཚད་ཐད་ནས་བཤད་ན། འཛམ་གླིང་སྟེང་གི་གཙང་པོ་ཆེན་པོ་མཐའ་དག་དང་བསྡུར་ན། ཡར་ཀླུང་གཙང་པོ་ནི་ཆུ་གཞུང་དུ་ཆུ་རགས་འཛུགས་སྐྲུན་བྱས་པའི་སྟུག་ཚད་ཧ་ཅང་མཐུག་པོའི་གཙང་པོ་དེ་རེད།
སྦ་ཡུལ་ཆུ་རགས་སུ་ཆུ་བསྐྱིལ་བའི་མཐོ་ཚད་ལ་གོམ་པ ༩༥དང་། ཇེས་ཞུ་ཆུ་རགས་སུ་ཆུ་བསྐྱིལ་བའི་མཐོ་ཚད་ལ་གོམ་པ ༡༡༧། རྫམ་ཆུ་གློག་ཁང་དུ་ཆུ་བསྐྱིལ་བའི་མཐོ་ཚད་ལ་གོམ་པ་༡༡༦། རྒྱ་ཚ་ཆུ་རགས་སུ་ཆུ་བསྐྱིལ་བའི་མཐོ་ཚད་ད་དུང་གཏན་འབེབ་བྱས་མི་འདུག ཆུ་རགས་ཆེན་པོ་དེ་ལྔ་བོའི་མཐོ་ཚད་ཕྱོགས་གཅིག་ཏུ་བསྡོམས་ན་མཐོ་ཚད་ལ་གོམ་པ ༥༠༠ བརྒལ་ཡོད། ཆུ་གཞུང་སྤྱི་ལེ ༣༧ གྱི་ནང་ཚུན་དུ་ཆུའི་མཐོ་ཚད་ལ་གོམ་པ་བརྒྱ་བརྒལ་བའི་ཆུ་རགས་ཆེན་མོ་ལྔ་བསྟུད་མར་བསྐྲུན་རྒྱུ་དང་། ཁྱོན་བསྡོམས་པའི་མཐོ་ཚད་དེ་གོམ་པ ༥༠༠ ལས་བརྒལ་ཡོད་པས། དེ་ནི་འཛམ་གློང་ཁྱོན་ཡོངས་ཀྱི་ལོ་རྒྱུས་སུ་བྱུང་མ་མྱོང་བ་ཞིག་རེད།
གསུམ། མེ་ཏོག་ཆུ་རགས་ཆེན་མོ།
རྒྱ་ནག་གི་བཟོ་བཀོད་པ་ཚོར་མཚོན་ན། མེ་ཏོག་ཆུ་རགས་ཆེན་མོ་ནི་འབྲི་ཆུ་འགག་སྒོའི་ཆུ་རགས་ལས་ཀྱང་མཛེས་ཤིང་ལྟ་ན་སྡུག་པའི་སྨོན་འདུན་དེ་ཡིན། ཁོང་ཚོའི་བཤད་སྟངས་ལྟར་ན། རྫམ་ཆུ་གློག་ཁང་དེ་ཡར་ཀླུང་གཙང་པོ་གསར་སྤེལ་གྱི་བསྟན་བཅོས་དེའི་མཆོད་བརྗོད་ལྟ་བུ་ཞིག་རེད།
རྒྱ་ནག་གི་སྨྱན་བྱད་ཁག་གི་གནས་ཚུལ་ལ་གཞིགས་ན། ཡར་ཀླུང་གཙང་པོའི་ཀྱོག་ཆེན་ནི་འཛམ་གླིང་སྟེང་ཆེས་གཏིང་ཟབ་པ། ཆེས་རིང་པའི་གྲོག་རོང་དེ་ཡིན་ལ། གྲོག་རོང་གི་སྟོད་དེ་བོད་ལྗོངས་སྨན་གླིང་རྫོང་རྟ་ཐོག་ཁ་གྲོང་ཚོ༼ ས་བབ་གོམ་པ ༢༨༨༠༽ ནས། ལྷོ་སྣེ་མེ་ཏོག་རྫོང་པཱ་ཞི་ཁ་གྲོང་ཚོ༼ ས་བབ་གོམ་པ ༡༡༥༽ བར་དུ་སྤྱིའི་རིང་ཚད་ལ་སྤྱི་ལེ ༥༠༥ ཡོད་ཅིང་། གཏིང་ཟབ་ཤོས་དེ་གོམ་པ ༦༠༠༩ ཡོད་པ་རེད། ཡར་ཀླུང་གཙང་པོའི་ཆུ་ཤུགས་ཐོན་ཁུངས་ཀྱི་གསོག་ཚད་ལ་སྟོང་ཝྭ་ཁྲི ༧༩༠༠ ལྷག་ཡོད་པར་ངོས་འཛིན་བྱས་ཡོད། དེའི་ཁྲོད་དུ་ཀྱོག་ཆེན་གྲོག་རོང་གིས་ཡར་ཀླུང་གཙང་པོའི་ཆུ་ཤུགས་ཐོན་ཁུངས་ཀྱི་སུམ་ཆའི་གཉིས་ཡན་ཟིན་ཡོད། འཆར་གཞི་ལྟར་ན་ཀྱོག་ཆེན་ཁུལ་དུ་ཆུ་གློག་ཁང་གསར་བསྐྲུན་བྱེད་རྒྱུ་ཡིན་པ་དང་། བོངས་ཚད་སྟོང་ཝྭ་ཁྲི ༤༠༠༠ ནས ༥༠༠༠ ཅན་གྱི་འཕྲུལ་འཁོར་འཛུགས་འཆར་ཡོད་ཅིང་། དེ་ནི་འབྲི་ཆུ་འགག་གསུམ་ཆུ་བེད་ལྟེ་བའི་ལྡབ་གཉིས་དང་ཡང་ན་ལྡབ་གཉིས་དང་ཕྱེད་ཀའི་གཞི་ཁྱོན་ཡིན་པ་རེད། མ་འོངས་པའི་དུས་ཡུན་ཤིན་ཏུ་རིང་པོ་ཞིག་ལ་དེ་ལྟ་བུའི་ཆུ་གློག་འཕྲུལ་ཆས་གཞི་ཁྱོན་ལས་བརྒལ་མི་ནུས། ད་ལྟའི་ཆར་འབྲི་ཆུ་འགག་གསུམ་ཚོགས་ཁག་དང་། ཧྭ་ནེང་ཚོགས་ཁག་ཁེ་ལས་ཁང་སོགས་མེ་ཏོག་རྫོང་ཁོངས་སུ་སོང་ནས་སྔོན་འགྲོའི་ལས་གཞི་གྲ་སྒྲིག་བྱས་དང་བྱེད་མུས་སུ་ཡོད། དེའི་ནང་དུ ༢༠༡༠ ལོ་ནས ༢༠༡༣ ལོར། འབྲི་ཆུ་འགག་གསུམ་ཚོགས་ཁག་གི་དབུས་ལས་ཁང་དང་དེ་བཞིན་གཤམ་འོག་གི་འབྲི་ཆུ་གློག་ཤུགས་ཀྱིས་བོད་ལྗོངས་ལ་རོགས་རམ་འཛུགས་སྐྲུན་སོགས་རྣམ་གྲངས་བཞི་ཁས་བླངས་ཡོད་ཅིང་། སྒོར་མོ ༧༨༧༣༣༢༠༠ ཞལ་འདེབས་གནང་བ་དང་། ༢༠༡༣ ལོར་སྒོར ༣༥༠༠༠༠༠༠ ཞལ་འདེབས་སུ་ཕུལ་ཡོད་པ་རེད། སྔོན་འགྲོའི་མ་རྩ་བཙུགས་ཟིན་པས། ཁེ་བཟང་ཞིག་ངེས་པར་དུ་ཡོང་དགོས་ཀྱིན་ཡོད་པས། མདའ་མོ་ལྟོང་ཁར་སྤྲད་ཟིན་པས་མི་འཕེན་ལས་ཀྱི་རང་འཕེན་ཡིན།
རྒྱ་ནག་གི་སྨྱན་བྱད་ཁག་གི་ངོས་འཛིན་བྱས་པའི་རྒྱ་ནག་གི་གནད་དོན་ཆེ་ཤོས་ནི། མེ་ཏོག་རྫོང་པཱ་ཞི་ཁ་གྲོང་ཚོ་ཟེར་བ་དེ་རྒྱ་ནག་གི་དོན་དངོས་བདག་དབང་བཏང་འཛིན་འོག་མེད་པ་དང་། ས་ཁུལ་དེ་ལྷོ་ཁ་ས་ཁུལ་དུ་ཡོད་ཅིང་། ས་ཁུལ་དེ་དག་གི་དོན་དངོས་བཏང་འཛིན་བྱེད་མཁན་རྒྱ་གར་ཡིན། རྒྱ་ནག་གཞུང་གིས་གཏན་འབེབས་བྱེད་ཆོག་པའི་ཆུ་རགས་ཀྱི་ས་ཚིགས་དེ་རྒྱ་གར་གྱི་བཏང་འཛིན་འོག་ཡོད་པའི་ས་ཁུལ་ཡིན་མི་རུང་ལ། དེ་ངེས་པར་དུ་རྒྱ་ནག་རང་གི་བཏང་འཛིན་འོག་ཡོད་པའི་ས་ཁུལ་ནང་ཡིན་དགོས། གཅིག་བགྱིས་ན་རྒྱ་ནག་དང་རྒྱ་གར་གྱི་བཏང་འཛིན་ས་ཁུལ་གྱི་འགྲམ་ཡིན་ཡང་སྲིད། ཡིན་ན་ཡང་། དམག་དོན་ཐད་ནས་བཤད་ན། དེ་ནི་བདེ་འཇགས་ཤིག་མིན།
བཞི། ཡར་ཀླུང་གཙང་པོའི་ཆུ་ལག་ཁག་གསར་སྤེལ།
ཡར་ཀླུང་གཙང་པོའི་ཆུ་གཞུང་སྟེང་གི་གསར་སྤེལ་ཆེ་རིགས་ཁག་ལས་གཞན། ཡར་ཀླུང་གཙང་པོའི་ཆུ་ལག་ཁག་གི་སྟེང་དུའང་རྔམ་བརྗིད་ཆེ་བའི་དགེ་བེད་གསར་སྤེལ་འཆར་གཞི་སྤེལ་གྱིན་ཡོད། སྐུ་ཞབས་ཡཱང་ཡོན(扬勇)གྱིས་མཁོ་སྤྲོད་བྱས་པའི་ཡིག་ཆར་གཞིགས་ན། ཆུ་ལག་ཁག་ཏུ་བསྐྲུན་རྒྱུའི་གསར་སྤེལ་གྱི་འཆར་གཞི་གཤམ་གསལ།
ཡིད་འོང་གཙང་པོ། སྟོང་ཝྭ་ཁྲི ༢༨།
ཕར་ལུང་གཙང་པོ། སྟོང་ཝྭ་ཁྲི ༡༩།
ཉང་ཆུ། སྟོང་ཝྭ་ཁྲི ༣༠། དེའི་ནང་དུ་དཔའ་གསུམ་མཚོ་རུ་ཆུ་རགས་ཆེན་མོ་གསུམ་བསྐྲུན་པ་ཐེ་ཡོད། ༼ སྟོང་ཝྭ་ཁྲི ༡༠ ༽
ཨོ་ཁ་ཆུ། ཆུ་རགས་གསུམ། ཁྱོན་བསྡོམས་པའི་སྟོང་ཝྭ་ཁྲི ༥།
སྐྱིད་ཆུ། སྟོང་ཝྭ་ཁྲི ༢༠། དེའི་ནང་དུ་སྟོང་ཝྭ་ཁྲི ༡༠ ཅན་གྱི་འབྲི་གུང་ཆུ་གློག་ཁང་བསྐྲུན་ཟིན་པ་རེད།
མྱང་ཆུ། སྟོང་ཝྭ་ཁྲི ༣༠།
མདོག་གཞུང་གཙང་པོ། སྟོང་ཝྭ་ཁྲི ༦༠།
གམ་པ་རྫོང་གདིང་སྐྱེས་དང་བུམ་ཆུའི་བར། སྟོང་ཝྭ་ཁྲི ༢༠༠།
རྫ་ཡུལ་ཆུ་བོ། སྟོང་ཝྭ་ཁྲི ༡༥༠ཉེ་བ།
ཆུ་བོ་ཆུང་ཆུང་བྲག་ཆུ༼ ཉང་ཆུའི་ཆུ་ལག་ཞིག༽ གི་སྟེང་དུའང་ཆུ་རགས་བདུན་འཛུགས་སྐྲུན་བྱེད་འཆར་ཡོད་པ་རེད།
རྒྱ་ནག་ནང་ཁུལ་གྱི་ཡར་ཀླུང་གཙང་པོའི་ཆུ་གློག་གསར་སྤེལ་འཆར་གཞིའི་སྤྱིའི་གློག་འདོན་བོངས་ཚད་ནི་སྟོང་ཝྭ་ཁྲི ༦༥༠༠ ནས ༨༠༠༠རེད། བོངས་ཚད་དེ་འབྲི་ཆུ་འགག་གསུམ་ཆུ་རགས་ཆེན་མོ་བཞིའི་གཞི་ཁྱོན་དང་མཉམ་པའི་བཟོ་བཀོད་ཞིག་རེད།
ལྔ། ཡར་ཀླུང་གཙང་པོའི་ཆུ་བེད་གསར་སྤེལ་པའི་དམིགས་ཡུལ།
ཡར་ཀླུང་གཙང་པོའི་ཆུ་བེད་གསར་སྤེལ་གྱི་དམིགས་ཡུལ་གཙོ་བོ་ཞིག་ནི་བོད་གློག་ཕྱི་ཚོང་གི་དམིགས་ཡུལ་ཁོ་ན་ཡིན།
བོད་དབུས་མཐོ་སྒང་དུ་ཕུན་སུམ་ཚོགས་པའི་ཆུ་ཤུགས་ཐོན་ཁོངས་ཡོད་པ་ལས་གཞན། ཉི་མའི་འགྱེད་འཕྲོའི་ཐོན་ཁུངས་ཀྱང་ཕུན་སུམ་ཚོགས་པ་ཡིན། ད་དུང་རླུང་ཤུགས་དང་ས་དྲོད་ཐོན་ཁུངས་ཀྱང་ཡོད། གལ་ཏེ་ས་གནས་བོད་མི་དམངས་ཀྱི་གློག་ཤུགས་དགོས་མཁོ་སྐོང་ཆེད་ཁོ་ན་ཡིན་ཚེ། ཉི་མའི་འགྱེད་འཕྲོའི་ཐོན་ཁུངས་དང་། རླུང་ཤུགས། ས་དྲོད་ཐོན་ཁུངས་སོགས་དམིགས་སུ་བཀར་ནས་སྔོན་དུ་གསར་སྤེལ་དང་བཀོལ་སྤྱོད་བྱེད་འོས། དེ་ལྟར་བྱས་པའི་དགེ་མཚན་ནི་མ་རྩ་ཉུང་ཉུང་ཞིག་བཀོལ་ན་གྲུབ་འབྲས་ཆེན་པོ་ཞིག་རེག་སླ། ལྷག་པར་དུ་བོད་མི་འཚོ་གནས་ཀྱི་ཁྱད་ཆོས་ཏེ་ཁ་འཐོར་ནས་གནས་སྡོད་དང་དུས་ཚིགས་དང་བསྟུན་ནས་རྩྭ་ཆུ་སྙེག་ནས་འགྲོ་བའི་ཁྱད་ཆོས་དང་ཤིན་ཏུ་མཐུན། ཡིན་ན་ཡང་། བོད་རང་སྐྱོང་ལྗོངས་ཀྱི་ད་ལྟའི་གློག་ཤུགས་མཁོ་འདོན་གྱི་སྒྲིག་གཞི་ལ་གཞིགས་ན༼ ༢༠༡༤ལོའི་བར༽ རླུང་ནུས་ལ་བརྟེན་པའི་གློག་ཤུགས་སྟོང་ཝྭ་ཁྲི ༠.༧༥མ་གཏོགས་མེད་ལ། དེས ༠.༤ %ཟིན་ཡོད་པ་དང་། ཉི་འོད་ནུས་པའི་གློག་སྟོང་ཝྭ་ཁྲི ༡༩.༩༠། དེ་ཡིས ༡༡.༧%མ་གཏོགས་ཟིན་མེད། ས་དྲོད་གློག་ཁང་སྟོང་ཝྭ་ཁྲི ༢.༧༠། དེས་༡.༦%ཟིན་ཡོད། དེ་མིན་པའི་གློག་རིགས་སྟོང་ཝྭ་ཁྲི ༡.༦༠། དེས ༡.༠%མ་གཏོགས་ཟིན་མེད། འོན་ཀྱང་། རྡོ་སྣུམ་སྲེག་པའི་མེ་གློག་རིགས་ཏེ་སྐམ་གློག་སྟོང་ཝྭ་ཁྲི ༣༩.༠༠། དེ་ཡིས་༢༣.༠%ཟིན་ཡོད་ལ། གློག་ཤུགས་གཙོ་བོ་དེ་ཆུ་གློག་ཡིན་ཞིང་། དེ་ཡི་བོངས་ཚད་ལ་སྟོང་ཝྭ་ཁྲི ༡༠༥.༧ཡོད་ཅིང། དེ་ཡིས༦༢%ཟིན་འདུག ༢༠༡༤ལོའི་ལོ་མཇུག་བར། བོད་རང་སྐྱོང་ལྗོངས་ཀྱི་གློག་འདོན་སྤྱིའི་བོངས་ཚད་ནི་སྟོང་ཝྭ་ཁྲི ༡༦༩.༦༥ཡིན་པ་དང་། བོངས་ཚད་དེ་དགོས་མཁོ་ལས་ཆེ་བ་ཡིན་པས། ཕྱི་ཕྱོགས་སུ་ཚོང་བསྒྱུར་བྱེད་མགོ་བརྩམས་འདུག མ་འོངས་པར་བོད་རང་སྐྱོང་ལྗོངས་དེ་གློག་ཤུགས་ཕྱི་ཚོང་གི་ལྗོངས་ཆེན་ཞིག་ཏུ་གྱུར་ངེས་ཡིན།
བོད་རིགས་གྲོགས་པོ་ཞིག་གིས་བོད་ཁུལ་གྱི་གློག་གི་དངོས་ཡོད་གནས་སྟངས་འགྲེལ་བརྗོད་ལྟར་ན། ལྷ་ས་ཐེ་བའི་བོད་ལྗོངས་ཀྱི་ས་ཁུལ་མང་པོ་ཞིག་ཏུ་དུས་རྟག་ཏུ་གློག་ཆད་པའི་གནས་ཚུལ་བྱུང་གིན་ཡོད། ཡིན་ན་ཡང་། དེ་ནི་གློག་ཤུགས་ཀྱིས་མ་འདང་པར་བྱུང་བ་ཞིག་མིན་ལ། དེ་ནི་གློག་ཤུགས་མཁོ་སྤྲོད་སྒེར་སྡོམ་ལས་བྱུང་བ་ཤར་སྟག་རེད། རྒྱལ་གཉེར་གློག་ཤུགས་ཚོགས་ཁག་གིས་ཁོང་ཚོའི་ཁྲོམ་རའི་གོ་ས་དམ་སྲུང་གི་སླད་དང་། སྤྱི་ཚོགས་སྟེང་ཁོང་ཚོའི་སྨྲ་བརྗོད་ཀྱི་དབང་ཆ་དམ་འཛིན་སླད་དུ་བསམ་བཞིན་དུ་གློག་གཅོད་ཀྱིན་ཡོད་ལ། གློག་མི་འདང་པའི་རྣམ་པ་བཟོ་བཞིན་ཡོད་ལ། དེ་ལྟར་བྱས་པར་རྒྱ་ཆེའི་བོད་མི་དམངས་ཀྱིས་ཡར་ཀླུང་གཙང་པོ་གསར་སྤེལ་བེད་སྤྱོད་བྱ་རྒྱུར་ངོ་རྒོལ་རིགས་མི་ཡོང་རྒྱུའི་སླད་ཁོ་ནར་དམིགས་ཡོད། དེ་ནི་འབྲི་ཆུའི་འགག་གསུམ་གྱི་བཟོ་བཀོད་དངོས་སུ་མགོ་མ་ཚུགས་པའི་སྔོན་གྱི་གནས་སྟངས་དང་ཤིན་ཏུ་འདྲ་བོ་རེད། འབྲི་ཆུའི་འགག་གསུམ་གྱི་ཆུ་རགས་རྒྱག་རྒྱུའི་བཟོ་བཀོད་དངོས་སུ་མ་བརྩམ་པའི་སྔོན་དུ། རྒྱ་ནག་ཀྲུང་ཡོན(中原)་ས་ཆེན་ལ་གློག་གིས་མི་འདང་བའི་དཀའ་ངལ་མེད། འགག་གསུམ་བཟོ་བཀོད་འཛུགས་སྐྲུན་གྱི་བརྒྱུད་རིམ་ཁྲོད། ལའེ་ཕེང(李鹏)གིས་ཐབས་བརྒྱ་ཇུས་སྟོང་གིས་ནུས་ཤུགས་ཟད་གྲོན་དུ་འགྲོ་བའི་བཟོ་ལས་ཆེན་པོའི་རིགས་འཕེལ་རྒྱས་བྱས་པ་རེད། དེའི་དམིགས་ཡུལ་ནི་ཟད་གྲོན་ཆེན་པོ་འགྲོ་བའི་བཟོ་ལས་ཆེན་པོ་རིགས་ཀྱིས་འགག་གསུམ་བཟོ་བཀོད་ཀྱི་གློག་ཤུགས་ཟད་གྲོན་བྱ་ཆེད་རེད།
གོང་དུ་ཞུས་པའི་ཡར་ཀླུང་གཙང་པའི་ཆུ་གཞུང་གཙང་དཀྱིལ་གྱི་ཆུ་རགས་ཆེན་པོ་བརྒྱད་ཀྱི་ཁྱོན་བསྡོམས་པའི་འཕྲུལ་ཆས་ཀྱི་བོངས་ཚད་ནི་བོད་རང་སྐྱོང་ལྗོངས་ཡོངས་ཀྱི་འཕྲུལ་ཆས་ཡོང་རྫོགས་ཀྱི་བོངས་ཚད་ལས་ལྡབ་མང་པོ་རེད། དེ་བས་ན། ཡར་ཀླུང་གཙང་པོའི་ཆུ་གློག་གསར་སྤེལ་བེད་སྤྱོད་ཀྱི་དམིགས་ཡུལ་ནི་བོད་གློག་ཕྱི་ཚོང་ཁོ་ནའི་ཆེད་ཡིན་པ་གསལ་བོ་རེད།
དྲུག་པ། ཡར་ཀླུང་གཙང་པོའི་སྟེང་ཆུ་རགས་ཆེན་པོ་སྐྲུན་པའི་ཉེན་ཁ།
མདོ་དབུས་མཐོ་སྒང་ནི་རྟག་པར་ས་འགུལ་རྒྱུག་སའི་ས་ཁུལ་ཞིག་ཡིན། དེ་ལ་ཡོམ་ཚད་ཆེ་ཞིང་། ཁྱབ་རྒྱ་ཆེ་བ། རེབ་ཐེངས་མང་པོའི་ཁྱད་ཆོས་ལྡན་ཡོད།
༡༩༥༠ ལོའི་ཟླ ༨ ཚེས ༡༥ཉིན། རྫ་ཡུལ་མེ་ཏོག་རྫོང་དུ་ཟིན་བྲིས་ཡོད་པ་ལས་མདོ་དབུས་མཐོ་སྒང་སུ་བྱུང་མྱོང་མེད་པའི་ས་འགུལ་ཆེན་པོ་ཞིག་བརྒྱུགས་པ་རེད། ས་འགུལ་དེའི་འགུལ་ཚད་ནི ༨.༦ ཡིན། དེ་ནི་དུས་རབས ༢༠ བའི་ནང་རྒྱ་ནག་ནང་བརྒྱུགས་པའི་ས་འགུལ་ཆེ་ཤོས་དེ་ཡིན། ས་འགུལ་ལྟེ་བ་ཁེལ་ས་དེ་མེ་ཏོག་དང་རི་རྒྱལ་བར་ཡིན་པ་རེད། འགུལ་ཤུགས་ཤིན་ཏུ་དྲག་པའི་ས་འགུལ་གྱིས་སྐད་ཅིག་ཉིད་ལ་ཁང་མིག་ཁྲི་ཕྲག་མང་པོ་གཏོར་བཤིག་དང་མཉམ་དུ་གྲོང་ཁྱེར་དང་གྲོང་ཚོ་སྟོང་ཕྲག་མང་པོ་མཁར་ཤུལ་གྱང་རལ་དུ་གྱུར་ཞིང་། ས་གཞིར་སེར་ཀ་གས། སའི་གཏིང་ནས་ཆུ་འཕྱུར། གངས་རིར་གངས་རོལ་བརྒྱུགས། འཁྱག་རོམ་དུམ་བུར་གས། རི་ཉིལ་བྲག་ཞིག་ནས་ཡར་ཀླུང་གཙང་པོ་དང་དེ་ཡི་ཆུ་ལག་འགག་ནས་ཡར་ཀླུང་གཙང་པོ་དང་དེ་ཡི་ཆུ་ལག་ཁག་གི་སྟེང་རང་བྱུང་གི་མཚོ་མོ་མང་པོ་འཁྱིལ། སྐབས་ཤིག་ལ་རང་བྱུང་གི་ཆུ་ཀླུང་དེ་དག་ཁ་ཤོར་ནས་ཡར་ཀླུང་གཙང་པོའི་གཙང་སྨད་དུ་ཆུ་ལོག་གི་གནོད་འཚེ་ཚབ་ཆེན་བྱུང་ནས་མི་སྟོང་ཕྲག་ལྔ་ལྷག་གི་འཚེ་སྲོག་ཁྱེར། སྐབས་དེའི་ཡིག་ཆ་ལྟར་ན། རི་ཉིལ་རྡོ་བཤུད་ལས་གྲུབ་པའི་རང་བྱུང་ཆུ་འཁྱིལ་གྱི་མཐོ་ཚད་ལ་གོམ་པ་ལྔ་བཅུ་ལྷག་ཡོད་པ་དང་། གཙང་པོའི་ཞེང་ངོས་དེ་གོམ་པ་ཉི་ཤུ་ནས་བརྒྱད་ཅུ་ལ་འཕར་ཡོད་པ་རེད། ལུང་པ་ཚང་མ་ཆུས་གང་ནས་བོད་ཀྱི་དགོན་སྡེ་མང་པོའང་ཆུས་བསྣུབས་པ་རེད།
ས་གཤིས་རིགས་གཅིག་རྐང་འཛིན་པ་སྐུ་ཞབས་ཡཱང་ཡོན་ལགས་ཀྱིས་བཤད་རྒྱུར། མདོ་དབུས་མཐོ་སྒང་གི་ས་གཤིས་ཀྱི་བྱེད་ལས་ཧ་ཅང་དྲག་པོ་ཡིན་པས་ས་འགུལ་དང་རི་ཉིལ་རྡོ་བཤུད་རིགས་དུས་རྟག་ཏུ་བྱུང་གིན་ཡོད་ལ། ཡར་ཀླུང་གཙོང་པོའི་འགག་འཕྲེང་ཆེན་མོ་ད་དུང་ཡང་གྲུབ་བཞིན་པའི་སྒང་ཡིན་ལ། ཞིབ་འཇུག་ལས་ཤེས་པ་ཞིག་ནི། རི་ཉིལ་རྡོ་བཤུད་བརྒྱ་ཕྲག་མང་པོའི་རྐྱེན་གྱིས་མ་འོངས་པར་ས་འགུལ་གྱི་གནོན་འཚེ་བསྟུད་མར་བྱུང་སྲིད་པ་རེད་ཟེར།
དུས་རབས ༢༠ ལོ་རབས ༥༠སྟོད་དུ། ཚད་རིམ་བརྒྱད་ཅན་གྱི་ས་འགུལ་ཞིག་གིས་རི་ཉིལ་བྲག་ཞིག་གི་གནོན་འཚེ་ཚབ་ཆེན་བྱུང་ནས་གཙང་པོའི་སྨད་རྒྱུད་དུ་ཆུ་ལོག་རྒྱུན་ཆད་མེད་པར་བྱུང་། ༢༠༠༠ ལོའི་ཟླ ༤པར། སྐུ་ཞབས་ཡཱང་ཡོན་གྱིས་བོད་ལྗོངས་ཡིད་འོང་ཁུལ་དུ་གཞི་རྒྱ་ཆེ་བའི་ས་རོལ་རྡོ་བཤུད་ཞིག་དངོས་སུ་མཐོང་མྱོང་ཞིང་། ས་རོལ་རྡོ་བཤུད་དེས་གཙང་ཆུ་བཀག་སྟབས་དུས་ཡུན་ཐུང་ངུའི་ནང་ཆུ་འཁྱིལ་ཆེན་པོ་ཞིག་ཆགས་པ་དང་། ཆུ་འཁྱིལ་དེ་ཉིན ༦༠ རྗེས་ཁ་ཤོར་ནས་གཙང་འགྲམ་གྱི་ཡུལ་མི་ཁྲི་ཕྲག་མང་པོར་གནོད་འཚེ་ཕོག་པ་དང་འགྲིམ་འགྲུལ་ཆད། གནས་དེ་རུ་དེ་ལྟ་བུའི་རང་བྱུང་གནོད་འཚེ་རྟག་པར་བྱུང་གིན་ཡོད།
༢༠༡༥ལོའི་ཟླ ༤ ཚེས ༢༥ཉིན། བོད་ལྗོངས་ལྷོ་ངོས་ཀྱི་བལ་བོའི་ཡུལ་དུ་ཚད་རིམ ༧.༨ཅན་གྱི་ས་འགུལ་བྱུང་ནས་རྒྱ་ནག་འགག་གསུམ་ཚོགས་ཁག་གིས་བལ་ཡུལ་དུ་བཟོ་སྐྲུན་བྱེད་བཞིན་པའི་ཆུ་མཛོད་ཆུ་རགས་ཚང་མ་སྐད་ཅིག་ཉིད་དུ་གཏོར་བཤིག་བཏང་བ་རེད།
དུས་དེ་རིང་ཡར་ཀླུང་གཙང་པོའི་དཀྱིལ་རྒྱུད་ཀྱི་སྤྱི་ལེ ༣༧ གྱི་ནང་དུ་མཐོ་ཚད་གོམ་པ་བརྒྱ་བརྒལ་བའི་ཆུ་རགས་ཆེན་པོ་ལྔ་གཅིག་གི་རྗེས་ལ་གཅིག་མཐུད་ནས་བསྐྲུན་འཆར་ཡོད་པ་དང་། ཆུ་རགས་དེ་ལྔའི་སྨད་རྒྱུད་ནས་ཡང་དེ་དང་འདྲ་བའི་ཆུ་རགས་ཆེན་པོ་གསུམ་བསྐྲུན་འཆར་རེད། ས་གནས་དེ་དག་ཏུ་ས་འགུལ་ཆེན་པོ་རྒྱུགས་སྲིད་པ་རེད། རི་ཉིལ་རྡོ་བཤུད་ཀྱིས་ཡར་ཀླུང་གཙང་པོའི་བཞུད་རྒྱུད་བཅད་ནས་བཀག་མཚོ་ཆགས་རྒྱུ་དང་། དེ་ནས་ཁ་ཤོར་རྒྱུ། ཡང་ན་ས་འགུལ་གྱི་རྐྱེན་གྱིས་ཆུ་རགས་ལ་གནོན་འཚེ་ཐེབས་ནས་ཆུ་ཁ་ཤོར་ཚེ། དེ་དུས་ཀྱི་ཆུ་རླབས་དེ་གོམ་པ་ལྔ་བཅུ་ཡིན་མི་སྲིད། དེ་མིན་ཡར་ཀླུང་གཙང་པོའི་སྟེང་གི་ཆུ་རགས་ཚང་མ་ཨར་འདམ་གྱིས་བཟོ་བསྐྲུན་བྱས་ཡོད་པས། དེ་ཡི་ས་འགུལ་གྱི་འགུལ་ཤུགས་ཐེག་ནུས་དེ་རྡོ་སྤུངས་ཆུ་རགས་དང་ཨར་འདམ་གཞིའི་དབྱིབས་ཆུ་རགས་ལས་ཀྱང་ཞན་པ་ཡོད།
ཝང་ཀྲོ་ཡིང(王兆印)་སོགས་ཀྱིས ༼ མདོ་དབུས་མཐོ་སྒང—-ཆུ་བོའི་འགྱུར་ལྡོག་དང་སྐྱེ་ཁམས༽ ཞེས་པའི་དེབ་དེའི་ནང་དུ། ཡར་ཀླུང་གཙང་པོའི་གྲོག་རོང་དེ་སའི་ནང་ཟུག་གིན་ཡོད་པས་གཙང་པོ་ཕྱོགས་གཉིས་ཀའི་འགྲམ་ཇེ་མཐོ་ཇེ་གཟར་དུ་འགྲོ་བཞིན་ཡོད། འགྲམ་གཉིས་ཀའི་རིའི་གཟར་ཚད་ནི་ཏུའུ ༣༠ ཡིན་པས། རི་ཉིལ་རྡོ་བཤུད་གྱི་གནས་ནུས་ཡོང་སྲིད་པའི་ཚད་ཇེ་མཐོར་ཕྱིན་ཡོད་པ་རེད། ཅེས་བཀོད་འདུག
རྫམ་ཆུ་གློག་ཁང་གི་གཡོན་ཟུར་ན་གས་རྡིབ་བྱུང་པའི་རི་ཞིག་ཡོད་པ་རེད། ཏཱ་གུ་ཆུ་རགས་བསྐྲུན་ས་དེ་འཁྱགས་རོམ་སྤུངས་པའི་ངོས་སུ་ཁེལ་ཡོད། འཁྱགས་རོམ་སྤུངས་པའི་ཕུང་པོ་དེ་ཧ་ཅང་ཆེན་པོ་ཡིན་པས། གལ་ཏེ་གཡོ་འགུལ་ཅུང་ཞིག་ཐེབས་ཚེ། ཏཱ་གུ་ཆུ་རགས་ཀྱི་ཆགས་འཇིག་དང་ཐད་ཀར་འབྲེལ་བ་ཡོད། ཏཱ་གུ་ཆུ་རགས་ཀྱི་ཆགས་འཇིག་དེ་དེའི་འོག་ན་ཡོད་པའི་ཆུ་རགས་གཞན་པ་དྲུག་གི་ཆགས་འཇིག་དང་ཡང་འབྲེལ་བ་ཡོད། གལ་སྲིད་དེ་འདྲའི་གནས་སྟངས་བྱུང་ཚེ། སྤྱི་ལེ་བཅུ་ཕྲག་འགའི་ནང་དུ་བསྟུད་མར་བསྐྲུན་པའི་ཁྱོན་བསྡོམས་པའི་མཐོ་ཚད་ལ་གོམ་པ ༥༠༠ བརྒལ་བའི་ཆུ་རགས་བདུན་གྱི་ཆགས་འཇིག་ལ་ཐུག་ཡོད་པས། གཏོར་བརླག་གི་ཤེད་ཤུགས་དེ་ཚོད་དཔག་བྱེད་ཐུབ་པ་ཞིག་མིན།
ཡར་ཀླུང་གཙང་པོའི་གཙང་གཞུང་གི་གཙང་དཀྱིལ་དུ་འཆར་བཀོད་ལྟར་འཛུགས་བསྐྲུན་བྱ་རྒྱུའི་ཆུ་གློག་ཆུ་རགས་ཆེན་པོ་བརྒྱད་པོ་དེའི་མཐོ་ཚད་ཁྱོན་དུ་བསྡོམས་ན་གོམ་པ ༥༠༠ ལྷག་ཡོད་པ་དང་། ཆུ་རགས་ནང་ཆུ་གསོག་པ་ཡིས་ཡར་ཀླུང་གཙང་པོའི་གཙང་གཞུང་གི་ཆུའི་ཚད་ཇེ་མཐོར་བཏང་པའི་རྐྱེན་གྱིས། བོད་ལྗོངས་མཐོ་སྒང་གི་གནམ་གཤིས་ལ་འགྱུར་བ་སྔར་ལས་མགྱོགས་པས་ཐེབས་ངེས་ཡིན་པ་དང་། དེ་བཞིན་དུ་རི་བོ་ཇོ་མོ་གླང་མའི་རི་རྒྱུད་གྱི་འཁྱགས་རོམ་ཞུ་ཚད་ཀྱང་ལྡབ་ཀྱིས་ཇེ་མགྱོགས་སུ་འགྲོ་ངེས་ཡིན་པས། དེ་ཡི་རྐྱེན་གྱིས་ཡར་ཀླུང་གཙང་པོའི་རྒྱུད་བྱེ་ཐང་ཅན་དུ་འགྱུར་རྒྱུའི་རྒྱ་ཁྱོན་ཡང་ཇེ་ཆེར་འགྲོ་ངེས་ཡིན།
བདུན། མཇུག་གི་གཏམ།
སྤྱི་ལོ ༢༠༡༦ལོའི་ཟླ ༡ ཚེས ༥ལ། ཞི་ཅིན་ཕེང་གིས་རྒྱ་ནག་ཁྲོན་ཆིན་དུ་བསྐོངས་པའི་འབྲི་ཆུའི་འགྲམ་རྒྱུད་དཔལ་འབྱོར་འཕེལ་རྒྱས་བཞུགས་མོལ་ཚོགས་འདུའི་སྟེང་། འབྲི་ཆུ་ལ་གཞན་དང་མ་འདྲ་བའི་སྐྱེ་ཁམས་མ་ལག་ཡོད་པ་དང་། ད་ལྟ་དང་མ་འོངས་པའི་དུས་ཡུན་ཅུང་རིང་པོ་ཞིག་གི་ནང་དུ། འབྲི་ཆུའི་སྐྱེ་ཁམས་སླར་གསོའི་ལས་དོན་དེ་ཡོད་ཚད་ཀྱི་ཐོག་མར་འཇོག་དགོས་ལ། “སྲུང་སྐྱོབ་ལ་གཙིགས་འཛིན། གསར་སྤེལ་རིགས་མི་བྱེད།” བཅོས་བསྒྱུར་གསར་གཏོད་ཀྱི་ཐབས་ལམ་གསར་བར་བརྟེན་ནས་འབྲི་ཆུའི་སྐྱེ་ཁམས་ལ་སྲུང་སྐྱོབ་བྱེད་དགོས་ཞེས་ནན་བརྗོད་གནང་ཡོད།
འབྲི་ཆུའི་གསར་སྤེལ་ཆེན་མོ་དེ་སྤྱི་ལོ ༡༩༩༢ ལོའི་འབྲི་ཆུའི་དགག་གསུམ་བཟོ་བཀོད་ནས་མགོ་བརྩམས་ཡོད་པ་དང་། ལོ ༢༤འི་རིང་གི་དངོས་ཡོད་ལག་ལེན་ལས། འབྲི་ཆུ་གསར་སྤེལ་ཆེན་མོའི་ནོར་འཁྲུལ་དང་ཕམ་ཉེས་གང་ཡོད་བདེན་དབང་བྱས་ཡོད་པ་རེད།
ཡར་ཀླུང་གཙང་པོའི་གསར་སྤེལ་ཆེན་མོ་དེ་འབྲི་ཆུའི་གསར་སྤེལ་ཆེན་མོ་ལས་རྦད་དེ་སྨྱོ་ཧམ་ཆེ་བ་ཡོད། ཡར་ཀླུང་གཙང་པོའི་སྐྱེ་ཁམས་དེ་འབྲི་ཆུའི་ལས་ཀྱང་གནོན་འཚེ་ཐེབས་སླ། མི་རྣམས་པས་ད་དུང་ཡང་ལོ་བཅུ་ཕྲག་འགའི་ལག་ལེན་ལས་ཡར་ཀླུང་གཙང་པོའི་གསར་སྤེལ་ཆེན་མོར་སྐྱོན་ཆ་དང་ནོར་འཁྲུལ་ཅི་ཡོད་ལྟ་དགོས་སམ། དུས་དེ་དུས་ད་གཟོད་ཡང་བསྐྱར “སྲུང་སྐྱོབ་གཙིགས་འཛིན། གསར་སྤེལ་རིགས་མི་བྱེད” ཆེས་ལབ་རྒྱུ་ཡིན་ནམ།


text:
དེའང་ཞང་ཞུང་ཆོས་དབང་གྲགས་པའི་ཞལ་ནས།“ཟློས་གར་སྙན་ཚིག་རོ་འཛིན་དང་། །བྲལ་བའི་སྐྱེ་བོ་ལྐུགས་པ་སྟེ། །”ཞེས་གསུངས་པ་ནང་བཞིན་ཟློས་གར་ཞེས་པ་ནི་མི་རིགས་གང་ཞིག་གི་རིག་གནས་ཕྱོགས་སྒོ་མོ་ནས་དར་རྒྱས་ངེས་ཅན་བྱུང་ན་ད་གཟོད་འབྱུང་ཐུབ་པའི་རིག་གནས་ཤིག་ཡིན་ཞིང་། དེ་ལ་ནུབ་ཕྱོགས་ཀྱི་མཚན་ཉིད་རིག་པ་བ་ཧཱེ་ཀར(黑格尔)ལགས་ཀྱིས་ཀྱང“མི་རིགས་གང་ཞིག་ལ་ཟློས་གར་ཡོད་པ་དེས་མི་རིགས་དེ་ཉིད་སྨིན་ལེགས་དར་རྒྱས་སུ་སོང་བ་མཚོན”ཞེས་གསུངས། དེར་བརྟེན་རང་རེའི་མེས་པོ་གོང་མ་དག་གིས་ཀྱང་ཟློས་གར་འདི་ཉིད་རིག་གནས་ཆུང་བ་ལྔའི་ཡ་གྱལ་བགྲངས་པ་ཡིན་ངེས། རང་རེར་རིག་གནས་འདི་ཉིད་དར་ནས་ཉུང་མཐའང་ལོ་ངོ་དྲུག་བརྒྱ་ལྷག་ཕྱིན་ཡོད་ཅིང་། ལོ་ངོ་དྲུག་བརྒྱ་ལྷག་གི་འཕེལ་རྒྱས་ཀྱི་ཆུ་རྒྱུན་རིང་མོའི་ཁྲོད་རིག་གནས་ཀྱི་ཆུ་བོ་ཆེན་པོ་འདི་ལ་དབུས་གཙང་གི་ཨ་ཅེ་ལྷ་མོའི་ཟློས་གར་དང་ཁམས་པའི་ཟློས་གར། རྒྱལ་རོང་ཟློས་གར། ཨ་མདོའི་ཟློས་གར། ལུ་གུ་ལྷ་མོ་སོགས་ཡུལ་ལུང་སོ་སོའི་ཁྱད་ཆོས་དང་མཐུན་པའི་ཆུ་ལག་མང་དུ་བྱུང་།
ཁོ་བོ་ནི་ཟློས་གར་གྱི་བྱ་བ་གཉེར་མཁན་ཞིག་ཡིན་པས་ལུགས་སྡེ་མང་དག་ཅིག་གི་བརྩམས་ཆོས་ལ་རོལ་མྱོང་བྱ་བའི་སྐལ་བ་ལྡན་ཞིང་། བོད་ལྗོངས་ཟློས་གར་ཚོགས་པར་སློབ་སྦྱོང་ལ་འགྲོ་བའི་གོ་སྐབས་ཤིག་ཀྱང་རེག་པས་དབུས་གཙང་གི་ལྷ་མོའི་ཟློས་གར་ལའང་རྒྱུས་ལོན་ཅུང་ཟད་བྱུང་། ད་རེབ་བོད་ལྗོངས་ཟློས་གར་ཚོགས་པས་བརྩམས་ཆོས་གསར་པ《སྣང་ས་འོད་འབུམ》བསྣམས་ནས་ཨ་མདོའི་ཡུལ་ལུང་མང་པོ་ཞིག་ལ་སྐོར་སྐྱོད་འཁྲབ་སྟོན་དུ་ཕེབས་པས་ཁོ་བོའི་སེམས་ནི་སྨྲ་མི་ཤེས་པའི་དགའ་ཚོར་ཞིག་གིས་ཡོངས་སུ་ཁྱབ། རང་རེའི་བོད་ཀྱི་ཟློས་གར་ལོ་རྒྱུས་སྟེང་འདི་ནི་བོད་ལྗོངས་ཟློས་གར་ཚོགས་པས་ཟློས་གར་གྱི་བརྩམས་ཆོས་ཧྲིལ་བོ་ཞིག་བསྣམས་ནས་ཨ་མདོའི་ཡུལ་དུ་ཕེབས་ཐེངས་གཉིས་པ་དེ་ཡིན་ཞིང་། ངེད་མཚོ་སྔོན་ཞིང་ཆེན་བོད་ཀྱི་ཟློས་གར་ཚོགས་པའང་དབུས་གཙང་ལ་འཁྲབ་སྟོན་བྱེད་དུ་ཐེངས་གཉིས་སོང་མྱོང་། འདི་ནི་རིག་གནས་སྤེལ་རེས་ཀྱི་དོན་སྙིང་ལྡན་ཞིང་། ཕ་ངོ་མ་ངོ་འཕྲོད་པའི་བྱ་གཞག་རླབས་ཆེན་ཞིག་ཏུ་འཁུམས་མོད། འདིར་རེ་ཞིག་སྦྱོར་བ་རླབས་ཆེན་འདིའི་དོན་སྙིང་སོགས་བཏང་སྙོམས་སུ་བཞག་སྟེ་བརྩམས་ཆོས་རང་སྟེང་གི་ཁྱད་ཆོས་སོགས་ལ་རང་གི་མྱོང་བ་ཙམ་བརྗོད་པར་བྱའོ། །
སྤྱིར《སྣང་ས་འོད་འབུམ》ནི་ང་ཚོ་རྒྱུས་མངའ་ཆེ་བའི་གཏམ་རྒྱུད་ཅིག་ཡིན་ཞིང་། བོད་ཀྱི་སྲོལ་རྒྱུན་ཟློས་གར་དག་གི་ཁྲོད་བོད་དམངས་ཁྲོད་ཀྱི་དོན་དངོས་སམ་ཡང་ན་གཏམ་རྒྱུད་གཞིར་བཟུང་ནས་བསྒྲིགས་པའི་འཁྲབ་གཞུང་ཞིག་རེད། དོན་གྱི་བྱུང་བ་དང་ཚིག་གི་སྒྱུ་རྩལ་ཆུ་ཚད་མཐོན་པོར་སོན་ཡོད་པས་(སྲོལ་རྒྱུན་གྱི་སྣང་ས་འོད་འབུམ་དེ་ནི་གཏམ་རྒྱུད་ཀྱི་རྣམ་པར་བྲིས་པ་ཞིག་ཡིན་མོད། དེ་ལ་ཟློས་གར་འཁྲབ་གཞུང་གི་རང་བཞིན་ཤས་ཆེ་བས་འདིར་འཁྲབ་གཞུང་ཞེས་བྲིས་པ་ལགས)དེའི་ཁྲོད་ཀྱི་ཚིག་འགའ་རེ་སྐྱེས་བུ་མང་པོས་བློ་ལ་བཟུང་ཞིང་ངག་ཏུའང་བཟློ་བཞིན་པ་ཀུན་གྱིས་མཁྱེན་གསལ་ལྟར་རེད། ད་རེབ་ཀྱི་བརྩམས་ཆོས་འདི་ལ་མ་བལྟས་པའི་སྔོན་ལ་ཁོ་བོ་ཆེས་སྤྲོ་བ་དང་རེ་སྒུག་ཆེ་ས་ནི་འཁྲབ་གཞུང་གི་བཅོས་སྒྲིག་དང་གར་སྟེགས་འཁྲབ་ཁྲིད་ཀྱི་ཐབས་རྩལ་སོགས་ཏེ། འདི་ལྟ་བུའི་ཀུན་ལ་རྒྱུས་མངའ་ཆེ་བའི་གཏམ་རྒྱུད་འདི་ཉིད་བོད་ལྗོངས་ཟློས་གར་ཚོགས་པས་དེང་རབས་ཀྱི་གར་སྟེགས་སུ་ཇི་ལྟར་དྲངས་པ་དང་འཁྲབ་གཞུང་སྒྲིག་རྩོམ་པ་དང་འཁྲབ་ཁྲིད་པས་ཐབས་རྩལ་གང་དག་ལ་བརྟེན་ནས་གསར་རྩོམ་བྱས་པ་དེ་རེད། འཁྲབ་སྟོན་ཆ་ཚང་ལ་ཐེངས་གཉིས་བལྟས་རྗེས་གཏམ་རྒྱུད་རྙིང་བ་ཡིན་ཡང་རྣམ་པ་གསར་བའི་ཚོར་བ་ཞིག་ངང་གིས་བྱིན་སོང་། འདིར་ཚོར་བ་དེ་དག་མདོར་བསྡུས་སྒོས་བརྗོད་པར་བྱ་སྟེ།
དང་པོ། འཁྲབ་གཞུང་བཅོས་སྒྲིག་གི་ཕྱོགས།
སྒྲུང་གཏམ་གྱི་རྣམ་པའི《སྣང་ས་འོད་འབུམ》གྱི་ཁྲོད་དུ་ཚིག་གི་སྤྲོས་པ་དང་ཞིབ་འབྲི་མང་པོ་ཡོད་ཅིང་། དེ་དག་སྒྲུང་བཤད་པའི་རྣམ་པས་ངག་ནས་བརྗོད་པ་དང་སྒྲ་རུ་འབེབས་པ་ནི་ལྟོས་བཅོས་ཀྱིས་བཤད་ན་ལས་སླ་མོ་ཞིག་ཡིན་མོད། གར་སྟེགས་སུ་དྲངས་ཏེ་འཁྲབ་སྟོན་བྱེད་རྒྱུ་ནི་འཁྲབ་གཞུང་བཅོས་སྒྲིག་གི་གནད་འགག་ཅིག་ཏུ་ངེས། སྒྲུང་གཏམ་ཁྲོད་མི་སྣ་ཞིག་གི་སེམས་ཁམས་ཞིབ་འབྲི་གཅིག་པུའང་ཤོག་བུ་མང་པོ་ལོངས་པ་བྲིས་ཆོག་མོད། འཁྲབ་གཞུང་ཁྲོད་གཙོ་བོ་མི་སྣའི་སྐད་ཆ་དང་བྱ་བྱེད། རོལ་མོ་སོགས་ལ་བརྟེན་ནས་ཕྱིར་མཚོན་དགོས་པས། དེ་ནི་ཐབས་རྩལ་ཞིག་ཡིན། དེ་ལས་གཞན་གར་སྟེགས་ཟློས་གར་ནི་ཡུལ་དུས་ངེས་ཅན་ཏེ། ཡུལ་གར་སྟེགས་ཆུང་ངུ་དེ་དང་དུས་ཆུ་ཚོད་གཉིས་དང་ཕྱེད་ཀའི་ནང་ལ་གཏམ་རྒྱུད་ཁ་ཚང་འཁྲབ་ཚར་དགོས། དེར་བརྟེན་དེ་དང་འཚམས་པའི་འཁྲབ་གཞུང་ཞིག་བཅོས་སྒྲིག་བྱེད་རྒྱུ་ནི་ཟློས་གར་ཧྲིལ་བོའི་ཆེས་རྨང་གཞིའི་ལས་ཀ་ཡིན།
བོད་ལྗོངས་ཟློས་གར་ཚོགས་པའི《སྣང་ས་འོད་འབུམ》ཁྲོད་འཁྲབ་གཞུང་སྒྲིག་རྩོམ་པས་སྣང་ས་འོད་འབུམ་འཁྲུངས་པ་ནས་བཟུང་སྟེ་མགོ་མ་བརྩམས་པར། ཐད་ཀར་གནས་སྙིང་གཟུངས་སྒྲུབ་ཀྱི་ཆོ་གར་གྲ་སྒྲིག་བྱེད་པ་ནས་མགོ་བརྩམས་ཤིང་། མཇུག་ཀྱང་སྣང་ས་འདས་ལོག་བྱུང་རྗེས་ཕྱིར་རང་ཡུལ་དུ་ལོག་པ་དང་། དེ་ནས་སེ་ར་གཡའ་ལུང་དུ་ཆོས་ཀྱི་ལས་ལ་ཞུགས་པ། དཔོན་པོ་སྒྲ་ཆེན་དང་ཨ་ནེ་སྙིད་མོ་ནེ་ཙོ་སོགས་ཀྱིས་སེ་ར་གཡའ་ལུང་དུ་དམག་དྲངས་པ། བླ་མ་ཤཀྱཱ་རྒྱལ་མཚན་དང་སྣང་ས་འོད་འབུམ་གཉིས་ཀྱིས་གྲུབ་རྟགས་བརྟན་ཞིང་གནས་ལུགས་གསུངས་ཏེ་དཔོན་པོ་སྒྲ་ཆེན་དང་ཨ་ནེ་སྙིད་མོ་སོགས་ཆོས་འོག་ཏུ་བཀུག་པ་སོགས་དོར་ཏེ་སྣང་ས་འདས་ལོག་བྱུང་སྟེ་བདེན་པ་ངོ་སྤྲད་དེ་མཇུག་བསྡུས་པ་སོགས་ཤིན་ཏུ་ལེགས་ཤིང་། མི་སྣའི་གཤིས་ཀ་བཞེངས་བསྐྲུན་ཐད་ནས་ཀྱང་ཨ་ནེ་སྙིད་མོ་ནེ་ཙོ་ནི་གཙོ་བོ་རང་གི་ཁེ་དབང་གིས་ཀུན་ནས་བསླངས་པས་སྣང་ས་ལ་སྡང་བར་བྱས་ཤིང་། དཔོན་པོ་སྒྲ་ཆེན་དང་གྲགས་པ་བསམ་འགྲུབ་གཉིས་སྙིད་མོའི་ཁ་ལ་རྒྱུག་སྟེ་སྣང་ས་བསད་པར་བྱས་པ། སྣང་ས་ནི་བྱམས་དང་སྙིང་རྗེ་ཆེ་ཞིང་འབངས་འཁོར་བརྩེ་བས་སྐྱོང་བ། ལས་ལ་བརྩོན་ཞིང་དད་སེམས་ཆེ་བར་བྱས་ཤིང་། གཟུམ་དཔོན་བསོད་ནམས་དཔལ་སྐྱིད་ནི་དོན་གྱི་ངོ་བོ་མཐོང་ཡང་རང་དབང་མེད་པར་བྱས་པ་སོགས་མདོར་ན་སྔར་གྱི《སྣང་ས་འོད་འབུམ》གྱི་སྙིང་བོ་མ་དོར་ཞིང་གར་སྟེགས་དང་ཤིན་ཏུ་འཚམ་པར་བྱས་འདུག དེ་ལས་གཞན《སྣང་ས་འོད་འབུམ》ཁྲོད་ཀྱི་ཚིག་བཟང་བོ་དག་ཀྱང་འཁྲབ་ཚིག་དང་གླུ་ཚིག་གི་རྣམ་པས་འཁྲབ་གཞུང་དུ་སྤྱད་པ་སོགས་ཤིན་ཏུ་ལེགས་སོ། །
གཉིས་པ། འཁྲབ་ཁྲིད་པའི་ཐབས་རྩལ་སྐོར།
འཁྲབ་ཁྲིད་པ་ནི་འཁྲབ་གཞུང་དེ་ཉིད་གར་སྟེགས་སུ་འདྲེན་པའི་གསར་རྩོམ་པ་དང་འཁྲབ་གཞུང་དེ་ཉིད་གསོན་དུ་འཇུག་མཁན་ལྟ་བུར་ངེས། ད་རེབ་ཀྱི་བརྩམས་ཆོས་འདི་རུ་འཁྲབ་ཁྲིད་པའི་ཆུ་ཚད་ཀྱང་ཧ་ཅང་མཐོ་བར་འདོད་དེ། དཔེར་ན། ཟློས་གར་མགོ་བརྩམས་མ་ཐག་བསོད་ནམས་དཔལ་སྐྱིད་ཀྱིས་ཁོའི་ཞབས་ཞུ་བར་གནས་སྙིང་གཟུངས་སྒྲུབ་ཀྱི་བྱ་བ་བཀོད་སྒྲིག་བྱེད་པ་དེ་ནི་འཁྲབ་གཞུང་གི་ངོས་ནས་བལྟས་ན་ཆེས་སྤྱིང་བཏང་གི་དོན་དག་ཅིག་ཡིན་མོད། འཁྲབ་ཁྲིད་པས་བོད་ཀྱི་ཟློས་གར་གྱི་མཚོན་ཐབས་སྣ་ཚོགས་སྤྱད་ནས་དགོད་བྲོ་ཞིང་བལྟ་འདོད་ཆེ་བར་བྱས་འདུག་པ་གཅིག་པའི་སྟེང་ནས་ཀྱང་རྟོགས་ཐུབ། སྤྱིར་སྒྱུ་རྩལ་གྱི་ལུགས་སྡེ་གང་ཡིན་ཡང་དེ་ལ་སོ་སོའི་མཚོན་ཐབས་ཁྱད་པར་བ་རེ་ཡོད་ཅིང་། བོད་ཀྱི་ཟློས་གར་ལ་གཏན་ཁེལ་གྱི་ལེན་རྟ་དང་འཁྲབ་འཁྱེར་ཕུན་སོགས་ཚོགས་པ་ཆགས་ཡོད། འཁྲབ་ཁྲིད་པས་གཏན་ཁེལ་གྱི་མཚོན་ཐབས་དེ་དག་འཁྲབ་གཞུང་གི་དགོས་མཁོ་ལྟར་བཀོད་སྒྲིག་བྱས་པ་འོས་ཤིང་འཚམ་ལ་ཤིན་ཏུ་འབྱོར། དེ་ལས་གཞན་གློག་འོད་དང་གར་སྟེགས་ཀྱི་བཀོད་སྒྲིག་སོགས་ཀྱང་ཤིན་ཏུ་ལེགས་སོ། །
གསུམ་པ། རོལ་མོ་དང་འཁྲབ་སྟོན་པ་སོགས་ཀྱི་སྐོར།
ད་རེབ་ཀྱི་བརྩམས་ཆོས་འདིར་རོལ་ཆའི་ངོས་ནས་གཙོ་བོ་མི་རིགས་རོལ་ཆས་བཀོལ་ཡོད་ཅིང་། རོལ་མོའི་འགྱུར་ཁུགས་དང་རོལ་མོ་སྤྱད་པའི་གནས་སོགས་འོས་ཤིང་འཚམ་ལ་གང་དེས་ཁོར་ཡུག་དང་མི་སྣའི་གཤིས་ཀ་བཞེངས་བསྐྲུན། མི་སྣའི་སེམས་ཁམས་དང་གཏམ་རྒྱུད་བྱུང་བ་ངོ་སྤྲོད་པར་བླ་ལྷག་གི་ནུས་པ་ཐོན་འདུག
འཁྲབ་གཞུང་དང་འཁྲབ་ཁྲིད། རོལ་མོ་དང་གར་སྟེགས་མཛེས་རིས། གློག་འོད་སོགས་ཀྱི་རམ་འདེགས་ལ་བརྟེན་ནས་མཇུག་མཐར་འཁྲབ་སྟོན་འདི་ཉིད་ལྟད་མོ་བར་ཐད་ཀར་ངོ་ཐུག་མཁན་ནི་འཁྲབ་སྟོན་པ་ཡིན་པས། འཁྲབ་སྟོན་པ་ནི་ཆེས་གནད་འགག་གི་གྲུབ་ཆ་ཞིག་ཡིན་པ་ཀུན་གྱིས་མཁྱེན་གསལ་ལྟར་རེད། ད་རེབ་ཀྱི་བརྩམས་ཆོས་འདིའི་ཁྲོད་རྒྱལ་ཁབ་རིམ་པ་དང་པོའི་འཁྲབ་སྟོན་པའང་མི་ཉུང་བ་ཞིག་ཡོད་ཅིང་། ན་གཞོན་འཁྲབ་སྟོན་པའང་འདུག འཁྲབ་སྟོན་པ་སོ་སོའི་འཁྲབ་འཁྱེར་དང་སྐད་ངག་སོགས་རྨང་གཞིའི་ཐབས་རྩལ་སྦྱངས་པ་ལེགས་ཤིང་མི་སྣའི་གཤིས་ཀ་དང་སེམས་ཁམས་སོགས་ལ་གོ་བ་བླངས་ཏེ་ཕྱིར་མཚོན་བྱས་པའང་བཟང་བར་འདོད་དོ། །
ད་རེབ་ང་ཚོའི་ཟློས་གར་ཁང་ཆུང་དྲགས་པས་གར་སྟེགས་མཛེས་རིས་ཀྱི་ཡོ་བྱད་མང་པོ་ཞིག་བེད་སྤྱོད་བྱེད་མ་ཐུབ་པས་འདིའི་ཐད་ཅིའང་སྨྲ་བར་མི་བྱ་ཞིང་། མདོར་ན་བརྩམས་ཆོས་འདི་ཉིད་འཁྲབ་གཞུང་བཅོས་སྒྲིག་དང་འཁྲབ་ཁྲིད། རོལ་མོ་དང་གློག་འོད། འཁྲབ་སྟོན་པ་སོགས་ཕྱོགས་སོ་སོ་ནས་རྒྱལ་ཁ་མི་དམན་པ་བླངས་ཡོད་པའི་བརྩམས་ཆོས་ལེགས་པོ་ཞིག་ཏུ་ཁོ་བོས་འདོད་ལ། མཐར་བོད་ཀྱི་ཟློས་གར་འཕྲིན་ལས་མུ་རུ་རྒྱས་པའི་བཀྲ་ཤིས་སྨོན་འདུན་ཞུའོ། །
སྤྱི་ལོ༢༠༡༩ལོའི་ཟླ༥བའི་ཚེས༡༧ཉིན་རེབ་གོང་དུ།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག https://www.tsanpo.com/forum/30267.html


text:
བླ་རྒན་ཤན།
སྔོན་ཆད་ཞིག་ན། རུས་མིང་ལ་ཤན་ཟེར་བའི་རྒྱ་ནག་གི་བླ་རྒན་ཞིག་ཡོད།དུས་སྐབས་དེར་བླ་རྒན་དེ་སྙན་གྲགས་ཆེན་པོ་ཡོད་ནའང་། མི་ཧ་ཅང་ཁེངས་དྲེགས་ཅན་ཞིག་རེད།
སྐབས་དེར། གྲོང་གསེབ་ཅིག་ཏུ་གནས་སྡོད་བྱེད་པའི་སྐྱེས་པ་གོ་ཆན་ཟེར་བ་ཞིག་ཡོད་པ་དེས། བླ་རྒན་ཤན་ཧ་ཅང་ཁེངས་དྲེགས་ཆེ་བ་ཞིག་ཡིན་པ་ཐོས་པ་དང། སེམས་ལ། བླ་རྒན་དེ་ལ་བསམ་ཤེས་སུ་འཇུག་དགོས་སྙམ་སྟེ། བླ་རྒན་ཤན་འཚོལ་དུ་ཕྱིན་པ་རེད།
གོ་ཆན་བླ་རྒན་ཤན་གྱི་དྲུང་དུ་འབྱོར་དུས། བླ་རྒན་ཤན་གྱིས་ཁོ་ལ་བསུ་མ་བྱེད་རྒྱུ་ཕར་ཞོག མིག་ཟུར་ཙམ་གྱིས་ཀྱང་མ་བལྟས། དེ་ནས་བླ་རྒན་ཤན་གྱི་མདུན་འདུག་པ་ཞིག་སླེབས་ཏེ། "རིན་པོ་ཆེ། དམག་དཔོན་ཆེན་མོ་ཚང་གི་སྐུ་སྲས་མཇལ་དུ་ཕེབས་འདུག" ཅེས་ཞུས་པར། བླ་རྒན་ཤན་མགྱོགས་པོར་ཡར་གདན་ལས་ལངས་ཏེ། "དེ་ན་ང་ཁོང་བསུ་རུ་འགྲོ" ཞེས་སོང་བ་དང་། གུས་བརྩི་ཆེན་པོས་གསར་བུ་ཞིག་ཡར་ནང་དུ་བསུས་འོང་།
ཏོག་ཙམ་ནས་གསར་བུ་དེ་ཕྱིར་རང་གནས་སུ་ལོག་རྗེས། གོ་ཆན་གྱིས་བླ་རྒན་ཤན་ལ། "ངས་ལྟ་ཚུལ་ལ། ཁྱེད་ནི་མི་དྲང་མོ་ཞིག་མ་རེད" "ང་དང་པོ་ཁྱེད་ཀྱི་མདུན་དུ་ཐོན་དུས། ཁྱེད་ཀྱིས་མིག་ཟུར་ཙམ་ཡང་ང་ལ་བལྟས་མ་སོང་། དམག་དཔོན་གྱི་བུ་ལ་ཁྱོད་ཀྱིས་གུས་ཞབས་ཞེ་དྲགས་ཞུས་སོང་བས། དེ་ལ་གནས་ལུགས་དང་རྒྱུ་མཚན་འདུག་གམ།" ཞེས་དྲིས། པ
བླ་རྒན་ཤན་གྱིས། "ཁྱོད་ངོ་མ་གླེན་པ་རེད། ང་ལ་མཚོན་ན། གུས་ཞབས་ཞུ་བ་དེ། དོན་ངོ་མར་གུས་ཞབས་ཞུ་ཡི་མེད་པ་ཡིན། གུས་ཞབས་མི་ཞུ་བ་དེ། དོན་ངོ་མར་གུས་ཞབས་ཞུ་ཡི་ཡོད་པ་ཡིན། ཞེས་ལན་བཏབ།
གོ་ཆན་གྱིས་བླ་རྒན་ཤན་མི་གཡོ་རྒྱུ་ཅན་ཞིག་ཡིན་པ་ཤེས་ཏེ། དབྱུག་རིང་ཞིག་གནམ་ལ་བཀྱག་སྟེ། ཤུགས་ཆེན་པོས་བླ་རྒན་གྱི་མགོ་ལ་གཅིག་གཞུས་ཏེ། ཁྱོད་ལྟར་ན། ཁྱོད་ལ་རྡུང་བ་ཡིན་ན། དོན་ངོ་མར་ཁྱོད་ལ་རྡུང་གི་མེད་པ་རེད། ཁྱོད་ལ་མ་རྡུང་བ་ཡིན་ན། དོན་ངོ་མར་ཁྱོད་ལ་རྡུང་གི་ཡོད་པ་མ་རེད། དེ་ལྟར་ན། ངས་ཁྱེད་ཀྱི་མགོ་ལ་དབྱུག་པས་གཞུས་པ་ཡིན་ཞེས་བཤད།
དེ་ནས་བཟུང་། བླ་རྒན་ཤན་གྱིས་རང་ཉིད་ཀྱི་ཀུན་སྤྱོད་མ་འགྲིག་པ་ཤེས་ཏེ། སྤྱི་ཚོགས་ཀྱི་མཐོ་དམན་བར་གསུམ་ཐམས་ཅད་ན་གནས་པའི་སྐྱེས་ཕོ་མོ་ཡོངས་ལ་གུས་བརྩི་འདྲ་མཉམ་བྱས་སོ།།
ཁས་གྲུབ་གྱིས་བསྒྱུར་བ་དང་ལྕགས་མོ་འཚོས་ལེགས་བཅོས་བྱས།
གཡག་རྒོད་དྲ་ཚིགས་ཀྱི་ཆོག་མཆན་མེད་པར་བྱིས་སྒྲུང་འདི་གཞན་ལ་བརྒྱུད་འགོད་བྱེད་མི་ཆོག